4. การประกอบธุรกิจของธนาคาร บริษัทย่อย และบริษัทร่วม

การประกอบธุรกิจของธนาคาร

ลูกค้าธุรกิจขนาดใหญ่

กลุ่มงานลูกค้าธุรกิจขนาดใหญ่ให้บริการทางการเงินที่หลากหลายแก่ธุรกิจขนาดใหญ่ที่มีรายได้ต่อปี
500 ล้านบาทขึ้นไป ท่ามกลางภาวะเศรษฐกิจที่มีการเปลี่ยนแปลงอย่างรวดเร็วตลอดเวลา
ธนาคารได้เน้นย้ำการให้บริการทางการเงินที่สามารถตอบสนองความต้องการเฉพาะของแต่ละกลุ่มลูกค้า
กลุ่มฯ มีผลิตภัณฑ์การเงินในทุกรูปแบบ (ตอบโจทย์การระดมทุนให้ลูกค้า / สินเชื่อ / ลีสซิ่ง /
เงินฝากและเงินลงทุนการบริหารเงินและป้องกันความเสี่ยงด้วยการ hedge
สินเชื่อสำหรับธุรกิจห่วงโซ่อุปทาน (supply chain) แฟ็กเตอริง ผลิตภัณฑ์สำหรับลูกค้าบุคคล)
ผลิตภัณฑ์วาณิชธนกิจ (ในตลาดทุนและตลาดหุ้นผ่านการบริหารหลักทรัพย์ การให้กู้ร่วม
และstructured finance) และผลิตภัณฑ์ ธุรกรรมการเงินต่าง ๆ
(การค้าต่างประเทศและการชำระเงิน การค้าและการรับฝากหลักทรัพย์ การบริหารเงินสด
การเงินต่างประเทศและให้บริการสาขาต่างประเทศ)
การที่เราได้ประสานการดำเนินธุรกิจของบริษัทในเครือ
ทำให้สามารถเข้าใจความต้องการของลูกค้าได้มากขึ้น และตอบสนองแต่ละโจทย์ได้อย่างลงตัว
และยังสามารถ “ทำเรื่องเงินให้เป็นเรื่องง่าย” แก่ลูกค้า
โดยสามารถรับบริการผ่านเจ้าหน้าที่ลูกค้าสัมพันธ์เพียงจุดเดียว

 บุคลากร ผลิตภัณฑ์ กระบวนการทำงาน

ในปี 2554 กลุ่มฯ ให้ความสำคัญกับการพัฒนาการมีส่วนร่วม
และการบริหารผลงานของพนักงานที่ดูแลลูกค้าธุรกิจขนาดใหญ่ โดยการจัดการฝึกอบรม
วางแผนอาชีพการมีบทบาทและความรับผิดชอบที่ชัดเจน
การสนับสนุนพนักงานที่มีความสามารถตลอดจนการนำผลจากการสำรวจความคิดเห็นของพนักงาน
(Voice of Krungsri) ไปวิเคราะห์ นอกจากนี้
ยังมีการนำผู้มีความรู้และประสบการณ์จากภายนอกเข้ามาเสริมการทำงานของฝ่ายต่าง ๆ
ให้มีความแข็งแกร่งยิ่งขึ้น พนักงานทุกระดับที่ดูแลลูกค้าธุรกิจขนาดใหญ่จะได้รับการฝึกอบรมเพิ่มขึ้น
มีการวางแผนเกี่ยวกับการเติบโตในอาชีพการงาน และทำงานร่วมกันอย่างมีประสิทธิภาพ
ในขณะเดียวกัน ธนาคารได้ปรับโครงสร้างระบบต่าง ๆ
เพื่อให้บริการแบบบูรณาการที่ให้ความสำคัญกับลูกค้ามากขึ้น
การปรับโครงสร้างดังกล่าวได้ลดขั้นตอนการทำงาน
ให้อำนาจการตัดสินใจงานที่เกี่ยวกับเรื่องสินเชื่อแก่ผู้บริหารระดับกลางนอกเหนือจากผู้บริหารระดับสูง
และเพิ่มประสิทธิภาพของการให้บริการ ณ จุดเดียว (one-stop service)
ซึ่งทั้งหมดนี้ได้ลดระยะเวลาขั้นตอนการพิจารณางานต่าง ๆ
ทำให้เจ้าหน้าที่ลูกค้าสัมพันธ์สามารถให้เวลากับลูกค้าได้มากขึ้น

[]

ด้วยความร่วมมือกับกลุ่มงานลูกค้าธุรกิจ SME เราได้จัดตั้งศูนย์ธุรกิจกรุงศรี (Krungsri
Business Center - KBC) ทั่วประเทศ ศูนย์ธุรกิจตั้งอยู่ในเครือข่ายสาขา
ซึ่งลูกค้าสามารถเดินเข้ามาใช้บริการได้โดยสะดวก
นับเป็นช่องทางใหม่ที่ช่วยขยายบริการของกรุงศรีในจังหวัดต่าง ๆ
และช่วยให้มีความใกล้ชิดลูกค้ามากขึ้น

นอกจากผลิตภัณฑ์ในรูปแบบเดิม กลุ่มฯ ได้ริเริ่มการให้สินเชื่อแก่ธุรกิจห่วงโซ่อุปทาน (supply
chain) และระดมทุนจากหลาย ๆ แหล่ง ป้องกันความเสี่ยงอัตราแลกเปลี่ยนด้วยการ hedge
และการลงทุนทั้งในตลาดทุนและตราสารหนี้
เจ้าหน้าที่ลูกค้าสัมพันธ์และส่วนงานขายสามารถใช้ประโยชน์จากกลยุทธ์ One Krungsri
โดยการขายเพิ่มผลิตภัณฑ์และบริการต่าง ๆ
ภายในกรุงศรีกรุ๊ปทีมส่วนงานขายได้มีส่วนสำคัญในการเสริมภาพลักษณ์ของธนาคาร
โดยการขายเพิ่มผลิตภัณฑ์สินเชื่อที่อยู่อาศัยสำหรับรายย่อย ผลิตภัณฑ์ทางการเงิน
สินเชื่อเช่าซื้อและบัตรเครดิต ในขณะที่รักษาฐานทางการตลาดของกรุงศรีกรุ๊ปในผลิตภัณฑ์ที่สำคัญ
โดยในภาพรวมกลุ่มฯ จะยังคงมีการปรับปรุงและเปลี่ยนแปลงแนวทางดำเนินการเกี่ยวกับบุคลากร
ขั้นตอนการดำเนินงานและผลิตภัณฑ์ต่าง ๆ อย่างต่อเนื่องในปี 2555

 ลูกค้าธุรกิจขนาดใหญ่และธุรกิจการเงินระหว่างประเทศ

ในปี 2554 กลุ่มงานลูกค้าธุรกิจขนาดใหญ่ทำหน้าที่ให้บริการแก่ลูกค้าในภาคเศรษฐกิจที่สำคัญ คือ
เกษตร อุตสาหกรรมโครงสร้างพื้นฐาน โรงแรม ธุรกิจค้าปลีกและการพาณิชย์
นำเข้าและส่งออกอสังหาริมทรัพย์ น้ำมัน แก๊สและพลังงาน เพื่อให้การทำงานเป็นไปตามแนวคิด
“One Krungsri” กลุ่มฯ ใช้ประโยชน์จากธุรกิจที่หลากหลายของกรุงศรีกรุ๊ป
และเสริมสร้างความสัมพันธ์กับลูกค้าด้วยการนำเสนอผลิตภัณฑ์ที่หลากหลาย เช่น แฟ็กเตอริง
บัตรเครดิต ประกันภัย หลักทรัพย์ การบริหารสินทรัพย์ เช่าซื้อ และสินเชื่อที่อยู่อาศัย
โดยส่วนงานขายหรือเจ้าหน้าที่ลูกค้าสัมพันธ์

ธุรกิจของธนาคารยังคงเติบโตอย่างต่อเนื่องเพราะกลุ่มฯ
ให้ความสำคัญกับกลุ่มลูกค้าหลักที่มีอยู่เดิมและยังพยายามขยายฐานลูกค้าทั้งในประเทศและต่างประเทศ
ได้มีการจัดสัมมนาเกี่ยวกับการบริหารเงินและตลาดทุน การบริหารเงินสด การค้าระหว่างประเทศ
เพื่อให้ลูกค้ามีความเข้าใจผลิตภัณฑ์ของธนาคารมากขึ้น
รวมทั้งมีการบริหารจัดการความเสี่ยงที่เข้มแข็งขึ้น โครงการ Krungsri Leadership Academy
เปิดโอกาสให้ผู้บริหารรุ่นใหม่ที่เป็นทายาทลูกค้าของธนาคารเรียนรู้และฝึกอบรมภาวะผู้นำทางธุรกิจ
กิจกรรมนี้ได้ช่วยกระชับความสัมพันธ์ระหว่างธนาคารและลูกค้าให้แน่นแฟ้นยิ่งขึ้นด้วย
สำหรับการขยายฐานลูกค้าการค้าระหว่างประเทศ ธนาคารได้จัดตั้งทีมการเงินระหว่างประเทศขึ้น
เพื่อดูแลธุรกิจในภาคพื้นเอเชียที่มีประวัติที่ดี
โดยทีมการเงินระหว่างประเทศจะได้ประโยชน์จากเครือข่ายของกลุ่มจีอีในเอเชีย
ซึ่งจะทำให้สามารถขยายธุรกิจไปสู่ตลาดที่สำคัญอื่น ๆ ในภาคพื้นนี้ได้ในอนาคตอันใกล้นี้
และจะเป็นการเอื้อประโยชน์ต่อลูกค้าที่ต้องการขยายธุรกิจไปยังประเทศอื่น ๆ ในเอเชียด้วยเช่นกัน
เพื่อใช้ประโยชน์จากโอกาสการรวมตัวกันเป็นประชาคมเศรษฐกิจอาเซียน (ASEAN Economic
Community - AEC)

 ธุรกิจวาณิชธนกิจ

ฝ่ายงานวาณิชธนกิจประสบความสำเร็จอย่างมากในปี 2554
ทีมตลาดทุนจัดจำหน่ายหุ้นกู้เป็นจำนวนเกือบ 60 พันล้านบาท โดยมีระยะถือครองนานถึง 10 ปี
และได้รับการจัดอันดับตั้งแต่ “BBB” จนถึง“AAA”
ทีมได้ให้บริการแก่กลุ่มธุรกิจหลักในอุตสาหกรรมสำคัญ ๆ เช่น โรงแรม อาหารและเครื่องดื่ม
ก่อสร้าง อสังหาริมทรัพย์และเทรดดิ้ง
ทำให้ธนาคารเป็นผู้นำสำคัญในตลาดตราสารหนี้ของประเทศไทย

เพื่อเป็นการขยายงานในด้านนี้
ฝ่ายงานวาณิชธนกิจได้จัดตั้งทีมใหม่เพื่อดูแลงานด้านสินเชื่อเพื่อโครงการต่าง ๆ
การระดมทุนจากหลาย ๆ แหล่ง และ structured finance
โดยทำงานร่วมกับเจ้าหน้าที่ลูกค้าสัมพันธ์เพื่อตอบโจทย์ด้านแหล่งเงินทุนให้ลูกค้า

 ธุรกิจการทำธุรกรรมทางการเงิน

ฝ่ายธุรกรรมทางการเงินให้บริการด้านการค้าต่างประเทศ การชำระเงิน
หลักทรัพย์และรับฝากหลักทรัพย์
การบริหารเงินสดและการเงินระหว่างประเทศและบริการของสาขาต่างประเทศ

บริการด้านการค้าต่างประเทศและการชำระเงิน: การนำเข้า ส่งออก
การค้าในประเทศการโอนเงินไปต่างประเทศ

บริการด้านการบริหารเงินสด: การชำระเงิน การจัดเก็บเงิน การบริหารสภาพคล่อง

บริการด้านหลักทรัพย์และรับฝากหลักทรัพย์: บริการสำนักงานตัวแทน ตัวแทนผู้ถือหุ้นผู้รับฝาก
นายทะเบียน

สาขาต่างประเทศ: 2 สาขาในสาธารณรัฐประชาธิปไตยประชาชนลาว 1
สาขาในเขตปกครองพิเศษฮ่องกง และ 1 สาขาในหมู่เกาะเคย์แมน

กลุ่มธุรกรรมทางการเงินประสบความสำเร็จอย่างมากในปี 2554 ดังนี้

 ได้รับรางวัล “The Best Local Thai Trade Bank 2011” จากนิตยสาร Euromoney
ติดต่อกันเป็นปีที่ 5

 เป็นธนาคารแรกของไทยที่ให้บริการรับฝากทองคำแท่ง

 ได้รับเลือกให้ดูแลกองทุนสำรองเลี้ยงชีพของการไฟฟ้าฝ่ายผลิตแห่งประเทศไทย
ซึ่งเป็นกองทุนสำรองฯ ที่ใหญ่ที่สุดในประเทศ

 ปรับปรุงบริการจัดเก็บเช็คเพื่อรองรับระบบหักบัญชีเช็คระหว่างธนาคารด้วยภาพเช็คแทนตัวเช็ค
(Imaged Check Clearing & Archive System — ICAS)
ซึ่งได้เพิ่มประสิทธิภาพของการหักบัญชีเช็ค

 ลงทุนในการยกระดับระบบบริหารเงินสดและปรับปรุง EBPP
เพื่อรองรับการชำระเงินและการให้สินเชื่อธุรกิจห่วงโซ่อุปทาน (supply chain)

 ปรับโครงสร้างบริการของศูนย์ธุรกิจธนาคาร 25 แห่ง
เพื่อเพิ่มประสิทธิภาพของการทำธุรกรรมการเงิน

 เป็นพันธมิตรทางธุรกิจกับบริษัทไทยประกันชีวิต จำกัด ในด้านผลิตภัณฑ์ประกันภัย
ซึ่งธนาคารรับเป็นนายทะเบียนให้กับบริษัท ไทยประกันชีวิต จำกัด

 เป็นพันธมิตรธุรกิจกับบริษัท อเมริกันอินเตอร์แนชชั่นแนล แอสชัวรันส์ จำกัด (AIA)

กลุ่มงานลูกค้าธุรกิจ SME

กลุ่มงานลูกค้าธุรกิจ SME ให้บริการสินเชื่อจำนวนสูงถึง 200 ล้านบาท
แก่ธุรกิจขนาดกลางและขนาดย่อม นอกจากผลิตภัณฑ์และบริการที่หลากหลายแล้ว
(ซึ่งรวมถึงสินเชื่อที่เสนอเงื่อนไขที่ยืดหยุ่น สินเชื่อเงินทุนหมุนเวียน การบริหารเงินสด
การค้าต่างประเทศ สินเชื่อแก่ธุรกิจห่วงโซ่อุปทาน เป็นต้น) กลุ่มฯ
ยังมีเจ้าหน้าที่ลูกค้าสัมพันธ์ที่ได้รับการฝึกฝนมาอย่างดีอีกกว่า 500 คน
ที่พร้อมให้คำแนะนำและปรึกษาหารือแก่ลูกค้า SME ในการบริหารธุรกิจการเงินอย่างมีประสิทธิภาพ
ในปีนี้สินเชื่อ SME
ขยายตัวค่อนข้างสูงแม้จะเกิดวิกฤตอุทกภัยซึ่งส่งผลกระทบอย่างมากต่อหลายพื้นที่ในประเทศและท่ามกลางการแข่งขันที่เข้มข้น
แต่ด้วยความพยายามและทุ่มเทของพนักงานและวิสัยทัศน์ของคณะกรรมการธนาคาร
ทำให้ธุรกิจสินเชื่อ SME ของธนาคารเติบโตประสบความสำเร็จอย่างงดงาม ทั้งนี้
ในปีที่ผ่านมากลุ่มฯ ได้ดำเนินการดังนี้

 จัดตั้งศูนย์ธุรกิจกรุงศรี (Krungsri Business Center) เพิ่มขึ้น 15 แห่ง
ทำให้มีศูนย์ให้บริการลูกค้า SME จำนวนทั้งสิ้น 35 แห่ง โดย 6 ศูนย์ธุรกิจที่เปิดใหม่อยู่ในกรุงเทพฯ
คือ ที่พัฒนาการ บรมราชชนนี (ตลิ่งชัน) รัชดาภิเษก (ห้วยขวาง) รัชดาภิเษก (ท่าพระ-ตากสิน)
บางรัก และแจ้งวัฒนะ ในขณะที่อีก 9 ศูนย์ อยู่ในพื้นที่ต่างจังหวัด คือ หัวหิน กระบี่
นครศรีธรรมราช เกาะสมุย ร้อยเอ็ด บุรีรัมย์ เชียงราย นครสวรรค์ และปราจีนบุรี

 จัดแคมเปญพิเศษสำหรับลูกค้า SME ทั้งที่เป็นลูกค้าใหม่และลูกค้าปัจจุบัน เช่น แคมเปญ
Business Plus ซึ่งให้สมุดเช็คฟรีแก่ลูกค้าเมื่อเปิดบัญชีเดินสะพัด โดยมียอดเงินเมื่อเปิดบัญชีเพียง
2,000 บาท ทั้งนี้ เป็นการผ่อนปรนจากเกณฑ์ปกติที่ให้มียอดเงิน 20,000 บาท
นอกจากนี้ยังมีโครงการ Tenor Extension ซึ่งลูกค้าสามารถขยายเวลาชำระเงินคืนได้อีก 24
เดือน

 ตลอดปีที่ผ่านมา กลุ่มฯ ได้จัดงานสัมมนาขึ้นหลายครั้ง เพื่อลูกค้าจะได้มีโอกาสพบปะ สัง สรรค์
และเรียนรู้จากผู้เชี่ยวชาญในหลาย ๆ ด้าน เริ่มจากเดือนกุมภาพันธ์
ธนาคารจัดสัมมนาเกี่ยวกับเงินตราต่างประเทศที่โรงแรมดุสิตธานี กรุงเทพฯ
เพื่อแนะนำลูกค้าเกี่ยวกับเครื่องมือทางการเงินต่าง ๆ ในเดือนมีนาคม จัดสัมมนาเรื่อง
“การเปลี่ยนแปลงเพื่อโอกาสที่ดีกว่า (Change for Better Opportunities)” ที่หัวหิน
โดยมีผู้บรรยายรับเชิญคือ คุณตัน ภาสกรนที นักธุรกิจและผู้ก่อตั้งธุรกิจโออิชิ
ในเดือนสิงหาคมและกันยายน
ธนาคารร่วมกับการท่องเที่ยวแห่งประเทศไทยจัดสัมมนาที่จังหวัดอุดรธานีและเชียงรายตามลำดับ
เพื่อให้ผู้ประกอบการในบริเวณใกล้เคียงได้แลกเปลี่ยนประสบการณ์เกี่ยวกับกลยุทธ์ทางการตลาดใหม่
ๆ นอกจากนี้ยังมีการจัดกิจกรรมนำสื่อมวลชนเยี่ยมชมธุรกิจลูกค้าของกลุ่มฯ
ในจังหวัดชลบุรีและขอนแก่น เพื่อให้ได้มีโอกาสสัมภาษณ์ลูกค้าอย่างใกล้ชิด
และเจาะลึกปัจจัยสู่ความสำเร็จ

กิจกรรมเหล่านี้ทำให้กลุ่มฯ สามารถรักษาความสัมพันธ์ที่ดีกับลูกค้าปัจจุบัน
ดึงดูดลูกค้าใหม่และทำให้ธุรกิจเติบโตขึ้น สำหรับปี 2555 กลุ่มฯ
จะรักษาระดับการเติบโตด้วยการนำเสนอผลิตภัณฑ์และบริการทางการเงินรูปแบบใหม่
เพื่อตอบสนองความต้องการของลูกค้า SME มากยิ่งขึ้น รวมกับการจัดกิจกรรมและการพบปะบ่อยขึ้น
เพื่อทำเรื่องเงินให้เป็นเรื่องง่ายสำหรับลูกค้า

 ผลิตภัณฑ์ลูกค้าธุรกิจขนาดใหญ่และ SME

ปีนี้ธนาคารได้ก้าวมาถึงจุดสำคัญบนเส้นทางของการเป็นผู้นำด้านสินเชื่อ SME
ด้วยการเปิดตัวผลิตภัณฑ์ “กรุงศรี SME สินเชื่อทันใจ” ในช่วงปลายปี
โครงการนี้แตกต่างจากผลิตภัณฑ์อื่น ๆ โดยใช้เงินฝากออมทรัพย์เป็นหลักค้ำประกัน
มีการนำเอาเทคโนโลยีที่ทันสมัยในการสแกนเอกสารและขั้นตอนที่กระชับมาใช้ที่สาขาทั่วประเทศทำให้ลูกค้าสามารถทราบผลเบื้องต้นได้ภายในเวลา
2 วันทำการ

แม้ธนาคารจะดำเนินธุรกิจในภาวะการแข่งขันที่เข้มข้นและมีเป้าหมายการดำเนินงานที่ท้าทาย
ปรัชญาการทำงานของธนาคารยังคงเน้นความเป็นพันธมิตรที่จะเติบโตไปด้วยกัน
นอกจากจะนำเสนอเครื่องมือทางการเงินที่หลากหลายแล้ว
การสนับสนุนการดำเนินธุรกิจของลูกค้าก็เป็นงานที่สำคัญของธนาคาร “สินเชื่อเพื่อผู้ผลิตและผู้ซื้อ
(Supplier and Buyer)” สะท้อนถึงปรัชญาดังกล่าว
โดยเป็นผลิตภัณฑ์ที่ช่วยเพิ่มความมั่นใจให้กับลูกค้าว่าจะสามารถเติบโตไปได้พร้อมกันทั้งผู้ผลิตและผู้ซื้อ
ทั้งนี้ ในช่วงกลางปี 2554 ธนาคารจัดตั้งทีมสินเชื่อธุรกิจห่วงโซ่อุปทาน (supply chain)
ซึ่งได้ลดขั้นตอนของระบบเดิมและทำให้สะดวกต่อการใช้งานของลูกค้ามากขึ้น

ลูกค้าบุคคล

 การบริหารความมั่งคั่ง (บริหารเงินฝากและการลงทุน)

ธนาคารได้นำเสนอผลิตภัณฑ์ใหม่อย่างต่อเนื่อง เพื่อให้ตรงต่อความต้องการของลูกค้า
ในช่วงต้นปีธนาคารได้ออกตั๋วแลกเงิน (Bill of Exchange - B/E)
พร้อมสมุดคู่ฝากที่สามารถทำธุรกรรมต่างสาขาได้ ทำให้ลูกค้าได้รับความสะดวกมากขึ้น
จากนั้นธนาคารได้นำเสนอ Krungsri Step Savings บัญชีเงินฝากแบบขั้นบันได
ซึ่งเป็นบัญชีเงินฝากที่เหมาะสำหรับผู้ที่ต้องการผลตอบแทนสูงในขณะที่ยังมีสภาพคล่อง นอกจากนี้
ผู้ฝากเงินที่สามารถรับความเสี่ยงได้บ้าง ยังมีทางเลือกที่จะลงทุนในกองทุนตราสารหนี้ต่าง ๆ
โดยไม่ต้องเสียภาษีที่สาขาของธนาคาร ปลายปีแคมเปญ Krungsri Tax Saving
ได้เพิ่มสิทธิพิเศษแก่ลูกค้าที่ลงทุนในกองทุนรวมหุ้นระยะยาว (LTF) กองทุนรวมเพื่อการเกษียณอายุ
(RMF) ประกันชีวิต และบัญชีเงินฝาก Krungsri Step Savings ด้วย
ธนาคารจึงเป็นที่รู้จักในฐานะผู้บริหารความมั่งคั่งที่เป็นหนึ่งในผู้นำในตลาด
โดยมียอดเติบโตถึงร้อยละ 34 จากปี 2553

 บริการประกันภัย

ปี 2554 เป็นปีที่สำคัญต่อธุรกิจการขายประกันภัยผ่านสาขาของธนาคาร โดยเฉพาะธุรกิจประกันชีวิต
เพราะธนาคารได้จับมือกับพันธมิตรสำคัญ คือ บริษัท อยุธยา อลิอันซ์ ซี.พี. ประกันชีวิต จำกัด
(มหาชน) และบริษัท ไทยประกันชีวิต จำกัด ในการรุกตลาดประกันชีวิต
ความเป็นพันธมิตรนี้สร้างความแข็งแกร่งในการให้บริการผลิตภัณฑ์ที่หลากหลายและขยายช่องทางการขาย
โดยลูกค้าสามารถซื้อได้ที่สาขาธนาคารทุกแห่ง นอกจากนี้ เราได้สร้างความแตกต่างเหนือผู้เล่นอื่น
เช่น การยกเว้นการตรวจสุขภาพในการทำประกัน
และกระบวนการที่ทำให้ลูกค้าได้รับค่าสินไหมทดแทนง่ายขึ้น
โดยธนาคารจะยังคงพัฒนาผลิตภัณฑ์และบริการต่าง ๆ โดยคำนึงถึงหลักการลูกค้าเป็นศูนย์กลาง
ธนาคารได้เพิ่มผลิตภัณฑ์ “Krungsri Senior Prompt”
(สำหรับผู้สูงอายุในความคุ้มครองเกี่ยวกับกระดูก) ในการประกันภัย “รูปแบบกล่อง”
เพื่อให้ผลิตภัณฑ์ในรูปแบบดังกล่าวครอบคลุมลูกค้าทุกวัย

 บริการ Exclusive Banking

บริการ Exclusive Banking
เป็นบริการเหนือระดับสำหรับลูกค้าบุคคลของธนาคารที่มียอดเงินฝาก เงินลงทุน และประกันชีวิต
หรือสินเชื่อรวมกันไม่ต่ำกว่า 5 ล้านบาท โดยจะให้บริการที่ Exclusive Banking Center
ศูนย์บริการลูกค้าพิเศษที่มีความเป็นส่วนตัวและสะดวกสบาย
ซึ่งอยู่ในความดูแลของเจ้าหน้าที่ลูกค้าสัมพันธ์ที่มีความเป็นมืออาชีพ
ผ่านการอบรมมาเป็นอย่างดีเพื่อนำเสนอบริการทางการเงินและคำแนะนำเกี่ยวกับการลงทุน
ตลอดจนการวางแผนเกี่ยวกับภาษี ลูกค้าจะได้รับสิทธิพิเศษทางการเงิน
หรือสิทธิพิเศษด้านไลฟ์สไตล์ต่าง ๆ เช่น
อัตราดอกเบี้ยพิเศษการยกเว้นค่าธรรมเนียมในการทำธุรกรรมบัตรเชิญไปในงานสัมมนาและงานเลี้ยงพิเศษต่าง
ๆ หรือการใช้บริการระดับโลกกับพันธมิตรของธนาคารในธุรกิจต่าง ๆ เช่น
โรงแรมและห้างสรรพสินค้า ซึ่งธนาคารมีความมุ่งมั่นที่จะยกระดับบริการต่าง ๆ
เพื่อให้ลูกค้าคนพิเศษของธนาคารได้รับประโยชน์สูงสุด

 บริการธุรกรรมทางการเงิน

ในปีนี้ ธนาคารได้ปรับปรุงค่าธรรมเนียมการทำธุรกรรมผ่านเครื่องเอทีเอ็ม
เพื่อให้เป็นไปตามเกณฑ์ของธนาคารแห่งประเทศไทย
ซึ่งให้ลดค่าธรรมเนียมการถอนและโอนเงินเพื่อลดค่าครองชีพให้ประชาชนและส่งเสริมการใช้บริการผ่านเครื่องเอทีเอ็ม
ซึ่งจะช่วยลดค่าใช้จ่ายในการดำเนินงานของสถาบันการเงินในระยะยาว
แต่การปรับค่าธรรมเนียมนี้ก็ได้ส่งผลกระทบต่อสถาบันการเงินในประเทศ
ธนาคารจึงได้ริเริ่มบริการในรูปแบบใหม่ร่วมกับพันธมิตรของเรา
เพื่อให้ลูกค้ามีความสะดวกสบายและมีปริมาณธุรกรรมการเงินกับธนาคารมากขึ้น

การให้บริการเหล่านี้จะยิ่งช่วยทำให้ “เรื่องเงินเป็นเรื่องง่าย” ยิ่งขึ้น ตัวอย่างเช่น
ธนาคารได้ร่วมกับบริษัท การบินไทย จำกัด
ให้บริการชำระเงินค่าบัตรโดยสารผ่านเครื่องเอทีเอ็มของธนาคาร
โดยลูกค้าสามารถใช้สลิปการชำระเงินเป็นหลักฐานในการเช็คอินเพื่อรับบัตรผ่านขึ้นเครื่อง
(boarding pass) ได้ที่เคานเตอร์เช็คอินของการบินไทย
สำหรับการลดขั้นตอนการดำเนินงานเพื่ออำนวยความสะดวกแก่ลูกค้า ธนาคารร่วมกับบริษัท
ข้อมูลเครดิตแห่งชาติ จำกัด
ให้มีการขอข้อมูลส่วนบุคคลที่เกี่ยวกับสินเชื่อผ่านทางอินเตอร์เน็ตและโทรศัพท์มือถือได้ คือ
เว็บไซต์กรุงศรีออนไลน์และกรุงศรี Mobile Banking

สำหรับบริการโอนเงินในประเทศ ธนาคารได้ปรับปรุง Krungsri Quick Transfer
ให้สนองความต้องการของภาคธุรกิจ โดยบริษัทสามารถโอนเงินไปยังลูกค้าโดยไม่ต้องมีบัญชีธนาคาร
ซึ่งสามารถรับเงินได้ที่สาขาของธนาคารในเวลาที่ใกล้ real time และมีค่าใช้จ่ายต่ำกว่าวิธีเดิม

 บัตร ATM และบัตร Debit

ธนาคารได้ริเริ่มบัตรเดบิตใหม่ ๆ หลายแบบเพื่อทำให้ “เรื่องเงินให้เป็นเรื่องง่าย”
ตามแผนแนวคิดของธนาคารและตอบสนองความต้องการที่แตกต่างกันของลูกค้า บัตรกรุงศรี เดบิต
เฟิร์สช้อยส์ เป็นผลงานร่วมของธนาคารและกรุงศรี คอนซูมเมอร์ (บริษัท อยุธยา แคปปิตอล
เซอร์วิสเซส จำกัด) บริษัทในกรุงศรีกรุ๊ป ซึ่งเป็นบัตรที่มีความโดดเด่นอย่างมาก
โดยสามารถใช้งานได้ถึง 4 แบบ คือ บริการเดบิตสำหรับซื้อสินค้า
บริการเอทีเอ็มเพื่อการถอนหรือโอนเงิน บริการสินเชื่อผ่อนชำระค่าสินค้า
และบริการเบิกถอนสินเชื่อเงินสดเมื่อมีความจำเป็น ดังนั้น
ผู้ใช้บัตรจะได้รับความสะดวกสบายในการบริหารเงินและการใช้จ่ายด้วยบัตรเพียงใบเดียว
นอกจากนี้ ขั้นตอนการสมัครทำบัตรก็สะดวกง่ายดายขึ้นโดยกรอกใบสมัครเพียงใบเดียว

ธนาคารได้เปลี่ยนวิธีปฏิบัติแบบเดิม ๆ ของบัตรเดบิตโดยนำเสนอบัตร Krungsri Debit No
Annual Fee ซึ่งเป็นบัตรเดียวที่ไม่คิดค่าธรรมเนียมแรกเข้าและค่าธรรมเนียมรายปีตลอดชีพ
และบัตร Krungsri All ATMs
ที่สามารถเบิกถอนเงินและสอบถามยอดบัญชีได้ที่เครื่องเอทีเอ็มทุกแห่งในประเทศโดยไม่มีค่าธรรมเนียม

ธนาคารยังคงจัดให้มีงานวิจัยการตลาดในเชิงลึกเพื่อเข้าใจความต้องการของแต่ละกลุ่มลูกค้าและสามารถนำเสนอผลิตภัณฑ์ที่จะทำ
“เรื่องเงินให้เป็นเรื่องง่าย” ตัวอย่างของความหลากหลาย ได้แก่ บัตรเดบิต แมนเชสเตอร์
ยูไนเต็ด บัตรเอทีเอ็ม ID และบัตรเอทีเอ็มสหกรณ์

 การให้บริการธุรกรรมผ่านระบบอิเล็กทรอนิกส์ (E-banking)

ในปี 2554 ฐานลูกค้าที่ใช้ผลิตภัณฑ์ออนไลน์ของธนาคารเติบโตขึ้นอย่างมากโดยมีจำนวนกว่า 1
ล้านคน ในปัจจุบัน SMS Banking หรือบริการการเงินทางโทรศัพท์มือถือผ่าน SMS เป็นที่นิยมสูงสุด
มีการลงทะเบียนกว่า 600,000 บัญชี ซึ่งเป็นการเพิ่มขึ้นสามเท่าจากปี 2553
บริการนี้เป็นช่องทางใหม่ในการติดต่อกับลูกค้า
ซึ่งจะช่วยให้ธนาคารสามารถให้บริการได้อย่างสะดวก ง่ายดายและรวดเร็วขึ้น

 มีลูกค้าที่ใช้บริการธนาคารออนไลน์ถึง 790,000 คน ในปี 2554 เพิ่มขึ้นเกือบเท่าตัวจาก
406,000 คน ในปี 2553

 สัดส่วนลูกค้าออนไลน์ต่อฐานลูกค้าทั้งหมดของธนาคารคือร้อยละ 18 เพิ่มขึ้นเท่าตัวจากร้อยละ 9
ในปีก่อนหน้า

การปรับปรุงเว็บไซต์ของธนาคารทำให้จำนวนการเยี่ยมชมเว็บไซต์สูงขึ้นมาก
โดยวัดจากจำนวนหน้าเฉลี่ยในการเข้าชมต่อครั้ง

 จำนวนหน้าในการเข้าชม (page views) สูงถึง 13.4 ล้านครั้ง เพิ่มขึ้นร้อยละ 39 จาก 9.6
ล้านครั้ง ใน ปี 2553

 ผู้เข้าชมใหม่เพิ่มขึ้นร้อยละ 29 จาก 1.4 ล้านคน ในปีก่อนหน้าเป็น 1.8 ล้านคน

ธนาคารได้ปรับปรุงระบบการให้บริการทางการเงินผ่านระบบอินเตอร์เน็ตหรือ “กรุงศรีออนไลน์”
ทำให้มีการทำธุรกรรมออนไลน์ผ่านระบบอินเตอร์เน็ตเพิ่มมากขึ้น

 มีธุรกรรมที่ทำผ่านทางอินเตอร์เน็ตสูงถึง 1.43 ล้านครั้ง ในปี 2554 จากจำนวน 1.05
ล้านครั้ง ในปีก่อนหน้า หรือเพิ่มขึ้นร้อยละ 36

สำหรับผลิตภัณฑ์บริการธนาคารทางโทรศัพท์มือถือผ่าน SMS (SMS Banking)

 ฐานลูกค้าที่ใช้บริการธนาคารทางโทรศัพท์มือถือผ่าน SMS เพิ่มขึ้นถึงร้อยละ 156

 รายได้จากค่าธรรมเนียมสูงขึ้นร้อยละ 188

 บัญชีเปิดใหม่จำนวน 465,000 บัญชี เพื่อต่อยอดจากความสำเร็จนี้
ธนาคารได้ให้บริการแบบใหม่ผ่านโทรศัพท์มือถือ “Krungsri Banking SIM”
ซึ่งผู้ใช้สามารถทำธุรกรรมทางการเงินผ่านโทรศัพท์มือถือโดยไม่ต้องมีอินเตอร์เน็ต
ธนาคารเป็นธนาคารแรกในประเทศไทยที่ให้บริการนี้ โดยเปิดตัวในเดือนสิงหาคม 2554
และในเดือนถัดมา ธนาคารก็ได้นำเสนอบริการ SMS Banking สำหรับลูกค้าธุรกิจ SMEs

ผลิตภัณฑ์ใหม่/ นวัตกรรมทางการเงิน

หลังจากเปิดตัวโครงการได้ 3 เดือน “Krungsri Banking SIM”
ประสบความสำเร็จอย่างน่าประทับใจ กล่าวคือ

 มีการทำธุรกรรมเฉลี่ย 5.5 ธุรกรรมต่อเดือน สูงกว่าช่องทางอิเล็กทรอนิกส์อื่นถึง 3 เท่า

 รายได้จากค่าธรรมเนียมต่อบัญชีต่อเดือน สูงกว่าการให้บริการทางอินเตอร์เน็ตถึงร้อยละ 160

 หลังจากเปิดตัวโครงการไปได้เพียง 2 เดือน
มีการทำธุรกรรมมากกว่าบริการธนาคารทางโทรศัพท์มือถือผ่านทางเทคโนโลยี WAP ถึงร้อยละ 300

 มีรายได้ใหม่จากค่าธรรมเนียมในการสอบถามยอดผ่าน SMS

 สินเชื่อเพื่อที่อยู่อาศัย

ตลาดอสังหาริมทรัพย์ของไทยขยายตัวสูงในช่วง 3 ไตรมาสแรกของปี 2554
ส่วนใหญ่เกิดจากมาตรการกระตุ้นเศรษฐกิจของรัฐบาล อย่างไรก็ดี ในไตรมาสที่ 4
อุทกภัยครั้งร้ายแรงที่สุดในรอบ 60 ปี
ได้สร้างผลกระทบต่อตลาดอสังหาริมทรัพย์ทั้งบริษัทผู้สร้างและลูกค้าผู้ซื้อ
เพื่อช่วยเหลือลูกค้าสินเชื่อเพื่อที่อยู่อาศัยของธนาคาร
โดยธนาคารได้ออกมาตรการให้ความช่วยเหลือซึ่งเสนอทางเลือกที่หลากหลายให้ลูกค้า
ขึ้นอยู่กับว่าถูกผลกระทบจากน้ำท่วมร้ายแรงเพียงใด

หลังน้ำลด
ธนาคารได้เตรียมพร้อมสำหรับความต้องการซ่อมแซมและฟื้นฟูที่อยู่อาศัยและสินเชื่อที่จะเพิ่มสูงขึ้นอย่างมาก
จึงได้ร่วมกับสมาคมธุรกิจรับสร้างบ้าน จัดโครงการ “ช่วยกันคนละมือเพื่อฟื้นฟูบ้าน (Hand in
Hand for Home Rehabilitation)”

นอกจากนี้
ธนาคารยังได้สร้างสัมพันธ์ให้แน่นแฟ้นยิ่งขึ้นกับธุรกิจพัฒนาธุรกิจอสังหาริมทรัพย์ที่สำคัญหลายแห่ง
ซึ่งได้ช่วยให้ธนาคารมีตลาดเพิ่มขึ้น โดยเฉพาะสำหรับตลาดบน
และสามารถขยายตัวได้ในอัตราประมาณร้อยละ 30 ต่อปี ในช่วง 3 ปีที่ผ่านมา

ผลิตภัณฑ์สินเชื่อเพื่อที่อยู่อาศัยได้เสริมความแข็งแกร่งด้านการเป็นผู้นำตลาดสินเชื่อบุคคลของธนาคาร
แคมเปญสินเชื่อบ้านแลกเงินสด Krungsri Home for Cash Program ใช้ช่องทางการตลาดต่าง
ๆ เช่น โทรทัศน์ วิทยุ และป้ายโฆษณาเพื่อเน้นจุดขาย เช่น ระยะเวลาชำระคืนนานถึง 30 ปี
และสินเชื่อที่สูงถึง 10 ล้านบาท
สินเชื่อเพื่อที่อยู่อาศัยช่วยให้ลูกค้าสามารถมีสภาพคล่องได้อย่างสะดวกและรวดเร็วด้วยบริการ
Krungsri Home for Cash Delivery
ซึ่งเจ้าหน้าที่ของธนาคารจะให้คำปรึกษาเรื่องนี้นอกสถานที่แก่ลูกค้าในกรุงเทพฯ
และบริเวณใกล้เคียง
และในขณะเดียวกันธนาคารยังสามารถเติมเต็มช่องว่างในตลาดได้ด้วยการเสนอให้ใช้บัตรเครดิตกรุงศรีในคราวเดียวกันได้อีกด้วย

เพื่อเป็นการเพิ่มประสิทธิภาพในขั้นตอนการอนุมัติ ธนาคารใช้เทคโนโลยีการสแกนที่เรียกว่า IDA
ซึ่งสามารถลดทอนระยะเวลาขั้นตอนพิจารณาก่อนอนุมัติได้ โดยร้อยละ 90
ของลูกค้าจะทราบว่าการขอสินเชื่อได้ภายในวันเดียว

เนื่องจากฐานข้อมูลเกี่ยวกับมูลค่าหลักประกัน จะถูกส่งไปยังผู้วิเคราะห์สินเชื่อทางอิเล็กทรอนิกส์
ทำให้ขั้นตอนนี้ใช้เวลาเพียง 3 วัน จากที่เคยนานถึง 5 วัน
โดยการประเมินมูลค่าหลักประกันจะมีความถูกต้องรวดเร็ว
และมีค่าใช้จ่ายที่ลดลงด้วยจากการลดงานด้านเอกสารต่าง ๆ

นอกจากนี้ ธนาคารได้ปรับปรุงการบริการหลังการขาย
เพื่อให้ชีวิตของลูกค้าสะดวกสบายและรวดเร็วขึ้น

ด้านการตลาด

ธนาคารเชื่อว่าลูกค้าควรได้รับบริการทางการเงินที่เข้าใจได้ง่าย
สามารถตอบสนองความต้องการของลูกค้าที่พัฒนาอยู่ตลอดเวลาและช่วยขับเคลื่อนลูกค้าสู่อนาคตที่สดใสด้วยเป้าหมายที่จะให้ลูกค้าได้รับความสะดวกสบายและประสบการณ์
“เรื่องเงิน เรื่องง่าย” ในทุกจุดที่ใช้บริการ ธนาคารจึงเน้นการเปลี่ยนแปลงใน 4 ประเด็นหลัก
คือ:

ภาพลักษณ์และการสื่อสารนอกองค์กร: เพื่อให้เป็นที่รู้จักและสื่อถึงความทันสมัย
ธนาคารได้จัดทำแผนงานขึ้นใหม่เกี่ยวกับภาพลักษณ์องค์กร ซึ่งรวมถึงการปรับโลโก้ของธนาคาร
การใช้ภาษาสื่อสารแบบใหม่ การปรับปรุงรูปโฉมของสาขา หรือรูปแบบตัวพิมพ์ (font)
การปรับปรุงในมิติต่าง ๆ เกี่ยวกับภาพลักษณ์ใหม่นี้ จะดำเนินการในทุกสาขาของธนาคารภายในสิ้นปี
2555 ซึ่งความพยายามเหล่านี้จะช่วยให้ธนาคารมีความใกล้ชิดลูกค้ามากขึ้น
ส่งเสริมความเป็นเอกลักษณ์ของธนาคาร และสื่อสารให้ลูกค้าได้รับรู้ถึงการเปลี่ยนแปลงที่จะทำให้
“เรื่องเงินเป็นเรื่องง่าย” และสามารถ “เข้าถึงเราได้” ตลอดเวลา

ค่านิยมใหม่: “ภาพลักษณ์ขององค์กรจะดีได้ ก็ต่อเมื่อคนในองค์กรทำได้ตามนั้น” ในช่วงปีที่ผ่านมา
ธนาคารได้สร้างค่านิยมใหม่เพื่อให้องค์กรก้าวสู่ยุค “เรื่องเงิน เรื่องง่าย” อย่างมั่นคง ในปีต่อ ๆ
ไป
ธนาคารจะจัดตั้งให้มีกระบวนการในการตรวจสอบเพื่อให้มั่นใจว่าประสบการณ์ในการใช้บริการของลูกค้าได้รับความสะดวกสบายตามแนวคิด
“เรื่องเงิน เรื่องง่าย”

ผลิตภัณฑ์และบริการ: เพื่อรักษาความเป็นผู้นำในการออกผลิตภัณฑ์ใหม่ ๆ
และการให้บริการในรูปแบบใหม่ที่ง่ายต่อการใช้งาน
ผลิตภัณฑ์ภายใต้กรุงศรีกรุ๊ปจึงสอดคล้องกับกลยุทธ์ “ทำให้ชีวิตลูกค้าให้ง่ายขึ้น” ดังตัวอย่างเช่น

 Krungsri Debit First Choice: บัตรเอทีเอ็มใบแรกที่มีวงเงินสินเชื่อพิเศษ  Krungsri
Personal OD: วงเงินสินเชื่อเบิกเกินบัญชี ซึ่งไม่ต้องวางหลักประกัน

 Krungsri Debit All ATMs:
บัตรที่ให้ลูกค้าเบิกถอนเงินจากเครื่องเอทีเอ็มของธนาคารใดก็ได้ในประเทศโดยไม่ต้องเสียค่าธรรมเนียมการเบิกถอนในแต่ละครั้ง

 Krungsri SME สินเชื่อทันใจ: สินเชื่อที่รับประกันการอนุมัติภายใน 2 วัน และให้วงเงิน 3
เท่าของมูลค่าหลักประกัน

 EDC account opening: ลูกค้าสามารถเปิดบัญชีออมทรัพย์โดยใช้เพียงบัตรประชาชน
เป็นการลดขั้นตอนของกระบวนการทำงาน

 Automated slip: ทำธุรกรรมที่สาขาได้โดยไม่ต้องกรอกแบบฟอร์ม

 Krungsri credit card instant rewards:
รับรางวัลทันทีเมื่อใช้จ่ายผ่านบัตรเครดิตรับเงินคืนโดยไม่ต้องลงทะเบียนผ่าน SMS ให้ยุ่งยาก

 Bank at Post: ลูกค้าธนาคารสามารถฝากเงินได้ ณ ที่ทำการไปรษณีย์ 1,320 แห่ง
โดยไม่ต้องใช้สมุดคู่ฝาก

จุดให้บริการ:
ความยึดมั่นในแบรนด์ของลูกค้าเป็นเครื่องวัดความสำเร็จของธนาคารที่ธนาคารติดตามอย่างใกล้ชิด
ลูกค้าที่ยึดมั่นในแบรนด์ของธนาคารจะไม่เพียงแค่ทำธุรกรรมและลงทุนอย่างต่อเนื่องกับธนาคาร
แต่จะช่วยนำพาลูกค้าใหม่ ๆ มาให้ด้วย โดยการช่วยแนะนำเกี่ยวกับสินค้าและบริการของธนาคาร
ในปีที่ผ่านมา NPS (Net Promoter Score) ของธนาคารเพิ่มสูงขึ้นอย่างมาก
จากการมีแนวนโยบายการให้บริการที่ชัดเจนและการปรับปรุงสาขาอย่างต่อเนื่อง “กรุงศรีสไมล์”
เป็นโครงการฝึกอบรมทั่วประเทศเพื่อให้การให้บริการของพนักงานเราเต็มไปด้วยความอบอุ่น
เป็นกันเองน่าประทับใจ ไม่ว่าลูกค้าจะได้รับบริการ ณ จุดใดก็ตาม

นอกจากนั้น ธนาคารยังลงทุนในการติดตามและวางรากฐานระบบที่จะช่วยรักษาความยึดมั่นใน
แบรนด์ของลูกค้า

ธนาคารให้ความสำคัญกับภาพลักษณ์ทั้งภายในและภายนอกสาขา
เพื่อให้ลูกค้าสัมผัสได้ถึงความเปลี่ยนแปลงที่เกิดขึ้น
มีมาตรฐานการตกแต่งที่สื่อถึงความเรียบง่ายแต่ทันสมัยในสาขาทั่วประเทศ
สำหรับกระบวนการทำงานนั้น
ลดขั้นตอนและนำเสนอการบริการที่สะดวกสบายแต่มีประสิทธิภาพมากขึ้น
โดยลูกค้าจะเห็นสาขาต้นแบบ ที่สร้างตามแนวคิดใหม่นี้ภายในช่วงครึ่งปีแรกของปี 2555
และจะทยอยปรับปรุงไปจนครบทุกสาขา นอกจากนี้
ยังมีช่องทางการให้บริการที่เป็นทางเลือกอื่นเพื่อเพิ่มความสะดวกให้ลูกค้า เช่น
การทำธุรกรรมผ่านเว็บไซต์หลักของกรุงศรี www.krungsri.com และเว็บไซต์ออนไลน์
www.krungsrionline.com ผลิตภัณฑ์ Krungsri Banking SIM ซึ่งเปิดตัวไปในปี 2554
เป็นตัวอย่างของนวัตกรรมด้านผลิตภัณฑ์ที่ลดขั้นตอนการใช้งาน
และทำชีวิตให้ง่ายขึ้นสำหรับลูกค้าของธนาคาร

 การบริหารความสัมพันธ์ลูกค้า

การขายผลิตภัณฑ์ต่อเนื่อง (cross–selling) กำลังเป็นที่นิยมและเติบโตในแวดวงการธนาคาร
โดยธนาคารส่วนใหญ่ให้ความสำคัญกับความสามารถในการบริหารความสัมพันธ์ลูกค้า
ธนาคารได้วางรากฐานของการบริหารความสัมพันธ์ลูกค้าอย่างดีผ่านช่องทางต่าง ๆ และมีแผน
cross-selling ที่ดำเนินอยู่อย่างต่อเนื่อง
ธนาคารยังคงเน้นแนวคิดที่ว่าลูกค้าคือคนสำคัญในการนำเสนอผลิตภัณฑ์ต่าง ๆ ปรับปรุงการให้บริการ
และรักษาความสัมพันธ์กับลูกค้า

ธนาคารได้ปรับปรุง Campaign Management Platform เพื่อเพิ่มประสิทธิภาพ
ธนาคารได้ใช้ระบบ Krungsri Online
ในการขายผลิตภัณฑ์ต่อเนื่องตามความนิยมของตลาดที่ติดต่อสื่อสารผ่านช่องทางอิเล็กทรอนิกส์มากขึ้น
ในขณะเดียวกัน การขายผลิตภัณฑ์ผ่านช่องทางอื่นก็มีปริมาณเพิ่มขึ้นมาก เช่น เครือข่ายเอทีเอ็ม
เครือข่ายสาขา การขายผ่านทางโทรศัพท์ (Telesales) และศูนย์บริการ Call Centers
สำหรับลูกค้าที่ไม่ได้รับการติดต่อจากธนาคารผ่านช่องทางเหล่านี้ ธนาคารก็จะติดต่อทาง SMS

นอกจากนี้ ธนาคารได้เปิดตัวโครงการ Lead Management Express หรือที่รู้จักในนาม Event
Based Marketing ซึ่งคือโครงการล่าสุดของระบบสนับสนุนการ cross-selling
เพื่อการขายผลิตภัณฑ์ต่อเนื่อง
โครงการนี้ได้รับการออกแบบให้มีกระบวนการศึกษาวิเคราะห์ธุรกรรมทางการเงินของลูกค้า

นอกจากนั้น การวิเคราะห์ลูกค้าในเชิงลึกทำให้ธนาคารมีความเข้าใจความต้องการของลูกค้ามากขึ้น
ผลการวิเคราะห์ทำให้ธนาคารรู้ถึงสิ่งที่ลูกค้าต้องการจริง ๆ
ซึ่งช่วยให้เรามีโอกาสได้เสนอบริการที่ตรงใจลูกค้ามากขึ้น
ธนาคารจะมีความภูมิใจกับความสำเร็จทั้งในส่วนของกำไรสุทธิที่สูงเป็นประวัติการณ์
คุณภาพของสินทรัพย์ที่ปรับดีขึ้นมาก
ความสามารถในการขายผลิตภัณฑ์และบริการที่หลากหลายภายในกรุงศรีกรุ๊ป
ซึ่งทำให้ลูกค้าใช้ผลิตภัณฑ์มากขึ้น จากรายละ 1.92 ผลิตภัณฑ์ เป็น 2.51 ผลิตภัณฑ์ ทั้งนี้
เป็นประโยชน์จากแผนการตลาดและกิจกรรมส่งเสริมการขายภายใต้กลยุทธ์ One Krungsri

เครือข่ายการขาย

กลุ่มงานเครือข่ายการขายบริหารการให้บริการและผลิตภัณฑ์ทางการเงินเพื่อสนองความต้องการลูกค้าทุกกลุ่ม
กลุ่มฯ มีช่องทางการทำธุรกรรมที่หลากหลายสำหรับลูกค้าผ่านสาขาทั้งในประเทศและต่างประเทศ
ศูนย์แลกเปลี่ยนเงิน ศูนย์ Western Union และศูนย์บริการลูกค้า Exclusive Banking
นอกจากนี้ ยังให้บริการผ่านทางช่องทางอิเล็กทรอนิกส์ หน่วยงานขายทางโทรศัพท์ (Telesales)
และผู้แทนการขายอิสระ ปีนี้กลุ่มฯ ยังได้ขยายช่องทางการขายผ่านตัวแทนที่สาขาด้วย (Branch
Commission Sales)

ธนาคารจัดให้มีเครื่องมือทางการตลาดเพื่อรักษาความเป็นเลิศในการให้บริการที่สาขา
มีการใช้ตัววัด NPS (Net Promoter Score-NPS)
เพื่อรับทราบความเห็นเกี่ยวกับการใช้บริการจากลูกค้า ในปี 2554
ธนาคารได้จัดให้มีตารางเวลาของพนักงานและการบริหารระบบคิวเพื่อลดเวลารอของลูกค้า
ซึ่งทำให้สามารถบริหารเวลาที่ให้บริการที่สาขาได้โดยวัดความหนาแน่นของลูกค้าในแต่ละช่วง
และจัดจำนวนพนักงานที่เหมาะสมตามช่วงเวลานั้น ๆ ผลลัพธ์คือ คะแนน NPS สูงขึ้น
ซึ่งหมายความว่าลูกค้ามีความพึงพอใจกับบริการของธนาคารมากขึ้น

ปีนี้มีการแยกหน้าที่ระหว่างหน่วยงานบริการและหน่วยงานขาย และจัดให้มีตัวชี้วัดผลงาน (Key
Performance Indicators--KPI) ที่ชัดเจนสำหรับพนักงานแต่ละคน
โดยพนักงานต้องมีเป้าหมายของสาขาร่วมกัน เพื่อให้มั่นใจว่าทั้งสองหน่วยงานทำงานร่วมกันเป็นทีม
นอกจากนี้ ได้เปลี่ยนเครื่องคอมพิวเตอร์กว่า 7,000 เครื่อง ให้มีความทันสมัยขึ้น
ตลอดจนนำระบบสแกนมาใช้เพื่อส่งข้อมูลการขออนุมัติสินเชื่อทางอิเล็กทรอนิกส์จากสาขาไปยังสำนักงานใหญ่เพื่อลดระยะเวลาการอนุมัติสินเชื่อ
ระบบ “Simple Q” ได้ถูกนำมาใช้ที่สาขา 135 แห่ง ซึ่งช่วยลดทอนเรื่องเกี่ยวกับเอกสารได้มาก
ลูกค้าสามารถสแกนสมุดคู่ฝาก เลือกธุรกรรม แล้วระบบจะระบุคิวที่ถูกต้องให้โดยอัตโนมัติ
ซึ่งเมื่อลูกค้าไปถึงเคาน์เตอร์ ข้อมูลทั้งหมดที่เกี่ยวข้องกับการทำธุรกรรมก็จะพร้อมใช้งานทันที

ธนาคารกระตุ้นพนักงานโดยใช้แรงจูงใจเกี่ยวกับผลงานสำหรับพนักงานขาย
ใช้ระบบการบริหารความสัมพันธ์ลูกค้า
ซึ่งทำให้พนักงานบริการที่เคาน์เตอร์สามารถเห็นบนจอคอมพิวเตอร์ว่า
ผลิตภัณฑ์ใดจะให้ประโยชน์แก่ลูกค้ามากที่สุด นอกจากนี้
ได้มีการปรับปรุงการบริหารสาขาให้มีขั้นตอนน้อยลง ตามแนวคิด “วิถีกรุงศรี”
ให้ผู้จัดการมีอำนาจและเครื่องมือเพื่อบริหารการขายและการบริการอย่างมีประสิทธิภาพ

 พัฒนาช่องทางต่างๆ ให้มีประสิทธิภาพเพื่อบริการลูกค้าหลากหลายกลุ่ม

ธนาคารนำเทคโนโลยีสมัยใหม่มาใช้เพื่อวิเคราะห์สถิติและข้อมูลเกี่ยวกับสาขาธนาคาร
บูธแลกเปลี่ยนเงิน และเครื่องเอทีเอ็ม ทำให้การขายและการบริการเพิ่มขึ้นมากทั้งในกรุงเทพฯ
และจังหวัดที่สำคัญ การขายผ่านทางโทรศัพท์ก็เพิ่มขึ้นด้วยระบบ auto-dialler
ซึ่งทำให้เจ้าหน้าที่ฝ่ายขายทำงานได้ง่ายขึ้น สามารถนำเสนอผลิตภัณฑ์ต่อลูกค้าได้มากขึ้น

ธนาคารได้ขยายเครือข่ายเอทีเอ็มโดยการเพิ่มจำนวนเครื่องเพื่อใช้งานถึงร้อยละ 16 รวมเป็น
3,788 เครื่อง และปรับปรุงเพิ่มเติมลักษณะการใช้งานอีก 352 เครื่อง
ตามกลยุทธ์ทำเรื่องเงินให้เป็นเรื่องง่ายสำหรับลูกค้า
ธนาคารได้ปรับปรุงบริการการเงินผ่านอินเตอร์เน็ตเพื่อรองรับวิถีชีวิตสมัยใหม่
โดยการนำเสนอผลิตภัณฑ์และบริการผ่านช่องทางที่ง่ายต่อการทำธุรกรรมออนไลน์และมีความปลอดภัยสูง
นอกจากนี้ ได้ปรับปรุงระบบให้เอื้อต่อการใช้โทรศัพท์มือถือในการทำธุรกรรมให้มากขึ้น
ตลอดจนปรับปรุงการทำงานของเครื่องเอทีเอ็มให้ง่ายและสะดวกต่อผู้ใช้งานมากขึ้น

การบริการการเงิน

 ภาวะการเงินไทยในปี 2554:

 วัฏจักรดอกเบี้ยได้เข้าสู่จุดสูงสุดที่ระดับร้อยละ 3.5 ในเดือนกันยายน ซึ่งหลังจากนั้นคณะ
กรรมการนโยบายการเงินได้มีการลดดอกเบี้ยนโยบาย 2 ครั้ง เพื่อลดผลกระทบจากน้ำท่วม

 การลดลงของการคุ้มครองเงินฝากจากไม่จำกัดจำนวนเงิน เหลือเพียง 50 ล้านบาท
ทำให้ตั๋วแลกเงินเป็นผลิตภัณฑ์ทางการเงินที่เข้ามาทดแทนเงินรับฝากประเภทจ่ายคืนเมื่อสิ้นระยะเวลามากขึ้น

 การขยายตัวของภาคส่งออกในช่วงครึ่งแรกของปีส่งผลให้ค่าเงินบาทแข็งขึ้นสู่ระดับ 29.66
บาทต่อ 1 ดอลลาร์สหรัฐฯ แต่ค่าเงินบาทอ่อนตัวลงสู่ที่ระดับ 31.43 บาทต่อ 1 ดอลลาร์สหรัฐฯ
จากปัญหาหนี้สาธารณะในยุโรปในไตรมาสที่ 3


ลูกค้าในภาคธุรกิจส่งออกและนำเข้าเพิ่มธุรกรรมทางการเงินเพื่อการบริหารความเสี่ยงกับธนาคารมากขึ้น
รวมทั้งยอดธุรกรรมการค้าพันธบัตรโดยเฉพาะพันธบัตรรัฐบาล และตั๋วแลกเงินขยายตัวสูงกว่าร้อยละ
300 เมื่อเทียบกับปีที่ผ่านมา

 ขณะที่ธุรกรรมด้านอัตราแลกเปลี่ยนระหว่างประเทศ อาทิ
การซื้อขายเงินตราต่างประเทศส่งมอบทันที (FX Spot) การซื้อขายเงินตราต่างประเทศล่วงหน้า
(Forward Exchange) และสัญญาออปชั่นเงินตราต่างประเทศ (FX Options)
มีอัตราการเติบโตกว่าร้อยละ 50 เมื่อเทียบกับปีที่ผ่านมา

 ในฐานะ Primary Dealer ที่ได้รับการแต่งตั้งโดยธนาคารแห่งประเทศไทย
ธนาคารเป็นผู้เล่นสำคัญ ในการทำธรุกรรม bilateral bond repurchase
(ซื้อขายตราสารหนี้โดยมีสัญญาว่าจะขายคืนหรือซื้อคืน)
ซึ่งเป็นบทบาทที่สำคัญต่อระบบการธนาคารที่มีสภาพคล่องส่วนเกินสูงถึง 1.4
ล้านล้านบาทในไตรมาสที่ 4

 การริเริ่มและผลสำเร็จที่สำคัญในปี 2554

การบริหารทรัพย์สินและหนี้สิน
ทำหน้าที่ในการบริหารความเสี่ยงจากดอกเบี้ยและสภาพคล่องให้กับธนาคารและบริษัทในเครือ
ดูแลการลงทุนตราสารหนี้เพื่อดำรงสินทรัพย์สภาพคล่องตามที่ธนาคารแห่งประเทศไทยกำหนด
และการระดมเงินของธนาคารผ่านช่องทางอื่นนอกเหนือไปจากการรับฝากเงิน อาทิ
การออกตั๋วแลกเงินให้กับกลุ่มลูกค้าสถาบันที่อาจรวมทั้งตั๋วแลกเงินระยะสั้นที่มีอัตราผลตอบแทนคงที่
ตั๋วแลกเงินที่มีระยะยาวขึ้นที่มีผลตอบแทนเชื่อมโยงกับ BIBOR และ THBFIX นอกจากนั้น
หุ้นกู้ระยะสั้นสำหรับลูกค้าสถาบันที่ต้องการกระจายพอร์ตการลงทุน

ฝ่ายตลาดทุน ทำหน้าที่บริหารจัดการพอร์ตการลงทุนของธนาคาร
รวมทั้งบริหารจัดการโครงสร้างเงินทุนของบริษัทในเครือ

กลุ่มงานบริหารการเงิน
กลุ่มงานบริหารการเงินให้บริการผลิตภัณฑ์ที่เกี่ยวกับทั้งตลาดเงินและตลาดทุน
การอำนวยความสะดวกและนำเสนอเครื่องมือทางการเงินต่าง ๆ
ที่เกี่ยวกับการค้าและการปริวรรตเงินตราต่างประเทศ
ให้บริการด้านการลงทุนและการบริหารเงินเพื่อให้สอดคล้องกับลักษณะของธุรกิจและความต้องการของลูกค้า
ปัจจุบันธนาคารให้บริการแลกเปลี่ยนเงินตราถึง 22 สกุล ผ่านเครือข่ายสาขาทั่วประเทศ

ฝ่ายขายและพัฒนาผลิตภัณฑ์การบริหารเงิน บริการผลิตภัณฑ์ป้องกันความเสี่ยงทางการเงินครบวงจร
เช่น การซื้อขายเงินตราต่างประเทศล่วงหน้า (FX Forward) สัญญาออปชั่นเงินตราต่างประเทศ
(FX Options) ตราสารอนุพันธ์ทางการเงิน (Structured Derivatives)
รวมถึงผลิตภัณฑ์เพื่อการลงทุนประเภทต่าง ๆ เช่น พันธบัตรรัฐบาล หุ้นกู้ภาคเอกชน
ให้แก่ผู้ลงทุนธุรกิจขนาดใหญ่ ผู้ลงทุน SME
และผู้ลงทุนรายย่อยผลิตภัณฑ์ป้องกันความเสี่ยงสำหรับการส่งออกและนำเข้าก็ประสบความสำเร็จเป็นอย่างดีเนื่องจากค่าเงินดอลลาร์สหรัฐฯ
ที่อ่อนตัวลงในตลาดโลก นอกจากนี้
ธนาคารยังให้บริการธุรกรรมทางการเงินเพื่อการป้องกันความเสี่ยงอันเกิดจากอัตราดอกเบี้ยและ
Cross Currency Swap ให้กับลูกค้าธุรกิจขนาดใหญ่ตลอดทั้งปี 2554
ตามนโยบายการขึ้นดอกเบี้ยของธนาคารแห่งประเทศไทย โดยรวมแล้ว
กลุ่มงานบริหารการเงินนำเสนอและพัฒนาผลิตภัณฑ์การบริหารเงินที่นำสมัยเข้าใจง่ายแก่ลูกค้าของกรุงศรีกรุ๊ปมาอย่างต่อเนื่อง

การพัฒนาขั้นตอนการปฏิบัติการ

[]

 การบริหารวิกฤตอุทกภัยในปี 2554

ปัญหาอุทกภัยครั้งใหญ่ในช่วงไตรมาสที่ 3 และ 4 ทั้งภาคเหนือ ตะวันออกเฉียงเหนือและภาคกลาง
สร้างความเสียหายอย่างมากไม่เฉพาะแต่ชีวิตความเป็นอยู่และทรัพย์สินของประชาชน
แต่ยังส่งผลกระทบถึงภาคเศรษฐกิจและภาครัฐใน 63 จังหวัดของประเทศ
กรุงศรีกรุ๊ปเองก็ได้รับผลกระทบเช่นกัน โดยมี 156 สาขาและเครื่องเอทีเอ็ม 745
เครื่องได้รับความเสียหาย

อย่างไรก็ตาม
ระบบบริหารภาวะวิกฤตที่มีประสิทธิภาพสามารถลดความรุนแรงของผลกระทบจากภัยธรรมชาติครั้งนี้
และที่สำคัญที่สุด ธุรกิจของธนาคารสามารถเปิดดำเนินการอย่างต่อเนื่องเพื่อให้บริการแก่ลูกค้าต่อไป
โดยมีความไม่สะดวกเพียงเล็กน้อยเท่านั้น
ความสำเร็จดังกล่าวมาจากความสามารถในการบริหารความเสี่ยงและการมีวิสัยทัศน์ของคณะกรรมการบริหารภาวะวิกฤต
ซึ่งรับผิดชอบดูแลในทุกมิติของการดำเนินการ คือ ด้านการบริหาร บุคลากร และการปฏิบัติงาน
เพื่อรับมือกับปัญหาในทุกรูปแบบจากอุทกภัย

การแก้ปัญหาในภาวะฉุกเฉิน:
คณะกรรมการบริหารภาวะวิกฤตติดตามเหตุการณ์อย่างใกล้ชิดและประเมินสถานการณ์ล่าสุดทุกวัน
เพื่อจะได้ดำเนินการรับมือกับสถานการณ์ได้อย่างเหมาะสม

แผนสำรอง:
ธนาคารจัดให้มีสาขาสำรองที่ให้บริการแก่ลูกค้าได้ในบริเวณใกล้เคียงกับสาขาที่ได้รับผลกระทบ
เพื่อให้มั่นใจว่าธุรกิจยังคงเดินหน้าพร้อมให้บริการตามปกติ

การฟื้นฟู: เพื่อให้มั่นใจว่าจะสามารถให้บริการลูกค้าได้อย่างต่อเนื่อง
สาขาและเครื่องเอทีเอ็มที่ได้รับความเสียหายได้รับการซ่อมแซมทันทีหลังจากน้ำลด

ธนาคารไม่เพียงสามารถรับมือกับวิกฤตครั้งนี้อย่างมีประสิทธิภาพในด้านการดำเนินงานเท่านั้น
แต่ยังมีบทบาทนำในการช่วยเหลือผู้ประสบภัยด้วย โดยออกมาตรการสินเชื่อพิเศษต่าง ๆ
เพื่อช่วยเหลือและฟื้นฟูให้เหมาะสมกับลูกค้าบุคคล ลูกค้าธุรกิจ SME
และลูกค้าธุรกิจรายใหญ่ที่ได้รับผลกระทบ
สำหรับพนักงานของธนาคารที่ประสบปัญหาจากเหตุการณ์น้ำท่วมนี้
ธนาคารได้จัดให้มีที่พักฉุกเฉินและเงินช่วยเหลือเพื่อซ่อมแซมบ้านเพื่อช่วยให้พนักงานสามารถกลับไปดำเนินชีวิตตามปกติได้โดยเร็วที่สุด

จากเหตุอุทกภัยในครั้งนี้
ทำให้ธนาคารตระหนักถึงความจำเป็นที่จะต้องเตรียมพร้อมสำหรับสถานการณ์ที่ไม่คาดคิด
โดยเฉพาะภัยธรรมชาติ
ซึ่งจำเป็นต้องสามารถบริหารและดำเนินธุรกิจต่อไปให้ได้แม้จะต้องเผชิญปัญหาที่รุนแรง ดังนั้น ลูกค้า
พนักงาน
และผู้ถือหุ้นสามารถมั่นใจได้ว่าธนาคารยังคงมุ่งมั่นที่จะปรับปรุงระบบบริหารภาวะวิกฤตด้วยความรู้
ความสามารถ วิสัยทัศน์ที่กว้างไกล ตามหลักมาตรฐานสากลอย่างเข้มงวด

การจัดการด้านเทคโนโลยีสารสนเทศ

ในปี 2554 ธนาคารได้ให้ความสำคัญกับการพัฒนาระบบเทคโนโลยีสารสนเทศ
เพื่อปรับปรุงและพัฒนาผลิตภัณฑ์และการให้บริการ ขยายส่วนแบ่งตลาดของธนาคาร
รวมทั้งเพิ่มความปลอดภัยให้กับข้อมูลและระบบต่าง ๆ ซึ่งช่วยให้ธนาคารบรรลุเป้าหมาย “เรื่องเงิน
เรื่องง่าย”

ธนาคารได้ลงทุนด้านเทคโนโลยีสารสนเทศจำนวน 1.4 พันล้านบาท
ซึ่งรวมถึงการปรับปรุงระบบธุรกิจหลักของธนาคาร อุปกรณ์ในสาขาของธนาคาร
การทำธุรกรรมทางการเงินผ่านทางอินเตอร์เน็ต
การทำธุรกรรมทางการเงินทางโทรศัพท์มือถือสำหรับลูกค้าบุคคล
และผลิตภัณฑ์ทางการเงินสำหรับลูกค้า SME และลูกค้าธุรกิจขนาดใหญ่

นอกจากนี้
ยังมีการลงทุนเพื่อปรับปรุงเครือข่ายโครงสร้างพื้นฐานสำหรับสาขาของธนาคารและเครื่อง ATM
รวมถึงการติดตั้งเครื่องคอมพิวเตอร์และอุปกรณ์ใหม่ในสาขาของธนาคาร
ซึ่งทำให้บริการลูกค้าได้ดีและปลอดภัยยิ่งขึ้น

 ด้านระบบธุรกิจหลักของธนาคาร

ธนาคารได้ลงทุนในระบบบริหารเงินสด (Cash management system) เพื่อให้บริการที่กระชับ
รวดเร็วตรงกับความต้องการของลูกค้า SME และลูกค้าธุรกิจขนาดใหญ่
โดยได้ติดตั้งระบบที่ดีที่สุดที่มีอยู่ในแวดวงการเงิน
ซึ่งทำให้บริการบริหารเงินสดมีความยืดหยุ่นคล่องตัวมากขึ้น และมีฟังก์ชันการทำงานเพิ่มขึ้น ทั้งนี้
คาดว่าระบบนี้จะเริ่มใช้ได้ภายในปลายปี 2555

ในช่วงไตรมาสแรกของปี 2554 ภายใต้โครงการ Loan Consolidation
ได้เปลี่ยนจากระบบสินเชื่อตั๋วสัญญาใช้เงิน Promissory Notes System (PNS)
ที่ใช้อยู่เดิมมาเป็นระบบ Core Banking Loan
โดยระบบใหม่นี้จะช่วยให้ธนาคารบริหารพอร์ตสินเชื่อได้อย่างมีประสิทธิภาพมากยิ่งขึ้น
ควบคุมการใช้วงเงินสินเชื่อของลูกค้า (Customer Credit Limit) ให้เกิดประโยชน์มากขึ้น

เพื่อให้รองรับนโยบายการพัฒนาระบบ Image Check Clearing System and Archive
System (ICAS) ของธนาคารแห่งประเทศไทย
ธนาคารได้พัฒนาและปรับปรุงระบบการหักบัญชีเช็คภายในประเทศ ให้มี

ประสิทธิภาพมากขึ้น เพื่อทดแทนระบบการหักบัญชีเช็คแบบเดิมที่ใช้อยู่
ทำให้ธนาคารสามารถขยายระยะเวลาการรับฝากเช็คของลูกค้าจากบ่ายโมงเป็นบ่ายสามโมง
ลดความเสี่ยง และลดต้นทุนในการขนส่งเช็ค
รวมทั้งการจัดเก็บตัวเช็คและภาพเช็คของธนาคารเพื่อรองรับเป้าหมายการพัฒนาระบบการหักบัญชีเช็คแบบ
One Day Clearing, One System และ One Clearing House
ของธนาคารแห่งประเทศไทย

ธนาคารเป็นธนาคารแห่งแรกในประเทศที่เริ่มใช้ระบบนี้ โดยในปีนี้ได้ทดลองใช้ระบบ ICAS
ในสำนักหักบัญชีกรุงเทพฯ และปริมลฑลครบทุกสาขา และได้ขยายไปใช้งานในสาขาต่างจังหวัด
จำนวน 6 สาขา โดยในเบื้องต้นใช้งานร่วมกับระบบ Clearing จังหวัด
และปัจจุบันธนาคารได้เปลี่ยนแปลงรูปแบบการส่งข้อมูลเช็คจากสาขาในรูปแบบ Node
เป็นแบบกระจายตามสาขาแทน เพื่อเพิ่มความสามารถในการให้บริการกับลูกค้า
ธนาคารจึงทำการจัดซื้อ Check Capture Device ใหม่เพื่อติดตั้งให้ทุกสาขาภายในต้นปี 2555

นอกจากนี้ ธนาคารได้พัฒนาระบบ Fund Registrar
เพื่อรองรับการให้บริการการเป็นนายทะเบียนสำหรับสมาชิกกองทุนรวมหุ้นระยะยาว (LTF)
กองทุนรวมเพื่อการเลี้ยงชีพ (RMF) และกองทุนรวม
ซึ่งได้ช่วยให้ธนาคารขยายฐานลูกค้าในกลุ่มนี้ได้

ระบบ Retail Bond
ได้ถูกพัฒนาขึ้นเพื่อสนับสนุนการทำรายการซื้อขายพันธบัตรและหุ้นกู้ที่เป็นตลาดรองผ่านสาขาของธนาคาร
ระบบนี้ใช้งานง่ายและช่วยยกระดับการให้บริการทางการเงินของลูกค้า
โดยสาขาสามารถทำรายการผ่านหน้าจอ Web

ธนาคารได้ปรับปรุงระบบ Krungsri e-Export
ซึ่งเป็นระบบช่วยจัดตรียมเอกสารการส่งออกที่ต้องใช้ในการเรียกเก็บเงินตามวิธีการชำระเงินแบบต่าง
ๆ ไม่ว่าจะทางเล็ตเตอร์ออฟเครดิตที่มีเอกสารประกอบ
ตั๋วเงินเพื่อการเรียกเก็บที่มีเอกสารประกอบ การโอนเงินเพื่อชำระค่าสินค้า
ซึ่งทำให้ลูกค้าส่งออกของธนาคารสามารถเชื่อมกับระบบของตนเองได้ง่ายขึ้น
โดยระบบนี้ช่วยให้การจัดเตรียมเอกสารทำได้เร็วขึ้น
และการทำงานระหว่างธนาคารและลูกค้าง่ายขึ้น

นอกจากนี้ ธนาคารได้พัฒนาระบบ Supplier Financing Program สำหรับลูกค้าธุรกิจ SME
เพื่อให้ลูกค้ารายใหญ่และตัวแทนจำหน่ายสามารถเข้าถึงสินเชื่อเพื่อเงินทุนหมุนเวียนได้ง่ายขึ้น
โดยระบบนี้จะกำหนดเพดานวงเงิน และชำระเงินตามเอกสารเรียกเก็บหรือทั้งจำนวน

ธนาคารได้นำเสนอผลิตภัณฑ์เงินฝากหลากหลายรูปแบบเพื่อสนับสนุนธุรกิจหลักของธนาคาร
ซึ่งรวมถึงบัญชีเงินฝาก Krungsri Max Savings ที่ให้อัตราดอกเบี้ยสูง ในขณะที่บัญชีเงินฝาก
Step Savings ให้ดอกเบี้ยสูงสุดถึง 3.5% ต่อปี และจ่ายดอกเบี้ยทุกเดือน สินเชื่อ Krungsri
Home for Cash ที่ให้ลูกค้ากู้เงินโดยใช้บ้านเป็นหลักประกันผ่อนชำระนานสุดถึง 30 ปี
รวมทั้งมีวงเงินกู้สูงสุด 10 ล้านบาท และสินเชื่อ Krungsri Refinance Combo ที่ให้ลูกค้ากู้
Krungsri Home Refinance พร้อมกับ Krungsri Home for Cash

ธนาคารได้ปรับปรุงและเพิ่มประสิทธิภาพการสื่อสารเกี่ยวกับผลิตภัณฑ์และบริการต่าง ๆ
ของธนาคารทางอินเตอร์เน็ตผ่านเว็บไซต์ www.krungsri.com
โดยธนาคารได้ปรับโฉมหน้าเว็บไซต์ใหม่ ได้เพิ่มเครื่องมือคำนวณทางการเงิน รับสมัครงานออนไลน์
และให้ลูกค้าสมัครผลิตภัณฑ์และบริการต่าง ๆ ของธนาคารออนไลน์ (E-Application Online)
เพื่อที่ลูกค้าจะได้รับประสบการณ์ทางการเงินที่ดีเลิศ ใช้งานง่าย สะดวกสบาย ปลอดภัยและทันสมัย
บริการดังกล่าวช่วยเพิ่มความสามารถในการแข่งขันของธนาคาร
และช่วยทำให้บรรลุจุดมุ่งหมายในการเป็นธนาคารอันดับหนึ่งในใจลูกค้าทุกคน

เพื่อให้การทำธุรกรรมทางการเงินออนไลน์ของลูกค้าง่ายและปลอดภัยที่สุด ธนาคารได้ปรับปรุง
Krungsri E-Banking (www.krungsrionline.com) ให้มีรูปแบบบริการมากขึ้น
รวมทั้งสอดรับกับแคมเปญต่าง ๆ ที่ออกมาเพื่อโปรโมทผลิตภัณฑ์และบริการที่หลากหลายของธนาคาร
และเมื่อรวมกับกิจกรรมชั้นนำของกลุ่มบริหารความสัมพันธ์ลูกค้า (Customer Relationship
Management: CRM) ธนาคารก็สามารถแปลงปฏิสัมพันธ์ธรรมดากับลูกค้าให้เป็นโอกาสในการขาย

ธนาคารเป็นธนาคารแห่งแรกในประเทศที่ให้บริการ SIM banking
โดยลูกค้าสามารถทำธุรกรรมทางการเงินทั้งหมดผ่านโทรศัพท์มือถือ ตั้งแต่สอบถามข้อมูลทางการเงิน
โอนเงิน ชำระค่าสินค้าและบริการ และแลกคะแนนสะสม Krungsri Yellow Points

นอกจากนี้ เพื่อเสริมสร้างความสามารถในการขายผ่านทางโทรศัพท์
ธนาคารได้นำเทคโนโลยีโทรศัพท์อัตโนมัติมาใช้เพื่อสื่อสารข้อมูลการตลาดกับลูกค้ากลุ่มเป้าหมายโดยตรง
โทรศัพท์อัตโนมัติช่วยเจ้าหน้าที่ในการดูแลการขายสินค้าให้แก่ลูกค้าทั้งกระบวนการ
ตั้งแต่เริ่มการติดต่อ การติดตามงาน จนกระทั่งถึงการประเมินประสิทธิภาพการทำงาน
ซึ่งช่วยขยายธุรกิจและเพิ่มกำไรให้กับธนาคาร
ในขณะเดียวกันยังช่วยสร้างความสัมพันธ์ที่แนบแน่นกับลูกค้า

เพื่อเพิ่มประสิทธิภาพการทำงานของสาขาธนาคาร และลดเวลารอรับบริการของลูกค้า
ธนาคารได้ปรับปรุงโครงสร้างพื้นฐานระบบเทคโนโลยีสารสนเทศ อาทิ
ได้ติดตั้งเครื่องคอมพิวเตอร์แบบตั้งโต๊ะและโน๊ตบุ๊ค จำนวน 7,000 เครื่อง
ติดตั้งเครื่องพิมพ์สมุดคู่ฝากจำนวน 378 เครื่อง ติดตั้งเครื่องบันทึกข้อมูลแถบแม่เหล็ก (Magnetic
stripe) จำนวน 429 เครื่อง และติดตั้งเครื่องอ่านบาร์โค้ด จำนวน 429 เครื่อง

ธนาคารได้ติดตั้งระบบไฟฟ้าสำรองเพื่อเพิ่มประสิทธิภาพ โดยได้ติดตั้ง UPS จำนวน 598
เครื่องในทุกสาขา และเครื่องกำเนิดไฟฟ้า จำนวน 86 เครื่อง ในสาขาสำคัญๆ การติดตั้ง
Simple Q ซึ่งเป็นรูปแบบการให้บริการใหม่ตามแนวคิด Swipe and Go
ทำให้เวลารอรับบริการของลูกค้าลดลง ในขณะที่ความพึงพอใจเพิ่มขึ้น
ปัจจุบันได้มีการติดตั้งบริการใหม่นี้ในสาขาของธนาคาร 135 แห่ง

ธนาคารได้ติดตั้งโปรแกรม IT Star เพื่อลดความล่าช้าที่เกิดจากคอมพิวเตอร์
และเพิ่มประสิทธิภาพการให้บริการแก่ลูกค้า นอกจากนี้ ธนาคารกำลังดำเนินการเปลี่ยนจาก
Microsoft Office เป็น Open Officeเพื่อลดค่าใช้จ่ายในการดำเนินการ
โดยขณะนี้ได้มีการติดตั้ง Open Office บนเครื่องคอมพิวเตอร์ไปแล้ว 1,321 เครื่อง

 ด้านระบบความปลอดภัยสารสนเทศ

ธนาคารได้ให้ความสำคัญอย่างมากกับการปรับปรุงระบบความปลอดภัยสารสนเทศให้มีความมั่นคงสอดคล้องกับมาตรฐานสากลในปัจจุบัน
โดยธนาคารได้ติดตั้งระบบป้องกันและติดตามการบุกรุก (Intrusion prevention system and
Intrusion detection system) และใช้ Global Threat Intelligence™ (GTI)
ซึ่งทำให้ธนาคารสามารถป้องกันภัยที่อาจเข้ามาคุกคามได้อย่างทันท่วงที

ธนาคารได้ริเริ่มโปรแกรม Data Loss Protection (DLP)
เพื่อปกป้องและป้องกันการรั่วไหลของข้อมูล นอกจากนี้
ได้มีการประเมินและวิเคราะห์ความเสี่ยงด้านการดำเนินการของธนาคารที่เกี่ยวกับข้อมูล
รวมทั้งจัดทำ Action Plan เพื่อปกป้องข้อมูล เช่น
การเข้ารหัสข้อมูลในคอมพิวเตอร์โน๊ตบุ๊คก่อนที่จะเข้าถึงข้อมูล
การป้องกันการคัดลอกข้อมูลของธนาคารหรือลูกค้าจากคอมพิวเตอร์
และการติดตั้งเครื่องมือบริหารจัดการข้อมูลเพื่อป้องกันการรั่วไหลของข้อมูล

เพื่อให้มั่นใจว่าการประกอบธุรกรรมทางอิเล็กทรอนิกส์ของธนาคารสอดคล้องกับมาตรฐานอุตสาหกรรมการชำระเงินด้วยระบบบัตรเครดิต
(Payment Card Industry Data Security Standard: PCI DSS) และมาตรฐาน OWASP
(Open Web Application Security) ธนาคารได้ริเริ่มโครงการ PCI DSS (Payment
Card Industry เพื่อประเมินและวิเคราะห์ความเสี่ยงด้านการดำเนินงาน
รวมทั้งพัฒนาและวางแผนงานที่จะควบคุมการทำธุรกรรมทางอิเล็กทรอนิกส์ เพื่อให้สอดคล้องกับ PCI
DSS

ธนาคารใช้เครื่องมือที่ทันสมัยในการหาจุดอ่อนของระบบเทคโนโลยีสารสนเทศ
ทั้งในระดับเครือข่ายและการใช้งาน รวมทั้งป้องกันภัยที่อาจเกิดขึ้นตามมาตรฐาน OWASP

 ด้านระบบงานปฏิบัติการ ระบบโครงสร้างพื้นฐาน และระบบเครือข่ายเทคโนโลยีสารสนเทศ

ธนาคารได้ปรับปรุงระบบเครือข่ายการสื่อสารของสาขาธนาคารและเครื่อง ATM ให้เป็น
Protocol TCP/IP สำเร็จทั่วประเทศ และได้เริ่มใช้ Dual Link Provider นอกจากนี้
ธนาคารอยู่ระหว่างดำเนินการย้ายศูนย์สำรองข้อมูลซึ่งตั้งอยู่ใจกลางกรุงเทพฯ
ไปยังที่ซึ่งไกลออกไปจากศูนย์เก็บข้อมูลหลัก เพื่อให้สอดคล้องกับมาตรฐานสากล

ทั้งนี้ ธนาคารได้จัดตั้งศูนย์รองรับแผนฉุกเฉินทางธุรกิจ (Business Contingency Plan
Centers: BCPs) 5 แห่งทั่วกรุงเทพฯ
ซึ่งสามารถทำหน้าที่แทนสำนักงานใหญ่ได้ทันทีหากเกิดเหตุการณ์จำเป็น
เพื่อสร้างความมั่นใจให้แก่ลูกค้าว่าธนาคารสามารถให้บริการได้แม้ในภาวะฉุกเฉิน

การปรับปรุงศูนย์ข้อมูลยังรวมถึงการดำเนินโครงการ Server Consolidation, Web Server
Consolidation และ Database Consolidation
ซึ่งโครงการดังกล่าวเกิดขึ้นเพราะธนาคารต้องการที่จะก้าวสู่การใช้ “Cloud”
ซึ่งคาดว่าจะใช้แพร่หลายมากขึ้นเรื่อย ๆ

ธนาคารได้ติดตั้งระบบติดตามอัตโนมัติ (Automated Monitoring System)
เพื่อตรวจสอบการทำงานของระบบสำคัญทั้งหมดของธนาคารอย่างต่อเนื่อง
โดยระบบนี้สามารถตรวจสอบว่ามีระบบใดของธนาคารที่หยุดทำงานหรือเกิดความผิดพลาดบ้าง
รวมทั้งส่งสัญญาณเตือนหากตัวชี้วัดสำคัญมีค่าเกินเกณฑ์ที่กำหนด
เพื่อที่จะได้ตรวจพบปัญหาได้อย่างทันท่วงทีและกำจัดปัญหาที่อาจจะเกิดขึ้นกับระบบ

ธนาคารกำลังดำเนินการเปลี่ยน ATM Switch (Base 24) ที่ใช้อยู่ในปัจจุบันมาเป็นระบบ
S1/Postilion และในโอกาสดังกล่าว ธนาคารได้เปลี่ยนจากระบบเดิมมาเป็นระบบแบบเปิด
ซึ่งสามารถเชื่อมโยงกับระบบเปิดอื่น ๆ ได้ง่ายผ่านโครงสร้าง SOA (Service Oriented
Architecture) ธนาคารได้แบ่งโครงการนี้ออกเป็น 4 เฟส โดยปัจจุบันทำเสร็จไปแล้ว 3 เฟส

ธนาคารได้จัดซื้อเครื่องรูดบัตร EDC (Electronic Data Capturing) จำนวน 3,100 เครื่อง
เพื่อขยายการให้บริการ นอกจากนี้
ธนาคารและกรุงศรีคอนซูมเมอร์อยู่ระหว่างดำเนินการย้ายการประมวลข้อมูลบัตรเครดิตจากประเทศออสเตรเลียมาที่ศูนย์ข้อมูลของธนาคาร
เพื่อให้สอดคล้องกับกลยุทธ์ของธนาคารในการรวบรวมข้อมูลมาอยู่ ณ จุดเดียว

 ด้านระบบการจัดเก็บและบริหารข้อมูล

ธนาคารได้ริเริ่มโครงการจัดเก็บและบริหารข้อมูลเพื่อสร้างระบบการจัดเก็บและบริหารข้อมูลกลาง
(Enterprise Data Warehouse) ใหม่
โดยต้องการนำรูปแบบการจัดเก็บข้อมูลที่ได้รับการยอมรับทั่วโลกมาใช้
เพื่อปรับปรุงความสมบูรณ์ของข้อมูล และช่วยในการทำธุรกิจ เช่น การขาย การตลาด
การขายผลิตภัณฑ์ต่อเนื่อง (Cross-selling) การบริหารความสัมพันธ์ลูกค้า
และการบริหารความเสี่ยง รวมทั้งเพื่อให้สอดคล้องกับกฎเกณฑ์การรายงานใหม่ของทางการ ทั้งนี้
ธนาคารได้เลือกบริษัท Teradata ให้มาร่วมงานในโครงการนี้
โดยโครงการนี้ได้เริ่มดำเนินการเมื่อเดือนพฤษภาคม 2554 และคาดว่าจะแล้วเสร็จภายใน 2 ปี

 ด้านระบบสนับสนุนการปฏิบัติงานภายในองค์กร

ธนาคารได้ติดตั้งระบบ Oracle Finance ให้กับธนาคารและบริษัทในเครือ 13 แห่ง
เพื่อสอดรับกับแผนการรวบรวมบัญชีของธนาคารและบริษัทในเครือบนพื้นฐานเดียวกัน
โดยจะติดตั้งระบบ Oracle Finance ให้กับบริษัทในเครือที่เหลือภายในปี 2555

ระบบ PeopleSoft ที่ได้รับการติดตั้งจะช่วยทำให้การประเมินบุคคลากร
การตั้งเป้าหมายการฝึกอบรม และการพัฒนาทีมให้เป็นไปตามมาตรฐานเดียวกันทั้งองค์กร นอกจากนี้
ธนาคารได้เริ่มใช้ระบบ ECM (Enterprise Content Management) ในกรุงศรีกรุ๊ป
โดยมุ่งหวังที่จะลดการใช้กระดาษ และให้กระบวนการทำงานเป็นไปโดยอัตโนมัติมากขึ้น ระบบ ECM
คาดว่าจะช่วยเพิ่มประสิทธิภาพในการทำงาน ลดค่าใช้จ่ายในการดำเนินงาน
และเพิ่มความพึงพอใจให้กับพนักงานและลูกค้า ทั้งนี้ ธนาคารได้เลือกทำงานร่วมกับ Oracle UCM
เพื่อตอบโจทย์นี้ โครงการนี้จะเริ่มดำเนินการตั้งแต่ปี 2555 โดยแบ่งเป็นเฟส ๆ

นอกจากนี้ ธนาคารกำลังจะจัดตั้งระบบใหม่เพื่อรองรับระบบ Krungsri Loan Origination
System สำหรับผลิตภัณฑ์ลูกค้ารายใหญ่และลูกค้า SME
โดยมุ่งเน้นที่จะทำให้กระบวนการทำงานที่ปัจจุบันต้องอาศัยพนักงานง่ายขึ้นและเป็นอัตโนมัติมากขึ้น
เพิ่ม TTC (Time to Cash)
รวมทั้งปรับกระบวนการทำงานของฝ่ายงานสนับสนุนให้เป็นแบบดิจิตอล
ขณะนี้ธนาคารอยู่ในขั้นตอนคัดเลือก Software ที่เหมาะสม
โดยคาดว่าจะเริ่มใช้ระบบใหม่นี้ภายในต้นปี 2555

การกำกับดูแลกิจการ

ในการประกอบธุรกิจของธนาคาร ธนาคารคงให้ความสำคัญต่อ
“การปฏิบัติตามกฎเกณฑ์และความซื่อสัตย์” ในลำดับต้น ๆ
ซึ่งเราได้มีการสื่อสารกับพนักงานเกี่ยวกับการเปลี่ยนแปลงกฎเกณฑ์ของหน่วยงานกำกับดูแลอย่างสม่ำเสมอและทันการ
พร้อมทั้งจัดให้มีการฝึกอบรม
เพื่อให้มั่นใจว่าพนักงานธนาคารได้รับทราบและเข้าใจถึงการเปลี่ยนแปลงของกฎเกณฑ์ต่าง ๆ
เหล่านั้น
โดยผู้บริหารระดับสูงและคณะกรรมการธนาคารจะได้รับรายงานการเปลี่ยนแปลงของกฎเกณฑ์ต่าง ๆ
อย่างสม่ำเสมอเป็นประจำเช่นกัน
ซึ่งทั้งหมดนี้เพื่อให้มั่นใจว่าธนาคารได้ปฏิบัติตามกฎเกณฑ์ดังกล่าวอย่างถูกต้อง

ปี 2554 เป็นปีที่ท้าทายอีกปีหนึ่งในส่วนที่เกี่ยวข้องกับการเปลี่ยนแปลงทางกฎเกณฑ์
โดยธนาคารได้สื่อสารถึงการเปลี่ยนแปลงทางด้านกฎเกณฑ์จำนวนทั้งสิ้น 117 กฎเกณฑ์
ต่อพนักงานต่าง ๆ และได้มีการจัดฝึกอบรมให้แก่พนักงานครอบคลุมถึง 33 หลักเกณฑ์
ซึ่งรวมถึงหลักเกณฑ์ทางด้านสินเชื่อ สัญญาซื้อขายล่วงหน้า การกำกับแบบรวมกลุ่ม (Consolidated
supervision) ข้อมูลเครดิต การป้องกันและปราบปรามการฟอกเงิน
การเป็นนายหน้าค้าและจัดจำหน่ายหลักทรัพย์ และการขายประกันภัย (Bancassurance) เป็นต้น

ทั้งนี้ เพื่อให้มั่นใจว่า ธนาคารได้ปฏิบัติงานภายใต้กฎเกณฑ์ต่าง ๆ อย่างถูกต้อง
ธนาคารยังจัดให้มีการสอบทานการปฏิบัติตามกฎเกณฑ์ โดยส่งแบบประเมินซึ่งครอบคลุมถึง 67
กฎเกณฑ์ไปยังหน่วยงานต่าง ๆ ภายในกรุงศรีกรุ๊ป เพื่อวัตถุประสงค์ในการประเมินตนเอง
และฝ่ายตรวจสอบภายในจะทำหน้าที่สอบทานผลจากการประเมินตนเองดังกล่าว นอกจากนี้
ธนาคารยังสนับสนุนให้พนักงานรายงานหากพบการปฏิบัติที่ไม่สอดคล้องกับกฎเกณฑ์ที่กำหนด

ในปี 2554
ธนาคารได้เริ่มใช้ระบบรายงานการโอนเงินทางอิเล็กทรอนิกส์ตามที่สำนักงานป้องกันและปราบปรามการฟอกเงินกำหนด
และได้ติดตั้งเครื่องมือสืบค้นข้อมูล (Search engine) ใหม่เพื่อทดแทนวิธี สืบค้นข้อมูลแบบเดิม
เพื่อกลั่นกรองคู่ค้าของธนาคารตามหลักเกณฑ์บุคคลที่เกี่ยวโยงกันตามที่หน่วยงานด้านการกำกับดูแลกำหนด
นอกจากนี้ ธนาคารจะยังคงเดินหน้าในการนำมาใช้ซึ่งระบบและเทคโนโลยีใหม่ ๆ
เพื่อช่วยในการปฏิบัติตามกฎเกณฑ์ให้ดีขึ้นอย่างต่อเนื่อง

การบริหารความเสี่ยงและการปรับปรุงคุณภาพของสินทรัพย์

 การปฏิบัติการเพื่อสนับสนุนธุรกิจ

คณะกรรมการธนาคารได้มอบหมายให้กกลุ่มงานบริหารความเสี่ยงดูแลรับผิดชอบด้านการบริหารความเสี่ยงทั้งหมดของธนาคารอย่างเป็นอิสระ
โดยกลุ่มฯ
เป็นผู้กำหนดนโยบายและวิธีการบริหารความเสี่ยงให้สอดคล้องกับแผนกลยุทธ์ระยะยาวของธนาคารในระดับความเสี่ยงที่ยอมรับได้และอยู่ภายใต้หลักการกำกับดูแลกิจการที่ดี
นอกจากนี้ กลุ่มฯ ได้ใช้วิธีการจัดการความเสี่ยงแบบบูรณาการสำหรับความเสี่ยงหลักทั้ง 3 ด้าน
ซึ่งได้แก่ ความเสี่ยงด้านเครดิต ความเสี่ยงด้านตลาด และความเสี่ยงด้านปฏิบัติการ

ธนาคารมีการบริหารจัดการคุณภาพของพอร์ตสินเชื่อผ่านกระบวนการอนุมัติที่มีความเข้มงวดและการพิจารณาในระดับรายบัญชีโดยทีมงานที่เชี่ยวชาญด้านเครดิตโดยเฉพาะ
ทุกไตรมาสหน่วยงานที่ดูแลความเสี่ยงด้านเครดิตของกลุ่มลูกค้าธุรกิจจะทบทวนพอร์ตของลูกค้าขนาดใหญ่ที่มีปริมาณภาระสินเชื่อสูง
นอกจากนี้ ธนาคารยังมีการทบทวนคุณภาพพอร์ตสินเชื่อของธนาคารในแต่ละผลิตภัณฑ์
แยกตามปัจจัยภูมิศาสตร์ ประเภทสินเชื่อ อันดับความเสี่ยงอุตสาหกรรม และอื่น ๆ
เป็นประจำทุกเดือน รวมทั้งมีการประเมินความเสี่ยงที่อาจเกิดขึ้นในอนาคต
และดำเนินการปรับกลยุทธ์เพื่อลดความเสี่ยงดังกล่าว
การบริหารพอร์ตอย่างเข้มงวดช่วยให้ธนาคารบริหารจัดการสินเชื่อด้อยคุณภาพดีขึ้น
การเข้าแทรกแซงพอร์ต (portfolio intervention)
อย่างทันท่วงทีช่วยลดจำนวนสินเชื่อด้อยคุณภาพที่เกิดขึ้นใหม่
ในขณะเดียวกันก็ช่วยเพิ่มประสิทธิภาพของกระบวนการขายและชำระเงิน
การบริหารจัดการความเสี่ยงอย่างรอบคอบช่วยสร้างความมั่นใจว่าธนาคารมีเงินสำรองเพียงพอ
นอกจากการคำนวณเงินสำรองสำหรับลูกหนี้ด้อยคุณภาพตามหลักเกณฑ์ของธนาคารแห่งประเทศไทยแล้ว
ธนาคารยังมีการกันเงินสดสำรองเป็นการเพิ่มเติม
ส่งผลให้สัดส่วนเงินสำรองต่อสินเชื่อด้อยคุณภาพสำหรับงบการเงินรวมเพิ่มขึ้นเป็นร้อยละ 106
หรือสูงขึ้นจากปี 2553 ถึงร้อยละ 17

ธนาคารและบริษัทในเครือได้พัฒนาเครื่องมือเพื่อเพิ่มประสิทธิภาพการบริหารความเสี่ยงด้านเครดิตอย่างต่อเนื่อง
เพื่อเตรียมความพร้อมในการใช้ A-IRB (Basel II Advanced Internal Risk-Based)
ธนาคารได้เริ่มใช้เครื่องมือจัดอันดับความเสี่ยงโดยคำนวณหาค่าความน่าจะเป็นที่ลูกหนี้จะผิดนัดชำระหนี้
(Probability of Default: PD) กับพอร์ตสินเชื่อลูกค้าธุรกิจในปี 2554 นอกจากนี้
ธนาคารและบริษัทในเครือได้เริ่มโครงการพัฒนาเครื่องมือคำนวณค่าความเสียหายที่อาจจะเกิดขึ้นเมื่อลูกหนี้ผิดนัดชำระหนี้
(Loss Given Default: LGD) และยอดหนี้เมื่อลูกหนี้ผิดนัดชำระหนี้ (Exposure at
Default: EAD) สำหรับพอร์ตสินเชื่อลูกค้าธุรกิจ และพัฒนาเครื่องมือคำนวณค่า PD / LGD/ EAD
สำหรับพอร์ตสินเชื่อลูกค้ารายย่อย ในขณะเดียวกัน ธนาคารได้เริ่มใช้ Moody’s RAPM (Risk
Adjusted Performance Management) ซึ่งจะสร้างประโยชน์สูงสุดด้านผลตอบแทนความเสี่ยง
และให้อัตราผลตอบแทนต่อส่วนของผู้ถือหุ้นสูงสุด

ธนาคารมีหน่วยงานที่มีความชำนาญในการบริหารจัดการสินเชื่อด้อยคุณภาพ(NPLs)
ซึ่งมีหน้าที่กำหนดกลยุทธ์ที่เหมาะสมในการเรียกเก็บหนี้จากบัญชีที่มีหนี้ค้างชำระและสินเชื่อด้อยคุณภาพ
เพื่อให้มั่นใจว่าจะไม่ส่งผลกระทบต่อความสามารถในการทำกำไรของธนาคาร นอกจากนั้น
หน่วยงานดังกล่าวยังมีหน้าที่รับผิดชอบในการขายสินเชื่อด้อยคุณภาพ (NPL) ซึ่งในปี 2554
ธนาคารได้ขายสินเชื่อด้อยคุณภาพจำนวน 8,927 ล้านบาท ทำให้สินเชื่อด้อยคุณภาพลดลงจากจำนวน
38.1 พันล้านบาท เหลือ 29.5 พันล้านบาท
ในขณะที่ความเสี่ยงด้านเครดิตที่ดีขึ้นและการควบคุมพอร์ตสินเชื่อช่วยทำให้มั่นใจว่าจะมีสินเชื่อด้อยคุณภาพเกิดขึ้นใหม่น้อยที่สุด

ทีมบริหารความเสี่ยงทั้งของธนาคารและบริษัทในเครือได้มีส่วนช่วยแก้ไขผลกระทบที่เกิดจากอุทกภัยในกรุงเทพฯ
และปริมณฑลแบบเชิงรุก โดยการเข้าหาลูกค้าที่ได้รับผลกระทบ
และนำเสนอมาตรการความช่วยเหลือด้านการเงิน เพื่อช่วยบรรเทาภาระหนี้สินของลูกค้าแต่ละราย

กลุ่มงานบริหารความเสี่ยงจัดให้มีการดำเนินการตามหลักเกณฑ์การดำรงเงินกองทุนขั้นต่ำตาม
Pillar 1 และหลักเกณฑ์การกำกับดูแลเงินกองทุนตาม Pillar 2 ภายใต้ Basel II
รวมถึงการบริหารให้เกิดผลตอบแทนต่อผู้ถือหุ้นสูงสุด
โดยการกำหนดระดับราคาที่เหมาะสมและใช้กลยุทธ์ในการปรับลดความเสี่ยง นอกจากนี้
ยังได้มีการจัดทำแผนเงินทุนระยะยาวที่สอดคล้องกับแผนการเติบโตทางธุรกิจของธนาคาร
และประมาณการเงินกองทุนจากการทดสอบภาวะวิกฤต
โดยธนาคารกำลังดำเนินการทดสอบภาวะวิกฤตอย่างเข้มงวดเพื่อสร้างความมั่นใจว่าอัตราส่วนเงินกองทุนต่อสินทรัพย์อยู่ในระดับที่เพียงพอแม้ในภาวะวิกฤต

ฝ่ายบริหารความเสี่ยงด้านตลาดมีหน้าที่ประเมิน ติดตาม
รวมถึงรายงานความเสี่ยงทั้งในบัญชีการค้าและบัญชีการเงิน นอกจากนี้
การวางนโยบายการบริหารความเสี่ยงด้านตลาด การตรวจสอบและทบทวนอย่างสม่ำเสมอ
และการทดสอบภาวะวิกฤต
ได้จัดทำขึ้นเพื่อให้มั่นใจว่ารายได้และเงินกองทุนของธนาคารจะไม่เสียหายจากภาวะเศรษฐกิจที่เปลี่ยนแปลงอย่างรวดเร็ว

ฝ่ายบริหารความเสี่ยงมีหน้าที่บริหารความเสี่ยงด้านสภาพคล่องของธนาคาร
ผ่านกรอบการบริหารความเสี่ยงด้านสภาพคล่องทั้งแบบรายวัน
และการบริหารสภาพคล่องตามแผนฉุกเฉิน โดยมีการบริหารสภาพคล่องทั้งในเชิงปริมาณและคุณภาพ
รวมทั้งมีการติดตามพฤติกรรมของผู้ฝากเงิน ภาวะเศรษฐกิจ ตลาดเงิน และภาวการณ์แข่งขัน
เพื่อให้มั่นใจว่าธนาคารมีเงินทุนเพียงพอที่จะรองรับแผนการขยายตัวของธนาคารได้

ฝ่ายบริหารความเสี่ยงด้านปฏิบัติการของธนาคารทำหน้าที่บริหารความเสี่ยงด้านปฏิบัติการ
เพื่อให้มั่นใจว่าธนาคารและบริษัทในเครือจะได้รับผลกระทบน้อยที่สุดหากเกิดความผิดพลาดจากปัจจัยภายใน
มีภาวะการหยุดชะงัก หรือมีเหตุจากปัจจัยภายนอก
ธนาคารและบริษัทในเครือทั้งหมดได้มีการประเมินตนเองด้านการควบคุมความเสี่ยง (Risk
Control Self- Assessment: RCSA) นอกจากนี้ ธนาคารมีการกำหนดความเสี่ยงสำคัญ (Key
Risk Indicator: KRI) สำหรับฝ่ายงานภายในทั้งหมดของธนาคาร
และมีการติดตามความเสี่ยงเหล่านี้อย่างใกล้ชิด อีกทั้งธนาคารยังได้มีการปรับปรุง
ทดสอบและทบทวนแผนการบริหารความต่อเนื่องในการดำเนินธุรกิจ (Business Continuity
Plan) อย่างสม่ำเสมอ

ภาวะอุตสาหกรรมและการแข่งขัน

ภาพรวมธุรกิจของธนาคารในปี 2554

การสร้างภาพลักษณ์ใหม่เพื่อทำให้ “เรื่องเงิน เรื่องง่าย” เป็นจริงสำหรับลูกค้าของเรา
ต้องอาศัยปัจจัยที่สำคัญ คือความรอบรู้ด้านเทคโนโลยีและธุรกิจ
จากการลงทุนด้านเทคโนโลยีสารสนเทศเพื่อให้ได้ประโยชน์สูงสุด
การพัฒนาบุคลากรและการมีส่วนร่วมของพนักงาน
การปรับปรุงสาขาและจุดให้บริการใหม่ให้ง่ายต่อการใช้บริการของลูกค้า หลักการทั้ง 4 นี้
ทำให้กรุงศรีกรุ๊ปสามารถรักษาชื่อเสียงในฐานะผู้นำในด้านบริการและนวัตกรรม
และทำให้กรุงศรีเป็นธนาคารในระดับแนวหน้าของระบบธนาคารพาณิชย์ไทย

(1) การสร้างภาพลักษณ์ที่เป็นเอกลักษณ์เฉพาะของกรุงศรีกรุ๊ป

เพราะกรุงศรีเข้าใจความต้องการของลูกค้าที่มีการเปลี่ยนแปลงอยู่เสมอ จึงได้วางกลยุทธ์
“เรื่องเงิน เรื่องง่าย” เพื่อยกระดับฐานะทางการตลาด
และเพื่อให้ลูกค้าเห็นว่าผลิตภัณฑ์และบริการทางการเงินต่าง ๆ
ของกรุงศรีเป็นเรื่องที่เข้าใจและเข้าถึงได้ง่ายนอกจากนี้ ยังได้ลดขั้นตอนต่าง ๆ
สำหรับลูกค้าที่จุดให้บริการด้วย เพื่อให้ได้รับความสะดวกสบายอย่างแท้จริง
ภาพลักษณ์ที่ชัดเจนและโดดเด่นของกรุงศรีกรุ๊ปนี้ยิ่งจะช่วยทำให้ลูกค้ามีความเชื่อถือไว้วางใจในการทำธุรกิจกับกรุงศรี

การสื่อสารและการปรับภาพลักษณ์ใหม่จะยิ่งทำให้กรุงศรีเป็นที่รู้จักในฐานะธนาคารที่เป็นผู้นำด้านนวัตกรรมและให้ความสะดวกสบายแก่ลูกค้า
โลโก้ใหม่และสีทำให้รู้สึกสดใส อบอุ่น เป็นกันเอง
ซึ่งเป็นการปรับภาพลักษณ์ที่สื่อถึงความทันสมัยและอนาคตที่สดใส
แต่ในขณะเดียวกันก็สะท้อนถึงประวัติและชื่อเสียงที่สะสมมายาวนานของความเป็นสถาบันการเงินที่ได้รับความไว้วางใจจากประชาชน
ธนาคารเน้นการสื่อสารที่มีความชัดเจน เรียบง่าย และสามารถทำ “เรื่องเงิน เรื่องง่าย”
ให้เป็นรูปธรรมในทุกมิติสำหรับลูกค้าของธนาคาร

(2) การสร้างอนาคตด้วยการลงทุนด้านเทคโนโลยีเพื่อประโยชน์สูงสุด

ในปี 2554 มุ่งเน้นการลงทุนด้านเทคโนโลยีเพื่อเพิ่มประสิทธิภาพ
ซึ่งจะเป็นการวางรากฐานที่สำคัญสำหรับอนาคตและสามารถทำตามสัญญาที่ให้ไว้กับลูกค้าของเราได้
เราจึงเน้นที่จะให้ลูกค้าได้ใช้บริการอย่างสะดวกง่ายดายในทุกจุดบริการโดยการปรับปรุงและยกระดับทั้งระบบคอมพิวเตอร์หลักและโปรแกรมใช้งานสนับสนุนสำหรับสาขา
การปรับปรุงและขยายการให้บริการทำธุรกรรมการเงินผ่านระบบอิเล็กทรอนิกส์
การปรับปรุงอุปกรณ์และเครื่องมือต่าง ๆ ของสาขาให้ทันสมัย
การเพิ่มการลงทุนเพื่อปรับปรุงระบบรักษาความปลอดภัยของเทคโนโลยีสารสนเทศและระบบควบคุมให้เป็นไปตามกฎเกณฑ์ของทางการ
การปรับปรุงระบบปฏิบัติการและการพัฒนาระบบบริหารจัดการข้อมูล (Enterprise Data
Management: EDM) โครงการเหล่านี้จะช่วยให้การปฏิบัติงานมีความคล่องตัวมากขึ้น
ด้วยการลดขั้นตอนความซ้ำซ้อนและกระบวนการที่ไม่จำเป็นต่าง ๆ
โดยทำให้เป็นระบบอัตโนมัติให้มากขึ้น
และช่วยเพิ่มความยืดหยุ่นในการนำเสนอผลิตภัณฑ์และบริการต่าง ๆ ที่สะดวกต่อการใช้งานของลูกค้า
ด้วยระบบรักษาความปลอดภัยที่เป็นมาตรฐานสากล

ระบบบริหารจัดการข้อมูล EDM เป็นฐานข้อมูลที่ทันสมัย
ประกอบด้วยแบบจำลองข้อมูลสถิติธนาคารที่เป็นที่รู้จักทั่วโลกเพื่อให้ข้อมูลมีความถูกต้อง รวดเร็ว
และสามารถรองรับการใช้งานทั้งในด้านการขายผลิตภัณฑ์ต่าง ๆ ที่หลากหลาย การตลาด
การบริหารความสัมพันธ์กับลูกค้า (Customer Relationship Management-CRM)
การบริหารความเสี่ยง และการรายงานข้อมูลตามกฎเกณฑ์ต่าง ๆ ของทางการ โครงการ EDM
ได้เริ่มดำเนินการในเดือนพฤษภาคม 2554 และมีกำหนดเสร็จสิ้นภายใน 2 ปี

(3) บุคลากรคือหัวใจของการดำเนินงาน

พันธสัญญาที่จะทำให้ “เรื่องเงินเป็นเรื่องง่าย”
จะต้องเริ่มต้นจากพนักงานของกรุงศรีที่ยอมรับและผลักดันให้เกิดผล
แต่ละทีมจะต้องเริ่มต้นด้วยความเข้าใจและยอมรับในค่านิยม
และนำมาปฏิบัติในการทำงานค่านิยมของกรุงศรีคือ ซื่อสัตย์ปฏิบัติถูกต้องร่วมใจร่วมคิดร่วมทำ
มุ่งมั่นสู่ความเป็นเลิศลูกค้าคือคนสำคัญ และก้าวทันความเปลี่ยนแปลง

นอกจากนี้ กรุงศรีกรุ๊ปยังมีการใช้ระบบ “ค่าตอบแทนขึ้นกับผลงาน” และการแบ่งผลตอบแทน
โดยการเชื่อมโยงระหว่างผลการปฏิบัติงานของพนักงานกับผลประกอบการของธนาคาร

(4) การปรับปรุงเครือข่ายสาขาและเครือข่ายการขาย

เพื่อให้รูปลักษณ์ของเครือข่ายการขายสอดคล้องกับภาพลักษณ์ใหม่ของกรุงศรีและความคาดหวังของลูกค้า
ธนาคารจึงยังคงมุ่งเน้นการออกแบบและปรับปรุงให้สาขาดูทันสมัยและสะดวกต่อการใช้บริการนอกจากนั้น
การดำเนินการเพิ่มช่องทางบริการและเครือข่ายการขายทั้งในการขยายสาขา
และการขยายผ่านช่องทางอื่น ๆ
โดยเฉพาะมีการจัดตั้งสาขาย่อยสำหรับสินเชื่อเพื่อการผ่อนชำระและเช่าซื้อรถยนต์ตามห้างสรรพสินค้าสมัยใหม่และสถานีให้บริการน้ำมัน
ผ่านบูธ Krungsri First Choice Kiosks และ Krungsri Auto Express outlets

ธุรกิจด้านลูกค้าบุคคลยังเติบโตต่อเนื่อง
และยังคงรักษาความเป็นผู้นำตลาดโดยมีจุดให้บริการลูกค้ามากถึง 13,196 แห่ง ในปี 2554
เทียบกับ 11,863 แห่ง ในปี 2553

ด้วยพื้นฐานที่มั่นคง “ภาพลักษณ์ เทคโนโลยี บุคลากร และเครือข่ายสาขา”
จะเป็นแรงขับเคลื่อนที่สำคัญที่ทำให้กรุงศรีกรุ๊ปบรรลุเป้าหมายเป็นหนึ่งในสามธนาคารชั้นนำที่ให้ผลตอบแทนต่อผู้ถือหุ้นสูงสุด
(RoE) ภายในปี 2556

รางวัลแห่งความสำเร็จ ในปี 2554

 Top Corporate Governance Report

กรุงศรีได้รับรางวัลรายงานบรรษัทภิบาลดีเยี่ยมประจำปี 2554
ซึ่งจัดขึ้นโดยตลาดหลักทรัพย์แห่งประเทศไทย
รางวัลนี้ยกย่องบริษัทจดทะเบียนที่มีความโดดเด่นด้านรายงานการปฏิบัติตามหลักการกำกับดูแลกิจการที่ดี
โดยพิจารณาจากข้อมูลที่เปิดเผยต่อสาธารณชนผ่านช่องทางต่าง ๆ อาทิ รายงานประจำปี เว็บไซต์
และรายงานการประชุมประจำปีของผู้ถือหุ้น เป็นต้น

 Bronze Awards at Cannes Film Lions

บริษัท ซีเอฟจี เซอร์วิส จำกัด เจ้าของธุรกิจ “ศรีสวัสดิ์ เงินติดล้อ”
ในกรุงศรีกรุ๊ปได้รับรางวัลภาพยนตร์โฆษณายอดเยี่ยมระดับสากล สำหรับโฆษณาโทรทัศน์ชุด Speed
จากเทศกาลนานาชาติ Cannes Lions International Festival of Creativity
เทศกาลยิ่งใหญ่ด้านความคิดสร้างสรรค์ในวงการโฆษณาและสื่อสาร
โฆษณาชุดดังกล่าวมีแนวคิดสื่อถึงการให้บริการที่สะดวกและรวดเร็ว บริษัท ซีเอฟจี เซอร์วิส จำกัด
เป็นสถาบันการเงินในภูมิภาคเอเชียเพียงแห่งเดียวที่ได้รางวัลในสาขาการเงินการธนาคาร
ประกันภัย
และการลงทุนรางวัลอันทรงเกียรติเหล่านี้แสดงให้เห็นถึงความมุ่งมั่นของกรุงศรีและบริษัทในเครือที่จะสื่อสารอย่างตรงจุด
มีประสิทธิภาพ และสร้างสรรค์ เพื่อขยายฐานลูกค้า
และรักษาชื่อเสียงในความเป็นผู้นำด้านการให้บริการสินเชื่อรถยนต์

 Superbrands Thailand

กรุงศรีออโต้ในฐานะผู้ให้บริการชั้นนำในด้านสินเชื่อรถยนต์เป็นหนึ่งในผู้ได้รับรางวัลสุดยอดแบรนด์ปี
2554 Superbrands
เป็นองค์กรอิสระที่มีชื่อเสียงทั่วโลกในฐานะผู้เชี่ยวชาญและผู้ประเมินด้านภาพลักษณ์
เพื่อยกย่ององค์กรที่มีภาพลักษณ์ดีเด่นและสนับสนุนให้มีการให้ความสำคัญกับเรื่องนี้มากขึ้น
กรุงศรีออโต้ได้รับรางวัลดังกล่าวจากคุณภาพของแบรนด์ ความสัมพันธ์ระหว่างแบรนด์กับผู้บริโภค
และบุคลิกของแบรนด์รวมทั้งสามารถทำให้ผู้บริโภครู้สึกได้ถึงข้อได้เปรียบของบริการเหนือคู่แข่งรายอื่น

 Best Thai Trade Bank

กรุงศรีได้รับรางวัล Best Thai Trade Bank จากนิตยสาร Trade Finance
ในฐานะที่ให้บริการด้านการเงินเพื่อสนับสนุนการค้าต่างประเทศ
ถือเป็นการยกย่องการทำงานของทีมธุรกิจการค้าระหว่างประเทศ
ซึ่งชนะใจลูกค้าตลอดระยะเวลาที่ผ่านมา โดยกรุงศรีได้รับรางวัลนี้ติดกันเป็นปีที่ 5 แล้ว

 Credit Portfolio Award

กรุงศรีกรุ๊ปได้รับรางวัล Visa Credit Portfolio จากบริษัท Visa International Asia
Pacific จากการที่สามารถออกบัตรเครดิต Visa ได้มากที่สุดถึง 1.5 ล้านใบ
สำหรับบัตรวีซ่าคลาสสิคและบัตรทอง โดยมีการใช้จ่ายสูงถึง 60,000 ล้านบาท โดยกรุงศรี
คอนซูมเมอร์ (บริษัท อยุธยาแคปปิตอลเซอร์วิสเซส จำกัด) เป็นผู้ออกบัตรกรุงศรี ซึ่งรวมถึง
บัตรเครดิตกรุงศรี บัตรกรุงศรีเฟิร์สช้อยส์วีซ่า บัตรเครดิตโฮมโปร บัตรเครดิตโรบินสัน
บัตรเครดิตเทสโก้ และบัตรเครดิตเอไอเอ

 Payment Excellence Awards for USD Transfer จาก Citibank

รางวัลการให้บริการโอนเงินต่างประเทศยอดเยี่ยม สำหรับสกุลดอลลาร์สหรัฐฯ จาก Citibank
เป็นเครื่องยืนยันถึงมาตรฐานการให้บริการที่เปี่ยมประสิทธิภาพ
กรุงศรีได้คะแนนการให้บริการสูงที่สุด สะท้อนถึงคุณภาพอันโดดเด่นของ Commercial Payment
Transactions in MT103 นอกจากนี้ กรุงศรียังเป็นธนาคารเดียวในไทยที่ได้รับรางวัลด้าน
Treasury Payment Transactions
ซึ่งเป็นการยืนยันความเป็นเลิศในด้านการให้บริการชำระเงิน

 STP USD Transfer Excellence Awards จาก The Bank of New York Mellon

กรุงศรีได้รับรางวัล Straight Through Processing (STP) USD transfer Excellence
Awards จาก The Bank of New York Mellon
ซึ่งแสดงถึงความสามารถในบริการด้านการโอนเงิน กรุงศรีได้รับรางวัล Commercial Payment
Transactions และ Treasury Payment Transactions

 STP AUD Transfer Excellence Awards จาก Australia and New Zealand
Banking Group Limited

กรุงศรีได้รับรางวัล STP Australian Dollar Transfer จาก Australia and New
Zealand Banking Group
ที่ยืนยันถึงประสิทธิภาพในการโอนเงินสกุลดอลลาร์ออสเตรเลียยอดเยี่ยม กรุงศรีได้รางวัล
Commercial Payment Transactions และ Treasury Payment Transactions

ภาพรวมธุรกิจธนาคารพาณิชย์ปี 2554 และแนวโน้มปี 2555

ในปี 2554
ระบบธนาคารพาณิชย์ของไทยยังดำรงความแข็งแกร่งและรักษาระดับการเติบโตได้ในเกณฑ์ดี
ท่ามกลางความผันผวนของระบบการเงินโลก
และปัจจัยแวดล้อมที่ท้าทายในประเทศซึ่งรวมถึงทิศทางอัตราดอกเบี้ยขาขึ้นและมหาอุทกภัยที่เกิดขึ้นในหลายพื้นที่ช่วงปลายปี

ธนาคารพาณิชย์ของไทยมีอัตราการเติบโตของสินเชื่อสูงถึงร้อยละ 14.9 ในปี 2554
ซึ่งเป็นการเติบโตของสินเชื่อระยะยาว สินเชื่อเพื่อเป็นเงินทุนหมุนเวียนและสินเชื่อรายย่อย
โดยสินเชื่อภาคธุรกิจขยายตัวในอัตราเร่งที่ร้อยละ 14.8
ซึ่งมีปัจจัยหนุนจากการเติบโตของภาคส่งออกและการลงทุนภาคเอกชน
รวมถึงความต้องการเงินทุนหมุนเวียน
ขณะที่สินเชื่อเพื่ออุปโภคบริโภคขยายตัวอย่างแข็งแกร่งที่ร้อยละ 15.4
ตามการจับจ่ายใช้สอยของประชาชนที่ได้รับแรงหนุนจากภาวะเศรษฐกิจที่ปรับตัวดีขึ้นและมาตรการกระตุ้นการใช้จ่ายจากภาครัฐ

ขณะเดียวกัน ในด้านเงินฝากเติบโตในระดับปานกลางที่ร้อยละ 6.8
สะท้อนถึงการแข่งขันที่ค่อนข้างรุนแรงจากสถาบันการเงินเฉพาะกิจของรัฐและมีผลิตภัณฑ์ทดแทนเงินฝากที่หลากหลาย
อาทิ ตั๋วแลกเงิน (B/E) หุ้นกู้ กองทุนประกันชีวิตและกองทุนรวม
โดยตั๋วแลกเงินเพิ่มขึ้นอย่างมากในอัตราร้อยละ 60.4 ทั้งนี้
ความนิยมในตั๋วแลกเงินเป็นผลจากการที่นักลงทุนมีความต้องการผลิตภัณฑ์ทางเลือกอื่น ๆ
ในการลงทุนทดแทนเงินฝาก
หลังจากมีการลดวงเงินคุ้มครองเงินฝากจากสถาบันคุ้มครองเงินฝากลงเหลือเพียง 50 ล้านบาท
ต่อผู้ฝากต่อธนาคารเมื่อเดือนสิงหาคม 2554 จากเดิมที่คุ้มครองแบบไม่จำกัดจำนวนเงิน
และจะลดลงมาอยู่ที่ 1 ล้านบาทในเดือนสิงหาคมปี 2555

สภาพคล่องของระบบธนาคารพาณิชย์ยังอยู่ในระดับสูง โดยอัตราส่วนสินเชื่อต่อเงินฝาก (รวม B/E)
อยู่ที่ร้อยละ 89.9 เพิ่มขึ้นจากร้อยละ 88.3
ในปีก่อนหน้าซึ่งสะท้อนให้เห็นถึงการเติบโตอย่างแข็งแกร่งของสินเชื่อ

ด้านคุณภาพสินทรัพย์ปรับตัวดีขึ้นอย่างต่อเนื่อง สะท้อนจากสัดส่วนสินเชื่อด้อยคุณภาพต่อสินเชื่อรวม
(Gross NPL) ลดลงมาอยู่ที่ร้อยละ 2.7 ในปี 2554 จากร้อยละ 3.6 ในปี 2553
อันเป็นผลจากภาวะเศรษฐกิจและการเงินที่ปรับตัวดีขึ้น นอกจากนี้
นโยบายและการดำเนินการบริหารความเสี่ยงอย่างรอบคอบ
รวมทั้งการปรับโครงสร้างหนี้อย่างมีประสิทธิภาพ
ก็มีส่วนปรับปรุงคุณภาพสินทรัพย์ของระบบธนาคารให้ดียิ่งขึ้น

สำหรับรายได้ที่มิใช่ดอกเบี้ย
ขยายตัวอย่างต่อเนื่องจากการเพิ่มช่องทางการให้บริการที่หลากหลายขึ้นนอกเหนือจากรายได้หลักจากดอกเบี้ย
โดยเฉพาะอย่างยิ่งรายได้จากค่าธรรมเนียมและ Wealth franchise โดยในปี 2554
ธนาคารพาณิชย์มีรายได้จากค่าธรรมเนียมและบริการคิดเป็นร้อยละ 23.6
ของรายได้รวมของธนาคาร

โดยภาพรวม ผลการดำเนินงานของระบบธนาคารพาณิชย์มีกำไรสุทธิ 144.1 พันล้านบาท เพิ่มขึ้น
21.1 พันล้านบาทจากปีก่อน ท่ามกลางผลกระทบจากอุทกภัยที่ร้ายแรงที่สุดในรอบ 60 ปี
และวัฏจักรดอกเบี้ยในประเทศขาขึ้น โดยมีการปรับขึ้นอัตราดอกเบี้ยนโยบายถึง 6 ครั้งในปีนี้ ทั้งนี้
หากไม่มีเหตุการณ์น้ำท่วมรุนแรงซึ่งส่งผลกระทบต่อผลประกอบการช่วงไตรมาสที่ 4 อย่างมีนัยสำคัญ
คาดว่ากำไรสุทธิของระบบธนาคารจะเพิ่มขึ้นมากกว่าที่รายงานในครั้งนี้
ด้านอัตราส่วนรายได้ดอกเบี้ยรับสุทธิต่อสินทรัพย์เฉลี่ย (NIM) และอัตราผลตอบแทนต่อสินทรัพย์เฉลี่ย
(ROA) อยู่ในเกณฑ์ดีที่ร้อยละ 2.5 และ 1.1 ตามลำดับ อนึ่ง
ผลกำไรที่สะสมมาอย่างต่อเนื่องเสริมให้ฐานะเงินกองทุนแข็งแกร่ง
โดยอัตราส่วนเงินกองทุนต่อสินทรัพย์เสี่ยงและอัตราส่วนเงินกองทุนชั้นที่ 1
ต่อสินทรัพย์เสี่ยงอยู่ที่ระดับร้อยละ 15.1 และ 11.8 ตามลำดับ
ซึ่งเป็นระดับที่สูงเกินกว่าเกณฑ์ที่ทางการกำหนด และจัดอยู่ในกลุ่มที่มีระดับเงินกองทุนสูงสุดของโลก

ในปี 2555 ภาพรวมของธุรกิจธนาคารพาณิชย์จะยังคงมีความแข็งแกร่งต่อเนื่อง
โดยมีปัจจัยหนุนสำคัญจากภาวะเศรษฐกิจที่มีแนวโน้มปรับตัวดีขึ้น
จากการที่ภาครัฐและภาคเอกชนจะกลับมาขยายการใช้จ่ายเพื่อการลงทุนอีกครั้ง
ผนวกกับความต้องการซ่อมแซมบูรณะทรัพย์สินที่เสียหายของภาคธุรกิจและครัวเรือนที่ได้รับผลกระทบจากน้ำท่วมในช่วงปลายปี
2554 รวมทั้งโครงการลงทุนต่าง ๆ และมาตรการกระตุ้นเศรษฐกิจจากภาครัฐ
โดยเฉพาะแผนการลงทุนในโครงการขนาดใหญ่และโครงการที่เกี่ยวข้องกับการปรับปรุงและพัฒนาแหล่งน้ำ
ตลอดจนโครงการพัฒนาระบบโลจิสติกส์ (Logistics) ซึ่งมีความล่าช้าในช่วงที่ผ่านมา
ปัจจัยข้างต้นเหล่านี้จะเป็นปัจจัยสำคัญกระตุ้นการลงทุนภาคเอกชนให้เติบโตไปพร้อม ๆ กัน

อย่างไรก็ดี แม้ระบบธนาคารพาณิชย์จะมีแนวโน้มการเติบโตดีในปี 2555
แต่ก็ยังต้องเผชิญปัจจัยเสี่ยงหลัก ๆ
จากความผันผวนของตลาดการเงินโลกและการแข่งขันระดมเงินฝากที่จะทวีความรุนแรงขึ้นทั้งจากธนาคารพาณิชย์ด้วยกันและจากสถาบันการเงินเฉพาะกิจของรัฐ
โดยระบบธนาคารพาณิชย์ยังคงมีความต้องการระดมเงินอย่างต่อเนื่องเพื่อสนับสนุนการขยายตัวของสินเชื่อขณะที่สถาบันการเงินเฉพาะกิจของรัฐจะมีความจำเป็นในการระดมเงินมากขึ้นเพื่อรองรับโครงการและการดำเนินการกระตุ้นเศรษฐกิจของรัฐบาล
นอกจากนี้ การเปลี่ยนแปลงหลักเกณฑ์การจำหน่ายตั๋วแลกเงิน
รวมทั้งการปรับอัตราเงินนำส่งให้กับทางการซึ่งส่วนหนึ่งจะนำไปชำระหนี้กองทุนเพื่อการฟื้นฟูและพัฒนาระบบสถาบันการเงิน
(FIDF) ยังนับเป็นอีกหนึ่งความท้าทายที่สำคัญที่ธนาคารพาณิชย์จะต้องเผชิญในปีนี้

สำหรับประเด็นท้าทายในระยะปานกลางธนาคารพาณิชย์จะต้องเร่งเตรียมความพร้อมเพื่อรองรับการเปลี่ยนแปลงเกี่ยวกับหลักเกณฑ์การดำรงเงินกองทุนและสินทรัพย์เสี่ยงตามเกณฑ์
Basel lII
ซึ่งทางการจะทยอยนำหลักเกณฑ์การดำรงเงินกองทุนและการบริหารความเสี่ยงด้านสภาพคล่องออกใช้ในปี
2556 และจะใช้เต็มรูปแบบในปี 2562
เพื่อยกระดับมาตรฐานการบริหารความเสี่ยงของธนาคารให้เทียบเท่าสากล ยิ่งกว่านั้น
ธนาคารพาณิชย์ยังต้องเตรียมปรับตัวเพื่อรองรับการเปิดเสรีทางการเงินภายใต้แผนพัฒนาระบบสถาบันการเงินระยะที่
2 (FSMP II) ของธนาคารแห่งประเทศไทย และการรวมตัวเป็นประชาคมเศรษฐกิจอาเซียน
(ASEAN Economic Community: AEC) ในปี 2558
ซึ่งไม่เพียงจะเพิ่มจำนวนผู้ให้บริการรายใหม่ในธุรกิจธนาคาร
แต่ยังเปิดโอกาสให้มีการทำธุรกรรมทางการเงินและการนำเสนอผลิตภัณฑ์การเงินข้ามพรมแดน
ซึ่งล่าสุดธนาคารแห่งประเทศไทยอนุญาตให้สาขาของธนาคารต่างประเทศในไทยยกฐานะเป็นธนาคารพาณิชย์ที่เป็นบริษัทลูกของธนาคารพาณิชย์ต่างประเทศ
(Subsidiary) โดยเปิดสาขาได้ 20 สาขา และเครื่องเอทีเอ็มนอกสถานที่ 20 เครื่อง

โดยสรุปปี 2555 การดำเนินธุรกิจธนาคารพาณิชย์ยังต้องเผชิญปัจจัยท้าทายนานัปการ
ทั้งการเปลี่ยนแปลงด้านโครงสร้างและกฏเกณฑ์การกำกับดูแลของทางการ
แต่คาดว่าธนาคารพาณิชย์จะยังมีความแข็งแกร่งและมีผลการดำเนินงานในเกณฑ์ดี
โดยได้รับปัจจัยหนุนจากภาวะเศรษฐกิจที่ปรับตัวดีขึ้น ภาวะการจ้างงานที่แข็งแกร่ง
การเร่งใช้จ่ายเงินจากภาครัฐ การลดอัตราภาษีเงินได้นิติบุคคล
และความมั่นคงของระบบธนาคารโดยรวมเอง จะส่งผลให้ธนาคารพาณิชย์เติบโตได้อย่างต่อเนื่อง
โดยคาดว่าสินเชื่อจะขยายตัวร้อยละ 8-10
พร้อมกับมีการพัฒนาผลิตภัณฑ์และบริการทางการเงินเพื่อตอบสนองความต้องการของลูกค้าอย่างต่อเนื่อง

ความสามารถในการแข่งขัน

ปี 2554 เป็นปีที่สำคัญสำหรับกรุงศรีกรุ๊ป โดยมีความสำเร็จที่โดดเด่นดังนี้

(1) บรรลุความ “เป็นหนึ่ง” ภายใต้กรุงศรีกรุ๊ป (One Krungsri Group)
จนได้ผลสำเร็จที่น่าพอใจอย่างต่อเนื่อง จากตัวเลขสำคัญทางการเงิน อาทิ
สินเชื่อที่มีคุณภาพเพิ่มขึ้นร้อยละ 13 อัตราผลตอบแทนต่อส่วนของผู้ถือหุ้นเฉลี่ย (RoE) สูงถึงร้อยละ
12.21 ในขณะที่สัดส่วนสินเชื่อด้อยคุณภาพต่อสินเชื่อรวมลดลงเหลือเพียงร้อยละ 3.7

(2) การเป็นพันธมิตรทางธุรกิจกับ บริษัท อยุธยาอลิอันซ์ ซี.พี. ประกันชีวิต จำกัด (มหาชน)
และบริษัท ไทยประกันชีวิต จำกัด เพื่อเสริมสร้างความแข็งแกร่งของผลิตภัณฑ์ประกันภัย

(3) กรุงศรีได้รับการปรับเพิ่มอันดับความแข็งแกร่งทางการเงิน (BFSR) โดยมูดี้ส์ อินเวสเตอร์
เซอร์วิส

(4) เป็นผู้นำตลาดด้านนวัตกรรมของผลิตภัณฑ์และความรวดเร็วในการออกผลิตภัณฑ์สู่ตลาด

แนวคิด “One Krungsri” ได้บรรลุความ “เป็นหนึ่ง” ในปี 2554
โดยการรวมธุรกิจอย่างบูรณาการด้วยการนำเสนอผลิตภัณฑ์และบริการทางการเงินอย่างครบวงจรภายใต้
“กรุงศรีกรุ๊ป” เพื่อเป็นสถาบันการเงินที่ลูกค้าพึงพอใจมากที่สุด

เรามีความภูมิใจกับความสำเร็จในทุกด้านซึ่งรวมถึงกำไรสุทธิที่สูงเป็นประวัติการณ์คุณภาพสินทรัพย์ที่ดีขึ้นอย่างมาก
ความสามารถในการขายผลิตภัณฑ์และบริการที่หลากหลายของกรุงศรีกรุ๊ป
ซึ่งทำให้ลูกค้าใช้ผลิตภัณฑ์มากขึ้นจาก 1.92 ผลิตภัณฑ์ต่อราย เป็น 2.51 ผลิตภัณฑ์ต่อราย
อันเป็นผลจากแผนการตลาดและกิจกรรมส่งเสริมการขายต่าง ๆ ตามกลยุทธ์ One Krungsri

Net Promoter Score ซึ่งเป็นมาตรวัดความยึดมั่นต่อแบรนด์ของลูกค้าเพิ่มขึ้นจากร้อยละ 37
เป็นร้อยละ 49 ยืนยันถึงผลสำเร็จอย่างเป็นรูปธรรมของกลยุทธ์ One Krungsri
โดยคะแนนของลูกค้าที่ชื่นชมกรุงศรี (Promotors) สูงขึ้นเรื่อย ๆ
ในขณะที่คะแนนของลูกค้าที่ไม่ชื่นชอบ ( Detractors)
ลดต่ำลงอย่างต่อเนื่องการวัดความพึงพอใจของลูกค้าในลักษณะนี้
แสดงถึงความเป็นผู้นำในด้านธุรกิจการเงินสำหรับผู้บริโภค ทั้งสินเชื่อเช่าซื้อรถยนต์
ธุรกิจบัตรเครดิต และสินเชื่อส่วนบุคคล ตลอดจนสินเชื่อเพื่อการผ่อนชำระ

กล่าวได้ว่ากลยุทธ์ “One Krungsri” บรรลุเป้าหมายที่ได้ตั้งไว้แล้ว
และเป็นที่ยอมรับอย่างกว้างขวางจากลูกค้าของธนาคาร

ธนาคารได้ลงนามในสัญญาเพื่อเป็นพันธมิตรทางกลยุทธ์กับบริษัท อยุธยา อลิอันซ์ ซี.พี. ประกันชีวิต
จำกัด (มหาชน) และ บริษัท ไทยประกันชีวิต จำกัด ในไตรมาสที่ 3 ของปี 2554
การเป็นพันธมิตรกับบริษัทประกันภัยชั้นนำของประเทศนอกจากจะช่วยเพิ่มโอกาสทางธุรกิจของทั้งสองฝ่ายแล้ว
ยังช่วยให้กรุงศรีสามารถเข้าใกล้เป้าหมายระยะกลางและระยะยาวที่จะมีรายได้ที่ไม่ใช่ดอกเบี้ยสูงถึงร้อยละ
38 ของรายได้ทั้งหมด

ในเดือนตุลาคม 2554 บริษัทจัดอันดับความน่าเชื่อถือ มูดี้ส์ อินเวสเตอร์ เซอร์วิส
ได้เพิ่มระดับความแข็งแกร่งทางการเงิน (Bank Financial Strength Rating –BFSR)
ของกรุงศรีโดยมีแนวโน้มมีเสถียรภาพ (Stable)
ซึ่งสะท้อนถึงพื้นฐานทางการเงินที่แข็งแกร่งและธุรกิจที่เติบโตอย่างต่อเนื่อง
อีกทั้งการเป็นผู้นำในด้านธุรกิจสินเชื่อส่วนบุคคล ที่ประกอบด้วยบัตรเครดิต สินเชื่อเพื่อการบริโภค
และสินเชื่อรถยนต์ การปรับอันดับ
ความน่าเชื่อถือในครั้งนี้ทำให้กรุงศรีมีความแข็งแกร่งเทียบเท่าธนาคารพาณิชย์ขนาดใหญ่หลายธนาคารของไทย

พื้นฐานทางการเงินของกรุงศรีแข็งแกร่งขึ้นจากคุณภาพของสินทรัพย์ ความเพียงพอของเงินกองทุน
ประสิทธิภาพทางการเงิน กำไรและสภาพคล่อง
ตลอดจนความสามารถในการบริหารความเสี่ยงด้านสินเชื่อและด้านตลาด และการมีบรรษัทภิบาลที่ดี
โดยคุณภาพสินทรัพย์ปรับดีขึ้นมากจากการที่สัดส่วนสินเชื่อด้อยคุณภาพต่อสินเชื่อรวมลดเหลือเพียงร้อยละ
3.7 ในขณะที่อัตราส่วนเงินกองทุนต่อสินทรัพย์เสี่ยงอยู่ในระดับสูงถึงร้อยละ16.29
ส่วนต่างอัตราดอกเบี้ยสุทธิ (Net Interest Margin-NIM) ก็ยังสูงอยู่ที่ร้อยละ 4.54
(ไม่รวมผลกระทบจากมาตรการให้ความช่วยเหลือลูกค้าที่ประสบอุทกภัย)

ด้วยความรู้ความชำนาญงานทั้งในด้านผลิตภัณฑ์และลูกค้า
ทำให้เราสามารถรักษาความเป็นผู้นำด้านธุรกิจลูกค้าบุคคลในปี 2554 ได้อย่างต่อเนื่อง
กรุงศรียังคงเป็นธนาคารแรกที่นำเสนอนวัตกรรมต่าง ๆ มากมายทั้งในด้านผลิตภัณฑ์และบริการ อาทิ

(1) บริการเปิดบัญชีเพียงใช้บัตรประชาชน (Electronic Data Capturing Machines for
Account Opening) ลูกค้าสามารถเปิดบัญชีได้โดยใช้เวลาเพียงแค่ 10 นาที เนื่องจากเครื่อง
EDC ทำให้ขั้นตอนสะดวกขึ้นมาก

(2) บัตรกรุงศรี เดบิต เฟิร์สช้อยส์ เป็นบัตรแรกและบัตรเดียวของไทยที่สามารถให้บริการได้ถึง 4
รูปแบบ คือ

 บริการด้านเดบิตสำหรับการซื้อสินค้า

 บริการถอนเงินสดจากเครื่องเอทีเอ็ม

 สินเชื่อเพื่อการผ่อนชำระสินค้าเป็นรายงวด

 บริการเบิกถอนเงินสดล่วงหน้า การให้บริการที่ครบเครื่องเช่นนี้เป็นลักษณะเฉพาะของบัตรกรุงศรี
เดบิต เฟิร์สช้อยส์เท่านั้น

(3) กรุงศรี Banking SIM
การให้บริการทางการเงินผ่านโทรศัพท์มือถือได้ทุกรุ่นโดยไม่ต้องต่ออินเตอร์เน็ต
และไม่ต้องเปลี่ยนเบอร์โทรศัพท์ โดยมีระบบป้องกันภัยถึงสามชั้น

(4) กรุงศรี SME สินเชื่อทันใจ รู้ผลการพิจารณาสินเชื่อภายในสองวัน
โดยใช้บัญชีเงินฝากออมทรัพย์เป็นหลักประกันและมีบริการ SMS แจ้งลูกค้าเมื่อสินเชื่อได้รับการอนุมัติ
ทำให้ขั้นตอนสะดวกและรวดเร็วขึ้นมาก

(5) “สินเชื่อฟ้าหลังฝน” เพื่อช่วยฟื้นฟูน้ำท่วม และแคมเปญพิเศษ “ซื้อก่อนผ่อนทีหลัง”
กรุงศรีกรุ๊ปเป็นรายแรกที่ออกแคมเปญการให้สินเชื่อเพื่อช่วยเหลือลูกค้าที่ประสบภัยน้ำท่วมในการซ่อมแซมที่อยู่อาศัยและยานพาหนะ
การซื้อสินค้าคงทน ตลอดจนช่วยเหลือด้านสภาพคล่องแก่ธุรกิจที่ได้รับความเสียหาย
สินเชื่อดังกล่าวมีอัตราดอกเบี้ยต่ำหรือระยะเวลาการชำระคืนที่ยาวขึ้นโดยเฉพาะการยืดระยะเวลาการชำระงวดแรกสินเชื่อเพื่อช่วยเหลือผู้ประสบภัยนี้สะท้อนถึงหลักการ
“การให้สินเชื่อด้วยความรับผิดชอบ” ของธนาคารเป็นอย่างดี

(6) กรุงศรี เดบิต All ATMs
บัตรนี้มีค่าธรรมเนียมแรกเข้าเพียงครั้งเดียวสามารถเบิกถอนเงินจากเครื่องเอทีเอ็มทั่วประเทศได้นานถึงสามปี

(7) บัตรเครดิตและบัตรเดบิต แมนเชสเตอร์ ยูไนเต็ด
กรุงศรีเป็นธนาคารแรกและธนาคารเดียวใน

ประเทศไทยที่ได้รับสิทธิ์ใช้เครื่องหมายการค้าของทีมฟุตบอลแมนเชสเตอร์ ยูไนเต็ด
และสินค้าที่ได้รับการอุปถัมภ์ ผ่านบัตรเครดิตและบัตรเดบิตแมนเชสเตอร์ ยูไนเต็ด
เพื่อให้ลูกค้ากลุ่มที่มีความผูกพันกับทีมฟุตบอลนี้ได้รับความพึงพอใจและสะดวกสบายในการจับจ่ายใช้สอยมากขึ้น

การจัดหาผลิตภัณฑ์หรือบริการ

 แหล่งที่มาของเงินทุน 

ธนาคารให้บริการรับฝากเงินกับประชาชนทั่วไป
ซึ่งเงินฝากจะเป็นแหล่งเงินทุนที่สำคัญที่สุดของธนาคาร โดย ณ วันที่ 31 ธันวาคม 2554
ธนาคารมียอดเงินฝากจำนวน 560,540 ล้านบาท หรือคิดเป็นร้อยละ 59.1 ตราสารหนี้ที่ออก
และเงินกู้ยืมร้อยละ 22.0 ส่วนของผู้ถือหุ้นร้อยละ 10.8 และแหล่งเงินทุนอื่น ๆ ร้อยละ 8.1
โดยเงินฝากจากบัญชีสูงสุด 10 อันดับแรกเท่ากับ 94,204 ล้านบาท คิดเป็นร้อยละ 16.8
ของเงินฝากรวม โดยธนาคารให้บริการเงินฝากแบ่งออกเป็น 2 ประเภท คือ
เงินฝากประเภทไม่มีดอกเบี้ย ได้แก่ เงินฝากกระแสรายวัน และเงินฝากประเภทมีดอกเบี้ย ได้แก่
เงินฝากออมทรัพย์ และเงินฝากประจำ

ความสามารถในการดำรงเงินกองทุน

ตามประกาศธนาคารแห่งประเทศไทย ลงวันที่ 27 พฤศจิกายน 2551
กำหนดให้ธนาคารพาณิชย์ที่จดทะเบียนในประเทศดำรงเงินกองทุนเป็นอัตราส่วนกับสินทรัพย์และภาระผูกพันไม่ต่ำกว่าร้อยละ
8.50 โดยมีเงื่อนไขว่าเงินกองทุนชั้นที่ 1 ต้องเป็นอัตราส่วนไม่ต่ำกว่าร้อยละ 4.25
ของสินทรัพย์และภาระผูกพันดังกล่าว ณ วันที่ 31 ธันวาคม 2554
ธนาคารดำรงเงินกองทุนเป็นอัตราส่วนกับสินทรัพย์และภาระผูกพันตามหลักเกณฑ์และวิธีการที่ธนาคารแห่งประเทศไทยกำหนด
ดังนี้

เงินกองทุนทั้งสิ้น จำนวน 111,122 ล้านบาท อัตราร้อยละ 16.29

เงินกองทุนชั้นที่ 1 จำนวน 80,843 ล้านบาท อัตราร้อยละ 11.85

นโยบายในการบริหารสภาพคล่อง

ธนาคารจะต้องดูแลสภาพคล่องให้เป็นไปตามเกณฑ์การดำรงสินทรัพย์สภาพคล่องตามที่ธนาคารแห่งประเทศไทยกำหนดในอัตราไม่ต่ำกว่าร้อยละ
6 ของเงินฝากและเงินกู้ยืมระยะสั้นจากต่างประเทศ
และให้เพียงพอต่อการดำเนินธุรกรรมปกติของธนาคาร
ในจำนวนสภาพคล่องนี้ธนาคารจะต้องดำรงเป็นหลักทรัพย์ที่ปราศจากภาระผูกพัน
เป็นพันธบัตรรัฐบาล/พันธบัตรรัฐวิสาหกิจ ไว้ไม่ต่ำกว่าร้อยละ 5
ของเงินฝากเฉลี่ยปักษ์ที่แล้วเมื่อรวมกับเงินสดในมือ นอกจากนั้น
ธนาคารโดยคณะกรรมการบริหารสินทรัพย์และหนี้สินยังมีนโยบายกำหนดให้ต้องรักษาสภาพคล่องส่วนเกินไว้อีกระดับหนึ่งเกินกว่าที่ธนาคารแห่งประเทศไทยกำหนดไว้ตามกฎหมายเพื่อรองรับการเติบโตของธุรกิจและความผันแปรของสภาพคล่องในตลาด
นอกจากนั้น ธนาคารยังมีนโยบายเพิ่มเติมในการดูแลสภาพคล่องของบริษัทในกลุ่ม

การประกอบธุรกิจของบริษัทย่อย และบริษัทร่วม

 กรุงศรี เอเอ็มซี [บริษัท บริหารสินทรัพย์กรุงศรีอยุธยา จำกัด]

ประเภทของบริการ:
ดำเนินธุรกิจรับซื้อหรือรับโอนสินทรัพย์ที่ไม่ก่อให้เกิดรายได้และสินเชื่อด้อยคุณภาพของสถาบันการเงินเพื่อนำมาบริหาร
โดยการเจรจาเพื่อแก้ไขหนี้ และ/หรือเข้าซื้อหลักประกัน
รวมทั้งดูแลรักษาสินทรัพย์ที่ไม่ก่อให้เกิดรายได้ เพื่อให้อยู่ในสภาพพร้อมขายและจำหน่ายต่อไป

ตลาดและการแข่งขัน: บริษัทให้บริการสนับสนุนธนาคาร ซึ่งเป็นผู้ถือหุ้นใหญ่แต่เพียงรายเดียว

แหล่งที่มาของเงินทุน: ธนาคารกรุงศรีอยุธยา

 กรุงศรี แฟ็กเตอริง [บริษัท กรุงศรี แฟ็กเตอริง จำกัด เดิมชื่อบริษัท อยุธยา แฟ็กเตอริง
จำกัด]

ประวัติ: จดทะเบียนจัดตั้งบริษัทเมื่อวันที่ 1 กุมภาพันธ์ 2550 ด้วยทุนจดทะเบียน 100 ล้านบาท
และเพิ่มเป็น 300 ล้านบาทเ มื่อวันที่ 23 มิถุนายน 2554 ปัจจุบันบริษัทเป็น 1 ใน 3
ของผู้ประกอบการในธุรกิจ แฟ็กเตอริงของประเทศ ในฐานะที่เป็นผู้ถือหุ้นรายเดียวของบริษัท
ธนาคารมีบทบาทสำคัญในการช่วยผลักดันบริษัทให้เป็นที่รู้จักในตลาด ทั้งนี้
บริษัทให้ความสำคัญกับการรักษาคุณภาพสินเชื่อและขยายบริการทั่วเครือข่ายกรุงศรี

ประเภทของบริการ: บริษัทประกอบธุรกิจสินเชื่อประเภทแฟ็กเตอริง (ภายในประเทศ)
โดยให้บริการทางการเงินในลักษณะของการให้สินเชื่อหมุนเวียนระยะสั้น
ด้วยการรับซื้อลูกหนี้การค้าโดยการรับโอนสิทธิเรียกร้องการรับเงิน

ตลาดและการแข่งขัน: บริษัทกำหนดนโยบายในการทำธุรกิจสินเชื่อแฟ็กเตอริง
ตามภาวะเศรษฐกิจที่เปลี่ยนแปลงอยู่ตลอดเวลา โดยคำนึงถึงภาวะการแข่งขันที่เข้มข้นของธุรกิจ
ทั้งนี้บริษัทได้ติดตามดู 1) อัตราดอกเบี้ย และอัตราค่าธรรมเนียมของผู้เล่นรายใหญ่ในตลาด 2)
ขั้นตอนการอนุมัติสินเชื่อ และ 3) คุณภาพของบริการ โดยบริษัทจะปรับตัวให้เหมาะกับสถานการณ์
นอกจากนี้ เพื่อเพิ่มความสามารถในการแข่งขัน บริษัทได้ขยายฐานลูกค้าให้รวมกลุ่มธุรกิจ SME
โดยเสนออัตราค่าธรรมเนียมในระดับที่สามารถแข่งขันกับอัตราดอกเบี้ย
หรือค่าธรรมเนียมของคู่แข่งได้ในขณะเดียวกัน บริษัทยังตระหนักถึงการมีระบบบริหารความเสี่ยงที่ดี
เพื่อให้บริษัทคงคุณภาพพอร์ตสินเชื่อที่ดี

ด้วยความทุ่มเทและประสบการณ์อันยาวนานของทีมงานแฟ็กเตอริง ทำให้ปริมาณธุรกิจขยายตัว
ร้อยละ 66 จากปีก่อน ในขณะที่รายได้ขยายตัวถึงร้อยละ 90 จากปีก่อน
ซึ่งถือเป็นความสำเร็จอย่างยิ่งสำหรับบริษัทที่เพิ่งดำเนินธุรกิจมาเพียงไม่กี่ปี และด้วยปริมาณธุรกิจ
2.2 พันล้านบาทต่อเดือน ทำให้บริษัทได้รับการจัดอันดับให้เป็น 1 ใน 3
ของบริษัทชั้นนำในธุรกิจแฟ็กเตอริงของไทย

แหล่งที่มาของเงินทุน: ธนาคารกรุงศรีอยุธยา

 กรุงศรี ลีสซิ่ง [บริษัท อยุธยาดีเวลลอปเม้นท์ ลีสซิ่ง จำกัด]

ประเภทของบริการ: ให้บริการสินเชื่อประเภทลีสซิ่งและเช่าซื้อแก่ลูกค้ากลุ่มธุรกิจ SME
และธุรกิจขนาดใหญ่ที่ต้องการซื้อเครื่องจักรและอุปกรณ์
รวมถึงยานพาหนะเพื่อใช้เชิงอุตสาหกรรมและพาณิชย์โดยมีผลิตภัณฑ์ให้บริการหลายรูปแบบผ่านการจัดโครงสร้างทางการเงิน

ตลาดและการแข่งขัน:
ปัจจุบันประเทศไทยมีบริษัทที่ทำธุรกิจลีสซิ่งโดยเน้นการให้สินเชื่อประเภทเครื่องจักรและอุปกรณ์จำนวนน้อยราย
โดยผลิตภัณฑ์ลีสซิ่งประเภทนี้เหมาะสมอย่างยิ่งสำหรับลูกค้าที่มีวงเงินจำกัดกับธนาคาร
โดยขนาดสินเชื่อที่จะได้รับขึ้นอยู่กับกระแสเงินสดในการดำเนินงานของธุรกิจ
และสภาพคล่องของสินทรัพย์ที่เช่าซื้อ ทำให้กรุงศรี ลีสซิ่ง
สามารถจัดวงเงินและการผ่อนชำระให้เหมาะสมกับความต้องการของลูกค้า

กรุงศรี ลีสซิ่ง เป็นผู้นำในธุรกิจลีสซิ่งของประเทศไทย โดยมีส่วนแบ่งตลาดประมาณร้อยละ 21
ลูกค้าส่วนใหญ่ของบริษัทเป็นลูกค้ารายใหญ่ โดยกรุงศรี ลีสซิ่ง
จะเน้นการจัดโครงสร้างทางการเงินให้เหมาะสมกับลูกค้าในหลายอุตสาหกรรม เช่น
ธุรกิจขนส่งสินค้าทางทะเล เรือ ธุรกิจพลังงานทดแทน
บริษัทที่ทำการขายและ/หรือให้เช่าเครื่องมือและอุปกรณ์ทางการแพทย์ และการขนส่งมวลชน
ซึ่งทำให้ผลิตภัณฑ์ของบริษัทแตกต่างจากผลิตภัณฑ์ของคู่แข่งอย่างเห็นได้ชัด

เนื่องจากกรุงศรี ลีสซิ่ง เป็นบริษัทหลักที่ทำธุรกิจลีสซิ่งให้กับธนาคาร บริษัท ทริสเรทติ้ง จำกัด
บริษัทจัดอันดับความน่าเชื่อถือชั้นนำของไทย จึงได้เพิ่มเครดิต กรุงศรี ลีสซิ่ง ให้อยู่ในระดับ A
ด้วยแนวโน้มคงที่ (Stable) โดยวัดผลจากตำแหน่งทางการตลาดที่แข็งแกร่ง
ทีมบริหารที่มีประสบการณ์และประวัติการทำงานที่ดี รวมทั้งมีต้นทุนการดำเนินงานที่ต่ำ

แหล่งที่มาของเงินทุน: ธนาคารกรุงศรีอยุธยา

 กรุงศรี ออโต้ [บริษัท อยุธยา แคปปิตอล ออโต้ ลีส จำกัด (มหาชน)]

ประเภทของบริการ: สินเชื่อสำหรับยานยนต์
ซึ่งเป็นผลิตภัณฑ์และบริการที่สำคัญประเภทหนึ่งของกรุงศรีกรุ๊ป โดยดำเนินการภายใต้ชื่อ บริษัท
อยุธยา แคปปิตอล ออโต้ ลีส จำกัด (มหาชน) (กรุงศรี ออโต้) ผู้ให้
บริการสินเชื่อยานยนต์ครบวงจรชั้นนำของประเทศ โดยมีบริการต่าง ๆ ดังนี้

1) บริการสินเชื่อเช่าซื้อรถยนต์ใหม่ รถยนต์ใช้แล้ว รถจักรยานยนต์
สินเชื่อแบบใช้รถยนต์เป็นหลักประกัน (Krungsri Car4Cash)
และสินเชื่อเพิ่มเติมสำหรับลูกค้าปัจจุบัน

2) บริการสินเชื่อให้เช่าแบบลีสซิ่งสำหรับรถบริษัท (Financial Lease) และ

3) บริการสินเชื่อสินค้าคงคลังเพื่อผู้จำหน่ายรถยนต์

ในปี 2554 กรุงศรี ออโต้ ประสบความสำเร็จอย่างมากอีกครั้ง เมื่อยอดสินเชื่อใหม่ในปีนี้ใกล้เคียง
100,000 ล้านบาท และมียอดสินเชื่อรวมสูงถึง 150,000 ล้านบาท
ซึ่งทำให้กรุงศรีออโต้เป็นบริษัทใหญ่อันดับ 2 ที่ให้บริการสินเชื่อเช่าซื้อรถยนต์ในประเทศไทย
และมีส่วนแบ่งตลาดมากที่สุดในธุรกิจสินเชื่อรถยนต์ใช้แล้วและสินเชื่อแบบใช้รถยนต์เป็นหลักประกัน
กรุงศรี ออโต้ได้รับความไว้วางใจจากบริษัทจัดอันดับเครดิตผู้บริโภค และผู้เชี่ยวชาญด้านการตลาด
โดยได้รับการจัดอันดับเครดิตองค์กรระดับ A+ ด้วยแนวโน้มคงที่จากบริษัท ทริสเรทติ้ง จำกัด
ต่อเนื่อง 3 ปีซ้อน นอกจากนี้ ยังเป็นบริษัทแรกของไทยในกลุ่มสินเชื่อยานยนต์ที่ได้รับเลือกให้เป็น
Top 50 Superbrands ของไทย

ในปี 2554 กรุงศรี ออโต้เติบโตอย่างเด่นชัดใน 4 ด้านนี้

การสร้างแบรนด์: บริษัทได้จัดทำโฆษณาหลายชุดเพื่อโปรโมทแบรนด์กรุงศรี ออโต้
บนพื้นฐานการให้สินเชื่ออย่างรับผิดชอบและประสบความสำเร็จในการสร้างภาพลักษณ์ที่ดีในใจลูกค้า
นอกจากนี้ บริษัทได้เข้าร่วมในงานมหกรรมยานยนต์ต่าง ๆ ที่จัดขึ้นในประเทศไทย
และเป็นผู้ให้สินเชื่อรถยนต์อย่างเป็นทางการในงาน Motor Show 2011 ที่เมืองทองธานี

นวัตกรรมบริการ:
บริษัทได้เริ่มใช้เทคโนโลยีแบบใหม่เพื่อให้กระบวนการอนุมัติสินเชื่อสะดวกและง่ายขึ้น
โดยทุกครั้งที่ตัวแทนด้านการตลาด (Marketing Representative: MR) ไปพบลูกค้า ตัวแทนฯ
จะใช้ Tablet ในการส่งข้อมูลไปยังสาขา
ส่งผลให้ระยะเวลาที่ใช้ในการสมัครและอนุมัติรวดเร็วขึ้น
ซึ่งเป็นผลดีกับทั้งลูกค้าและพันธมิตรทางธุรกิจ นวัตกรรมบริการที่โดดเด่นอีกหนึ่งบริการ คือ กรุงศรี
ออโต้ มาร์เก็ตเพลส ซึ่งเป็นตลาดกลางสำหรับซื้อ-ขายรถยนต์มือสองออนไลน์
โดยกรุงศรีออโต้มีบริการสินเชื่อรถยนต์ใช้แล้วร่วมด้วย

นวัตกรรมผลิตภัณฑ์: ด้วยความมุ่งมั่นในการเป็นผู้ให้บริการสินเชื่อยานยนต์แบบครบวงจร กรุงศรี
ออโต้ ได้นำเสนอผลิตภัณฑ์ใหม่ 3 ผลิตภัณฑ์ ได้แก่

1) บริการสินเชื่อสินค้าคงคลังสำหรับผู้จำหน่ายรถยนต์ใช้แล้ว

2) บริการสินเชื่อรถจักรยานยนต์ใช้แล้วที่ได้รับการรับรองจากผู้ผลิต และ

3) เป็นบริษัทแรกที่นำเสนอโปรแกรมการขยายเวลารับประกันสำหรับรถยนต์ใช้แล้ว

การเข้าถึงลูกค้า: ด้วยแรงสนับสนุนจากธนาคาร
บริษัทสามารถใช้ประโยชน์จากสาขาของธนาคารในการขยายฐานลูกค้าไปยังพื้นที่ใหม่ด้วยต้นทุนที่ต่ำ
นอกจากนี้ เพื่อตอบสนองความต้องการที่หลากหลายของลูกค้า
บริษัทได้เพิ่มช่องทางการให้บริการในจุดที่สะดวกและตรงกับไลฟ์สไตล์ของลูกค้า อาทิ
สถานีบริการน้ำมัน ไฮเปอร์มาร์ท และสื่อออนไลน์ เช่น
เว็บไซต์และสื่อโซเชียลเน็ตเวิร์คที่ลูกค้านิยมใช้ กรุงศรี ออโต้
ยังได้ร่วมมือกับเครือข่ายภาครัฐขนาดใหญ่
เพื่อนำเสนอผลิตภัณฑ์ผ่านกองทุนบำเหน็จบำนาญข้าราชการซึ่งมีสมาชิกกว่า 1.2 ล้านคน
และไปรษณีย์ไทยที่มีสาขาประมาณ 1,200 แห่งทั่วประเทศ
ถึงแม้บริษัทจะเผชิญกับความท้าทายจากปัจจัยภายนอกที่ส่งผลกระทบต่ออุตสาหกรรมยานยนต์
ทั้งทางด้านอุปทานและอุปสงค์อย่างต่อเนื่องในปี 2554 แต่กรุงศรี ออโต้
ก็ยังประสบความสำเร็จเกินความคาดหมาย

แหล่งที่มาของเงินทุน: ธนาคารกรุงศรีอยุธยา หุ้นกู้ของบริษัท และตั๋วแลกเงิน

[]

 กรุงศรี คอนซูเมอร์

ประเภทของบริการ: กรุงศรี คอนซูเมอร์ดำเนินธุรกิจบัตรเครดิต สินเชื่อเพื่อการผ่อนชำระ
(Sales Finance) และสินเชื่อบุคคล กลุ่มบัตรเครดิตประกอบด้วย บัตรเครดิตกรุงศรี (KCC)
บัตรเครดิตโฮมโปร บัตรเครดิตเอไอเอ บัตรเครดิตเซ็นทรัล บัตรซิมเพิลวีซ่า
บัตรเครดิตเทสโก้วีซ่า และบัตรกรุงศรีเฟิร์สช้อยส์วีซ่า (3 บริการในบัตรเดียว) นอกจากนี้
ยังเป็นผู้นำในธุรกิจผ่อนชำระค่าสินค้า และสินเชื่อบุคคล โดยมีส่วนแบ่งตลาดมากสุดที่ร้อยละ 19
บัตรกรุงศรี เฟิร์สช้อยส์ 2-in-1 (2 บริการในบัตรเดียว)
และบัตรเพาเวอร์บายเป็นบัตรหลักของสินเชื่อผ่อนชำระและสินเชื่อบุคคลโดยมีจำนวนบัตรรวมอยู่ที่
1.9 ล้านใบ ทั้งนี้ บัตรเครดิตภายใต้กรุงศรี คอนซูเมอร์มีทั้งหมด 4.8 ล้านใบ นอกจากนี้ กรุงศรี
คอนซูเมอร์ ยังได้รับรางวัล Largest Visa Issuing Bank Award for Thailand ในปี
2554

นวัตกรรมนำตลาด: กรุงศรี คอนซูมเมอร์ ยังคงเป็นผู้นำตลาดในการนำเสนอนวัตกรรมใหม่ ๆ
เพื่อทำให้การให้บริการของบริษัทแตกต่างจากที่อื่น

 Event Trigger Marketing (ETM): บริษัทได้นำเสนอเทคโนโลยีแบบใหม่บนโทรศัพท์มือถือ
ที่จะมอบข้อเสนอที่เหมาะสมกับลูกค้าได้อย่างถูกที่ ถูกเวลาและถูกราคา
โดยเราเป็นรายแรกที่นำนวัตกรรมนี้มาใช้ในตลาด
โดยได้รับการออกแบบจากความคิดเห็นของลูกค้าที่ต้องการข้อเสนอที่ตอบสนองความต้องการของตนเองได้

 Event Trigger Loyalty (ETL):
บริษัทได้ริเริ่มการแลกคะแนนสะสมที่จุดขายหลังจากลูกค้าให้ความเห็นว่าต้องการคะแนนสะสมที่สามารถแลกใช้ได้ทันที

 Extended Payment Plan on Request (EPR):
เป็นบริการที่มอบความยืดหยุ่นให้กับผู้ถือบัตรโดยลูกค้าสามารถเปลี่ยนจากสินเชื่อหมุนเวียนเป็นแบบผ่อนเป็นงวด
ซึ่งจะช่วยลูกค้าบริหารการเงินให้สอดคล้องกับกระแสเงินสดอย่างมีประสิทธิภาพ

กรุงศรีกรุ๊ปได้ใช้แนวคิด Lean and Six Sigma มาตั้งแต่ปี 2539
เพื่อเพิ่มประสิทธิภาพการให้บริการ และได้นำมาประยุกต์ใช้อย่างต่อเนื่องพร้อม ๆ
กับการลงทุนด้านเทคโนโลยี กรุงศรีกรุ๊ปได้พัฒนาและปรับปรุงสมรรถภาพของระบบ
และความยืดหยุ่นของระบบหลักอยู่ตลอดเวลา ซึ่งทำให้เกิดการพัฒนาผลิตภัณฑ์
มีการเพิ่มรูปแบบความร่วมมือกับพันธมิตร มีกระบวนการทำงานที่ยึดลูกค้าเป็นสำคัญ
และมีความปลอดภัยยิ่งขึ้น ตั้งแต่ช่วงต้นปี 2543
กรุงศรีกรุ๊ปได้นำวิธีตรวจสอบและป้องกันการทุจริตที่ทันสมัยมาใช้ เพื่อลดผลกระทบต่อลูกค้า
การพัฒนาที่ทำอย่างต่อเนื่องข้างต้นเป็นส่วนหนึ่งของวัฒนธรรมการให้บริการของกรุงศรีกรุ๊ป
ทั้งยังเป็นเป้าหมายระยะยาวของกรุงศรีกรุ๊ปที่ต้องการให้บริการและมีกระบวนการทำงานที่ดีเลิศ

 บริษัท บัตรกรุงศรีอยุธยา จำกัด

บัตรเครดิตกรุงศรี (KCC): บัตรเครดิตกรุงศรีเป็นบัตรเครดิตหลักของกรุงศรี คอนซูเมอร์
โดยบัตรเครดิตกรุงศรีไม่เพียงแต่เป็นบัตรเครดิตใบแรกในตลาดที่มอบข้อเสนอยกเว้นค่าธรรมเนียมรายปีตลอดชีพ
แต่ยังมอบข้อเสนอ “เงินคืน” ทันทีโดยไม่ต้องลงทะเบียน
เพียงแค่ใช้บัตรกับร้านค้าที่เข้าร่วมโครงการ
การพัฒนาผลิตภัณฑ์ควบคู่ไปกับการส่งเสริมการขายตามกลุ่มลูกค้าเป็นหัวใจสำคัญของการเติบโต
และทำให้บริษัทแตกต่างจากคู่แข่ง นอกจากนี้ เพื่อให้บริการสอดคล้องกับความต้องการของลูกค้า
บริษัทจะขยายบริการเหล่านี้ให้ครอบคลุมกิจกรรมที่ลูกค้าใช้ในชีวิตประจำวัน

นอกจากนี้
พันธมิตรทางการค้าเป็นอีกหนึ่งปัจจัยที่ช่วยเพิ่มยอดการใช้จ่ายผ่านบัตรและสร้างความพึงพอใจให้กับลูกค้า
รวมทั้งยังทำให้บัตรเครดิตกรุงศรีสามารถให้บริการที่ดีขึ้น
และขยายการให้บริการไปยังกลุ่มเป้าหมายใหม่ได้อีกด้วย
ปัจจุบันบริษัทมีบัตรเครดิตที่ได้จัดทำร่วมกับร้านค้าและไลฟ์สไตล์ที่สอดคล้องกับความต้องการของลูกค้าแต่ละกลุ่ม
โดยพันธมิตรทางการค้ามีอยู่ในหลากหลายอุตสาหกรรม ดังนี้

 สายการบิน: นกแอร์ แอร์เอเชีย บางกอกแอร์เวย์ และการบินไทย

 ท่องเที่ยว: อโกด้า รถไฟฟ้า BTS

 บันเทิง: เมเจอร์ เอ็กซ์คลูซีฟ เลน และพารากอน ซีนีเพล็กซ์

 ศูนย์การค้า: ห้างสรรพสินค้าท้องถิ่นจำนวน 16 ห้างที่อยู่ภายใต้กลุ่มห้างสรรพสินค้าไทย

 คอมมูนิตี้มอลล์: คริสตัล ดีไซน์ เซ็นเตอร์พาราไดซ์ พาร์ค เดอะเซอร์เคิล

นอกจากบัตรเครดิตกรุงศรี บริษัทยังมีบัตรเครดิตอีก 2 ประเภท คือ บัตรเครดิตโฮมโปร
และบัตรเคซีซี คอร์เปอร์เรท ซึ่งมีรายละเอียดดังนี้

บัตรเครดิตโฮมโปร: โฮมโปรเป็นห้างขายปลีกสินค้าประเภท Do-It-Yourself (DIY)
เกี่ยวกับการปรับปรุงบ้านที่ใหญ่ที่สุดในประเทศไทย โดยมียอดขาย 30,000 ล้านบาทต่อปี ปัจจุบันมี
44 สาขาทั่วประเทศ ธุรกิจด้านบัตรเครดิตโฮมโปรเริ่มต้นจากบัตรเครดิต HomePro Private
Label ซึ่งภายหลังได้เปลี่ยนเป็นบัตรเครดิตโฮมโปรในปี 2548
โดยปัจจุบันมียอดใช้จ่ายผ่านบัตรมากกว่า 4.5 พันล้านบาทต่อปี และมีบัตรทั้งหมด190,000 ใบ

บัตรเคซีซี คอร์เปอร์เรท: บริการบัตรเคซีซี คอร์เปอร์เรท
เพื่อช่วยในการบริหารค่าใช้จ่ายที่เกิดจากการปฏิบัติงานองค์กร อาทิ ค่าตั๋วเครื่องบิน
โรงแรมและอาหารของพนักงานหรือผู้บริหาร
บริษัทได้เสนอโครงการผ่อนชำระค่าสินค้าอัตราดอกเบี้ยร้อยละ 0 กรุงศรี สมาร์ท แพลน
สามารถใช้กับพันธมิตรทางการค้ามากกว่า 7,000 แห่งทั่วประเทศ
โดยพันธมิตรทางการค้าครอบคลุมสินค้าและบริการในหลายหมวด อาทิ หมวดเครื่องใช้ไฟฟ้า
เทคโนโลยีโทรศัพท์เคลื่อนที่ ตกแต่งซ่อมแซมบ้าน คลินิกเสริมความงาม และสินค้าลักซ์เซอรี่
บริษัทยังมีบริการเคซีซี ดรีม โลน สำหรับลูกค้าที่มีคุณสมบัติตามเกณฑ์
โดยเป็นวงเงินฉุกเฉินที่มีขั้นตอนการอนุมัติที่ง่ายและรวดเร็ว

นวัตกรรมนำตลาด: เมื่อกลางปี 2554 บริษัทได้เปิดตัวกรุงศรี บัดดี้
นวัตกรรมใหม่และนำตลาดในด้านแอพพลิเคชั่นบนโทรศัพท์มือถือที่ใช้งานผ่านระบบ GPS
โดยมีบริการเนวิเกชั่นบอกตำแหน่งและช่วยนำทางไปสู่ร้านค้าต่าง ๆ ที่เข้าร่วม
และให้บริการดูแลรักษาบัญชีสำหรับลูกค้าที่สมัครเป็นสมาชิก นอกจากนี้ กรุงศรี บัดดี้ เฟส 2
มีบริการดูแลรักษาบัญชีที่ครบครัน โดยผู้ถือบัตรสามารถบริหารจัดการบัญชี
ตรวจยอดคงเหลือและรายการธุรกรรม ตรวจและใช้คะแนนสะสม รวมทั้งถอนเงินสดได้
สำหรับเวอร์ชั่นต่อไปจะครอบคลุมการใช้งานรวมไปถึงสมาร์ทโฟนจากค่าย Apple, RIM,
Android และเทคโนโลยี Symbian

เว็บไซต์และสื่อสังคมออนไลน์ของบริษัท อาทิ เฟซบุ๊ค เป็นอีกช่องทางการตลาดที่สำคัญ
โดยเฉพาะในยุคสมัยนี้ จำนวนผู้เข้าเยี่ยมชมเว็ปไซต์และเฟซบุ๊คของเราเพิ่มขึ้นอย่างรวดเร็วทุกปี
โดยในปีนี้ ผู้เข้าชมเว็บไซต์ของเราเพิ่มขึ้นจากปีก่อนถึงร้อยละ 138 โดยร้อยละ 30
ได้กลายเป็นแฟนประจำหน้าเฟซบุ๊ค KCC ของเราไปแล้ว

ในช่วงต้นปี 2555 เราวางแผนที่จะเปิดตัวบัตรเครดิตแมนเชสเตอร์ ยูไนเต็ด
โดยกลุ่มเป้าหมายหลัก ของบัตรนี้คือ แฟนฟุตบอลสโมสรแมนเชสเตอร์ ยูไนเต็ด ที่มีอยู่ 6
ล้านคนทั่วประเทศ บัตรนี้เป็นบัตรเครดิตเดียวที่จะเปิดโอกาสให้แฟน ๆ ใกล้ชิด Theatre of
Dream โอลด์ แทรฟฟอร์ด พร้อมมอบสิทธิประโยชน์มากมาย อาทิ
ส่วนลดพิเศษจากร้านแมนเชสเตอร์ ยูไนเต็ด Megastore และร้านอาหารแมนเชสเตอร์ ยูไนเต็ด
สิทธิพิเศษนี้รวมถึงส่วนลด คะแนนโบนัส
ประสบการณ์และการได้รับการดูแลต้อนรับเป็นพิเศษโดยเฉพาะด้านกีฬาและการท่องเที่ยว

แหล่งที่มาของเงินทุน: ธนาคารกรุงศรีอยุธยา

 บริษัท เจเนอรัล คาร์ด เซอร์วิสเซส จำกัด

บัตรเครดิตเซ็นทรัล: บัตรเครดิตเซ็นทรัลเป็นบัตรค้าปลีกชั้นนำของไทย
โดยกรุงศรีกรุ๊ปได้ร่วมมือกับห้างสรรพสินค้าชั้นนำขนาดใหญ่ที่สุดของประเทศ
เพื่อออกบัตรเครดิตและให้บริการสินเชื่อส่วนบุคคลภายใต้ แบรนด์เซ็นทรัล
โดยมีลูกค้าของห้างเซ็นทรัลเป็นกลุ่มลูกค้าเป้าหมายหลัก
เราสร้างประสบการณ์ช้อปปิ้งสุดพิเศษผ่านหลากกิจกรรมให้กับผู้ถือบัตร อาทิ “เซ็นทรัลคาร์ดเดย์”
และ “พรีวิวเดย์” ก่อนวันที่จะจัดกิจกรรมลดราคาครั้งใหญ่ อาทิ “มิดไนท์เซลล์” และ
“ไพรเวทเซลล์” บัตรเครดิตเซ็นทรัลยังมอบส่วนลด 5-10% สำหรับสินค้าราคาปกติตลอดทั้งปี
ยิ่งไปกว่านั้นยังมีแคมเปญพิเศษที่มอบข้อเสนอลดราคาแบบกระหน่ำ และมอบสิทธิประโยชน์แบบ
out-of-store ให้กับลูกค้าที่ถือบัตรเครดิตเซ็นทรัล อาทิ การคืนเงินสดที่ท็อปส์ ซุปเปอร์
รวมทั้งแคมเปญ “Great Escape” และ “The More You Spend, The More You Get”
โดยบริษัทได้จัดกิจกรรมส่งเสริมการขายและโฆษณาเหล่านี้เพื่อรักษาฐานลูกค้าและเพิ่มความน่าสนใจให้กับผลิตภัณฑ์

ในช่วงกลางปี 2554 สินเชื่อส่วนบุคคลเซ็นทรัล ได้รีแบรนด์ใหม่เป็น “เซ็นทรัล เอ็กซ์คลูซีฟ แคช”
เพื่อเสริมสร้างการรับรู้ของลูกค้าเกี่ยวกับแบรนด์ โดยผู้ถือบัตรสามารถถอนเงินสดผ่านตู้ ATM
ของธนาคารได้ทั่วประเทศ ซึ่งช่วยเพิ่มความยืดหยุ่นและความสะดวกสบายให้กับลูกค้า
โดยบริการนี้ได้รับการตอบรับอย่างดีจากลูกค้า

บัตรซิมเพิล วีซ่า: บัตรนี้เดิมคือ บัตรเครดิตโรบินสันที่ได้รีแบรนด์เป็น บัตรซิมเพิลวีซ่า
เนื่องจากข้อตกลง Robinson Merchant Service ได้หมดอายุลง อย่างไรก็ดี บัตรซิมเพิล วีซ่า
ยังคงนำเสนอกิจกรรมส่งเสริมการขาย ส่วนลด
และมอบสิทธิพิเศษสำหรับผู้ถือบัตรในการใช้จ่ายที่ห้างสรรพสินค้าโรบินสันและห้างสรรพสินค้ารายใหญ่อื่น
อาทิ ห้างสรรพสินค้าเซ็นทรัล เดอะมอลล์ และสยามพารากอน โดยบัตรเครดิตนี้ถือว่าเป็น
“บัตรสำหรับช้อปปิ้งที่ดีที่สุดในประเทศไทย”

บัตรเพาเวอร์บาย: กรุงศรีกรุ๊ปร่วมมือกับเพาเวอร์บาย
ซึ่งเป็นผู้จำหน่ายเครื่องใช้ไฟฟ้ารายใหญ่ที่มีสาขาอยู่ 88 แห่งทั่วประเทศ
ในการออกบัตรเพาเวอร์บาย เซลส์ไฟแนนซ์ เพื่อผ่อนชำระค่าสินค้าที่ซื้อภายในห้างเพาเวอร์บาย
และเช่นเดียวกับเซลส์ไฟแนนซ์อื่น
ผู้ถือบัตรสามารถใช้บัตรในช่วงโปรโมชั่นลดราคาภายในร้านที่อัตราดอกเบี้ยพิเศษ
หรือที่อัตราดอกเบี้ยร้อยละ 0 ด้วยระยะเวลาการผ่อนชำระที่นานขึ้น
นอกจากนี้เกณฑ์รายได้ขั้นต่ำที่ใช้ในการสมัครบัตรเพาเวอร์บายต่ำกว่าของบัตรเครดิตปกติ
บัตรเพาเวอร์บายนี้ยังเสนอวงเงินกู้ส่วนบุคคลที่มีระยะเวลาผ่อนนานถึง 36 เดือน
โดยสามารถเข้าถึงผู้บริโภคผ่านช่องทางหลากหลาย อาทิ เพาเวอร์บายวันคอล
และเคาน์เตอร์บริการของเพาเวอร์บายทั่วประเทศ

แหล่งที่มาของเงินทุน: ธนาคารกรุงศรีอยุธยา

[]

 บริษัท อยุธยาคาร์ด เซอร์วิสเซส จำกัด

บัตรเครดิตเอไอเอ วีซ่า: บัตรเครดิตเอไอเอถือกำเนิดจากการเข้าซื้อกิจการจากบัตรเอไอจี
(ประเทศไทย) ในปี 2552 โดยในเดือนกันยายน 2554 กรุงศรีกรุ๊ปได้เปิดตัวบัตรเครดิตเอไอเอ
วีซ่ารูปลักษณ์ใหม่ภายใต้แนวคิด “Live Wellthy” ซึ่งผสมผสาน Wellness ความเป็นอยู่ที่ดี และ
Health ความใส่ใจด้านสุขภาพเข้าด้วยกัน เพื่อชีวิตและสุขภาพที่ดีขึ้น
สิทธิพิเศษที่ผู้ถือบัตรจะได้รับรวมถึงการได้รับเงินคืนจากการชำระเบี้ยประกันของเอไอเอ
โดยเราเป็นบัตรเครดิตเดียวที่ให้เงินคืนจากการชำระเบี้ยประกันชีวิตของเอไอเอ
พร้อมกับมีระยะเวลาปลอดดอกเบี้ยสูงสุด 75 วัน สิทธิพิเศษด้านสุขภาพอื่น ๆ
รวมไปถึงส่วนลดเมื่อใช้บริการที่โรงพยาบาลชั้นนำ เช่น ส่วนลดสูงสุดถึงร้อยละ 20
สำหรับการตรวจสุขภาพในโรงพยาบาลที่อยู่ในเครือของบริษัท กรุงทพดุสิตเวชการ จำกัด (มหาชน)
และคะแนนสะสมพิเศษเมื่อใช้จ่ายด้านสุขภาพ
ซึ่งรวมไปถึงการรักษาด้วยสปาและการบำบัดทางการแพทย์

ลักษณะเด่นอีกประการหนึ่งของบัตรนี้คือผู้ถือบัตรจะได้รับสิทธิประโยชน์จากการใช้บัตรในชีวิตประจำวันอีกด้วย
อาทิ ได้รับส่วนลดสูงสุดถึงร้อยละ 2 ที่ปั้มน้ำมันบางจาก โปรแกรมผ่อนชำระร้อยละ 0
ที่ห้างสรรพสินค้าชั้นนำ
รวมทั้งไม่มีค่าธรรมเนียมแรกเข้าและค่าธรรมเนียมรายปีและยังได้รับเงินคืนร้อยละ 1
เมื่อใช้จ่ายที่ไฮเปอร์มาร์ท และได้รับคะแนนสะสม 3 เท่าเมื่อใช้จ่ายในต่างประเทศ

แหล่งที่มาของเงินทุน: ธนาคารกรุงศรีอยุธยา

 บริษัท อยุธยา แคปปิตอล เซอร์วิสเซส จำกัด

บริษัทยังคงรักษาส่วนแบ่งตลาดในธุรกิจสินเชื่อแบบผ่อนชำระค่าสินค้าและสินเชื่อส่วนบุคคลที่สูงถึงร้อยละ
11 ไว้ได้ โดยบริการสินเชื่อผ่อนชำระได้เปิดตัวในปี 2537 โดยบริษัทจีอี แคปปิตอล
(ประเทศไทย) จำกัด ในชื่อเฟิร์สช้อยส์ ซึ่งเดิมมีจุดมุ่งหมายที่จะมอบบริการสินเชื่อแบบผ่อนชำระ
โดยเน้นหมวดเครื่องใช้ไฟฟ้าเป็นหลัก ต่อมาในภายหลังได้ขยายบริการครอบคลุมไปถึงสินค้าไอที
โทรศัพท์มือถือ สินค้าตกแต่งซ่อมแซมบ้าน การศึกษา ประดับยนต์ และธุรกิจเสริมความงาม
หลังจากนั้นบริษัทได้เพิ่มบริการสินเชื่อส่วนบุคคล ซึ่งทำให้บัตรเฟิร์สช้อยส์กลายเป็นบัตรที่มี 2
บริการในบัตรเดียว (2-in-1)
โดยเป็นทั้งบัตรสินเชื่อผ่อนชำระและสินเชื่อส่วนบุคคลที่สามารถผ่อนชำระได้นานสูงสุดถึง 48 เดือน

หลังจากที่ได้รวมกิจการกับธนาคารช่วงต้นปี 2553 เฟิร์สช้อยส์ได้ปรับเปลี่ยนแบรนด์เป็น กรุงศรี
เฟิร์สช้อยส์ ซึ่งยังคงให้สองบริการในบัตรเดียว
โดยผู้สนใจสามารถสมัครได้โดยใช้เกณฑ์รายได้ต่ำกว่าเกณฑ์ผู้สมัครบัตรเครดิตปกติ กรุงศรี
เฟิร์สช้อยส์มีจุดให้บริการผ่าน 27 สาขา และเคาน์เตอร์ให้บริการกว่า 270
แห่งทั่วประเทศจุดเด่นของบัตรนี้มาจากการบริหารจัดการพันธมิตรทางการค้า
โดยปัจจุบันมีผู้จัดจำหน่ายผลิตภัณฑ์รายใหญ่กว่า 7,000 รายทั่วประเทศที่รับบัตรกรุงศรี
เฟิร์สช้อยส์และร่วมในรายการส่งเสริมการขายต่าง ๆ นอกจากนี้
เรายังมีความสัมพันธ์อันยาวนานกับผู้ผลิตเครื่องใช้ไฟฟ้า OEM สำคัญ ๆ อาทิ Samsung Sony
Acer HP Dell Lenovo Panasonic Toshiba Philips Hitachi Blackberry HTC
Michelin Bridgestone เป็นต้น ควบคู่กับการจัดโปรโมชั่นร่วมกับแบรนด์ดังกล่าว
โดยมีรายการส่งเสริมการขาย 200-300 รายการต่อเดือนที่มอบดอกเบี้ยร้อยละ 0
และมีเงื่อนไขการผ่อนชำระนานสูงสุดถึง 48 เดือนในหลากหลายหมวดสินค้า
เพื่อที่จะได้ครอบคลุมหมวดสินค้าได้มากขึ้น

นอกจากนี้ เพื่อให้สอดคล้องกับกลยุทธ์ One Krungsri ธนาคารได้ร่วมกับกรุงศรี เฟิร์สช้อยส์
ในการจัดหาวงเงินสินเชื่อให้ร้านค้าผู้จัดจำหน่ายเพื่อนำไปซื้อสินค้าจากผู้ผลิต (OEM)
ซึ่งช่วยแก้ปัญหาห่วงโซ่อุปทาน
ทำให้กรุงศรีกรุ๊ปสามารถตอบโจทย์ด้านการเงินเพื่อสนับสนุนการบริหารจัดการห่วงโซ่อุปทานของลูกค้าตั้งแต่
OEMs ผู้ค้าจัดจำหน่ายไปถึงผู้บริโภค

บัตรกรุงศรี เฟิร์สช้อยส์ วีซ่า: เปิดตัวในปี 2551
เพื่อตอบสนองความต้องการของลูกค้าที่ต้องการมีบัตรเครดิต นอกเหนือจากบริการสินเชื่อผ่อนชำระ
และสินเชื่อส่วนบุคคลที่มีระยะเวลาผ่อนชำระนานพิเศษ ทำให้บัตรนี้กลายเป็นบัตรที่มี 3
บริการในบัตรเดียว (3-in-1) ซึ่งรวบรวมบริการด้านการใช้จ่ายประจำวันผ่านบัตรเครดิต
บริการด้านสินเชื่อผ่อนชำระ (ผ่อนนานสูงสุดถึง 48 เดือน)
และบริการด้านสินเชื่อส่วนบุคคลที่มีทั้งแบบหมุนเวียนและแบบผ่อนเป็นงวดนานสูงสุดถึง 60 เดือน
โดยบัตรกรุงศรี เฟิร์สช้อยส์ วีซ่านี้เน้นกลุ่มที่ผ่านเกณฑ์บัตรเครดิต
แต่ยังต้องการสภาพคล่องทางการเงินด้วยระยะเวลาการชำระที่นานกว่า
บัตรนี้เป็นที่ยอมรับของเครือข่าย VISA สำหรับการใช้จ่ายบัตรเครดิตปกติ
และเป็นที่ยอมรับของพันธมิตรทางการค้ากว่า 7,000 ราย
ทั่วประเทศสำหรับสินเชื่อผ่อนชำระทั้งแบบอัตราดอกเบี้ยปกติและร้อยละ 0

บัตรกรุงศรี เดบิต เฟิร์สช้อยส์: เปิดตัวในช่วงกลางปี 2554 เป็นบัตรแรกในตลาดที่รวม 4
บริการในบัตรเดียว (4-in-1) ซึ่งมีจุดกำเนิดมาจากวิสัยทัศน์ของบริษัท ”Make Life Simple
เรื่องเงิน เรื่องง่าย” บัตรนี้รวมบริการด้าน ATM และบริการด้านบัตรเดบิตจากธนาคาร
กับบริการด้านสินเชื่อผ่อนชำระและบริการด้านสินเชื่อส่วนบุคคลจากกรุงศรี เฟิร์สช้อยส์ เข้าด้วยกัน
บัตรนี้สามารถใช้ถอนเงินสดจากเครื่อง ATM ของธนาคาร
ชำระค่าสินค้าหรือบริการผ่านบัตรเดบิตโดยใช้เครือข่ายของ VISA
ใช้บริการสินเชื่อผ่อนชำระกับพันธมิตรทางการค้ากว่า 7,000 แห่ง
โดยให้เงื่อนไขการผ่อนชำระนานสูงสุดถึง 48 เดือน
รวมทั้งใช้ขอสินเชื่อส่วนบุคคลที่มีทั้งแบบหมุนเวียนและแบบผ่อนเป็นงวดนานสูงสุดถึง 36 เดือน

คุณสมบัติของลูกค้าที่ต้องการสมัครบัตรนี้เหมือนกับเงื่อนไขของบัตรกรุงศรี เฟิรส์ช้อยส์ (2-in-1)
คือใช้เกณฑ์รายได้ที่ต่ำกว่าเกณฑ์ขั้นต่ำ สำหรับการขอบัตรเครดิตปกติ
โดยผู้สนใจสามารถสมัครบัตรกรุงศรี เดบิต เฟิร์สช้อยส์ได้ที่ธนาคารทุกสาขา

นอกจากสินเชื่อผ่อนชำระแล้ว กรุงศรี เฟิร์สช้อยส์
ยังมีบริการสินเชื่อส่วนบุคคลซึ่งเป็นผลิตภัณฑ์หลักที่สร้างรายได้ให้กับกรุงศรีกรุ๊ป
ปัจจัยสำคัญหนึ่งที่ช่วยทำให้บัตรนี้เติบโตคือความสะดวกสบายในการเบิกถอนเงินสดผ่านช่องทางที่หลากหลาย
อาทิ ฮัลโหล แคช (ผ่านระบบ IVR) สาขาและเคาน์เตอร์เซอร์วิสของกรุงศรี เฟิร์สช้อยส์
(ผ่านระบบ EDC) รวมทั้งตู้ ATM ของธนาคาร

แหล่งที่มาของเงินทุน: ธนาคารกรุงศรีอยุธยา

 บริษัท โทเทิล เซอร์วิสเซส โซลูชั่นส์ จำกัด (มหาชน)

ประเภทของบริการ: ให้บริการเรียกเก็บชำระหนี้ ตลอดจนถึงขั้นตอนการดำเนินคดี
บริการหลักของบริษัทครอบคลุมการเรียกเก็บชำระหนี้ของผลิตภัณฑ์ที่ไม่มีหลักประกัน อาทิ
สินเชื่อส่วนบุคคล บัตรเครดิตและสินเชื่อเพื่อการผ่อนชำระค่าสินค้า
โดยลูกค้าส่วนมากเป็นบริษัทในเครือ เช่น บริษัท อยุธยา แคปปิตอล เซอร์วิสเซส จำกัด บริษัท
เจเนอรัล คาร์ด เซอร์วิสเซส จำกัด บริษัท บัตรกรุงศรีอยุธยา จำกัด บริษัท เทสโก้ คาร์ด
เซอร์วิสเซส จำกัด บริษัท อยุธยาคาร์ด เซอร์วิสเซส จำกัด และธนาคารเอง

ตลาดและการแข่งขัน:
บริษัทมีความเชี่ยวชาญในการเรียกเก็บหนี้ตลอดจนดำเนินคดีตามกฎหมายจากผลิตภัณฑ์ที่ไม่มีหลักประกัน
บริษัทใช้เทคโนโลยีโทรศัพท์อัตโนมัติขั้นสูง
เพื่อที่จะได้เข้าถึงลูกค้าได้อย่างมีประสิทธิภาพและประสิทธิผล
กระบวนการทั้งหมดออกแบบโดยคำนึงถึงลูกค้าเป็นหลักและสอดคล้องกับข้อบังคับของธนาคารแห่งประเทศไทยเป็นอย่างดี
บริษัทได้รับการจัดอันดับระดับต้น ๆ ในธุรกิจเรียกเก็บหนี้
จากประสิทธิภาพในการเรียกเก็บที่สูงและการปฏิบัติตามกฎข้อบังคับต่าง ๆ
บริษัทมีการทดสอบและใช้กลยุทธ์ใหม่ ๆ อยู่เสมอ และมีผลการดำเนินงานที่ดีเยี่ยม
เหนือความคาดหวังของลูกค้าแม้ในปีที่เศรษฐกิจไม่สู้ดีนัก

แหล่งที่มาของเงินทุน: ธนาคารกรุงศรีอยุธยา

 บริษัท กรุงศรี เจเนอรัล อินชัวรันส์ โบรกเกอร์ จำกัด [เดิมชื่อ บริษัท ควอลิตี้ ไลฟ์
แอสชัวรันส์ โบรกเกอร์ จำกัด]

ประเภทของบริการ: ดำเนินธุรกิจนายหน้าประกันภัยจดทะเบียนเมื่อวันที่ 29 พฤษภาคม 2550
ด้วยทุนจดทะเบียน 2 ล้านบาท ทั้งนี้ บริษัทได้เปลี่ยนชื่อมาจากบริษัท ควอลิตี้ เจเนอรัล อินชัวรันส์
โบรกเกอร์ จำกัด เมื่อวันที่ 15 พฤศจิกายน 2554

ตลาดและการแข่งขัน:
บริการของบริษัทจะรวมไปถึงการแนะนำประกันอุบัติเหตุส่วนบุคคลและการประกันภัยรถยนต์แก่ลูกค้าของบริษัท
เจเนอรัล คาร์ด เซอร์วิสเซส จำกัด บริษัท บัตรกรุงศรีอยุธยา จำกัด และบริษัท อยุธยา
แคปปิตอล เซอร์วิสเซส จำกัด ซึ่งตั้งแต่ปี 2552 เป็นต้นมา
บริษัทสามารถเติบโตได้ดีด้วยกลยุทธ์การแบ่งกลุ่มลูกค้าและ cross-selling
เพื่อดึงดูดลูกค้าใหม่และเพิ่มประเภทของผลิตภัณฑ์
โดยบริษัทมีการนำเสนอผลิตภัณฑ์ประกันภัยหลากหลายรูปแบบให้ลูกค้าเลือกใช้
ซึ่งครอบคลุมถึงแผนชดเชยรายได้ขณะเข้ารับการรักษาตัวที่โรงพยาบาลจากพันธมิตรซึ่งเป็นบริษัทประกันภัยที่ได้รับการคัดสรรเป็นอย่างดี
กลยุทธ์นี้สามารถเพิ่มรายได้จากเบี้ยประกันได้ถึงร้อยละ 15

แหล่งที่มาของเงินทุน: บริษัท อยุธยา แคปปิตอล เซอร์วิสเซส จำกัด

 บริษัท กรุงศรี ไลฟ์ แอสชัวรันส์ โบรกเกอร์ จำกัด [เดิมชื่อ บริษัท ควอลิตี้ ไลฟ์ แอสชัวรันส์
โบรกเกอร์ จำกัด]

ประเภทของบริการ: ดำเนินธุรกิจนายหน้าประกันชีวิต จดทะเบียนเมื่อวันที่ 4 มิถุนายน 2550
ด้วยทุนจดทะเบียน 2 ล้านบาท ทั้งนี้ บริษัทได้เปลี่ยนชื่อจากบริษัท ควอลิตี้ ไลฟ์ แอสชัวรันส์
โบรกเกอร์ จำกัด เมื่อวันที่ 15 พฤศจิกายน 2554

ตลาดและการแข่งขัน: บริการหลักของบริษัทคือ การแนะนำผลิตภัณฑ์ด้านการประกันชีวิต
ประกันอุบัติเหตุส่วนบุคคล ประกันสุขภาพ และประกันคุ้มครองวงเงินบัตรเครดิต
และสินเชื่อส่วนบุคคลแก่ลูกค้าของบริษัท เจเนอรัล คาร์ด เซอร์วิสเซส จำกัด บริษัท
บัตรกรุงศรีอยุธยา จำกัด และบริษัท อยุธยา แคปปิตอล เซอร์วิสเซส จำกัด
ธุรกิจประกันชีวิตยังคงเติบโตอย่างต่อเนื่อง โดยคาดว่ายอดขายจะเพิ่มขึ้นร้อยละ 15
จากการขยายประเภทของผลิตภัณฑ์ การเข้าร่วมเป็นพันธมิตรกับบริษัทประกันใหม่ ๆ
การแบ่งกลุ่มของลูกค้า และ cross-selling นอกจากนี้
บริษัทยังมีผลิตภัณฑ์ประกันชีวิตแบบสะสมทรัพย์
และแบบกำหนดระยะเวลาการรับประกันจากพันธมิตรซึ่งเป็นบริษัทประกันชีวิตที่ผ่านการคัดสรรเป็นอย่างดี
บริษัทเน้นการศึกษาวิเคราะห์ลูกค้าเพื่อกำหนดคุณลักษณะของลูกค้าแต่ละกลุ่ม
เพื่อที่จะได้นำเสนอผลิตภัณฑ์ที่เหมาะสมกับความต้องการของลูกค้า

แหล่งที่มาของเงินทุน: บริษัท อยุธยา แคปปิตอล เซอร์วิสเซส จำกัด

 บริษัท เทสโก้ คาร์ด เซอร์วิสเซส จำกัด

ประเภทของบริการ: ในปี 2544 เครือกรุงศรีได้จัดตั้งบริษัทร่วมทุนกับห้างเทสโก้โลตัส
ซึ่งเป็นร้านไฮเปอร์มาร์เก็ตที่ใหญ่ที่สุดในประเทศไทย เพื่อออกบัตรเครดิตเทสโก้ โดยพัฒนามาจาก
Private Label Credit Card ของห้างเทสโก้ จนกลายเป็นบัตรเครดิตเทสโก้วีซ่า
และภายหลังได้เพิ่มผลิตภัณฑ์ใหม่คือบัตรเทสโก้ พรีเมียร์
ซึ่งเป็นบัตรเพื่อการผ่อนชำระค่าสินค้าสำหรับลูกค้าของห้างเทสโก้ โลตัส นอกจากนี้
ยังมีสินเชื่อส่วนบุคคลเทสโก้ และเทสโก้โบรคเกอร์ประกันภัย

บริษัทมีการพัฒนาและขยายช่องทางการจำหน่ายอย่างต่อเนื่องผ่านห้างเทสโก้ โลตัส
โดยได้มีการขยายจำนวนสาขาจาก 118 สาขาเป็น 128 สาขาในปี 2554 นอกจากนี้
การปรับปรุงโฉมหน้าสาขาต่าง ๆ ยังคงดำเนินการต่อเนื่อง
โดยคาดว่าทุกสาขาจะปรับปรุงเสร็จพร้อมกับมีบริการใหม่ภายในไตรมาสแรกของปี 2555

ลักษณะเด่นอย่างหนึ่งของบัตรเครดิตนี้คือ เมื่อลูกค้าใช้บัตรเทสโก้ โลตัส คลับคาร์ด
คู่กับบัตรเครดิตเทสโก้ วีซ่า
ลูกค้าจะสามารถสะสมคะแนนได้จากการใช้บัตรทั้งในและนอกห้างเทสโก้ โลตัส
โดยคะแนนสะสมจะถูกเปลี่ยนเป็นคูปองเงินสดคลับการ์ดให้กับลูกค้า

สิทธิประโยชน์นี้ทำให้ลูกค้าสามารถสะสมคะแนนคลับคาร์ดได้เร็ว
และช่วยประหยัดเงินในการซื้อสินค้าในแต่ละสัปดาห์ที่ห้างเทสโก้ โลตัส นอกจากนี้ ในปี 2554
ได้มีการเพิ่มสิทธิประโยชน์จากบัตร อาทิ คืนเงินสูงสุดร้อยละ 3.5 ของยอดใช้จ่ายที่ห้าง เทสโก้
โลตัส คืนเงินร้อยละ 3 เมื่อเติมน้ำมันที่ปั๊มเอสโซ่และคืนเงินร้อยละ 0.5
จากยอดใช้จ่ายทุกที่ทั่วโลก
ซึ่งได้การตอบรับที่ดีมากจากลูกค้าโดยลูกค้าของห้างเทสโก้โลตัสมีการใช้บัตรเครดิตเทสโก้
วีซ่ามากเป็นประวัติการณ์

แหล่งที่มาของเงินทุน : ผู้ถือหุ้นของบริษัท

 บริษัท เทสโก้ เจเนอรัล อินชัวรันส์ โบรคเกอร์ จำ กัด

ประเภทของบริการ: บริษัทให้บริการแนะนำประกันภัยสำหรับลูกค้าของบริษัทเทสโก้ คาร์ด
เซอร์วิสเซส จำกัด และลูกค้าห้างเทสโก้ โลตัส ทั้งนี้
บริษัทได้ทำการปรับปรุงช่องทางการให้คำแนะนำและการให้บริการแก่ลูกค้า
โดยได้จัดตั้งศูนย์บริการลูกค้าเพื่อดูแลลูกค้าประกันภัยรถยนต์ นอกจากนี้
ลูกค้าสามารถหาข้อมูลเกี่ยวกับการประกันภัยรถยนต์ รวมถึงค่าเบี้ยประกันจากเว็บไซต์ของบริษัท
และสามารถดำเนินการสมัครซื้อประกันภัยทางเว็บไซต์ตั้งแต่ต้นจนจบ ตั้งแต่สอบถามค่าเบี้ยประกัน
ชำระค่าประกันภัยออนไลน์อย่างปลอดภัย และพิมพ์เอกสารสำคัญ
ล่าสุดบริษัทได้เพิ่มบริการแนะนำประกันภัยรถจักรยานยนต์สำหรับลูกค้าของห้าง เทสโก้ โลตัส

แหล่งที่มาของเงินทุน : ผู้ถือหุ้นของบริษัท

 บริษัท เทสโก้ ไลฟ์ แอสชัวรันส์ โบรคเกอร์ จำกัด

ประเภทของบริการ: บริษัทให้บริการแนะนำประกันชีวิตสำหรับลูกค้าของบริษัทเทสโก้ คาร์ด
เซอร์วิสเซส จำกัด และลูกค้าห้างเทสโก้ โลตัส โดยบริษัทเป็นพันธมิตรร่วมกับบริษัทประกันชีวิตอื่น
เพื่อมอบผลิตภัณฑ์ต่าง ๆ ให้กับลูกค้าของห้างเทสโก้ โลตัส

แหล่งที่มาของเงินทุน : ผู้ถือหุ้นของบริษัท

 บริษัท อยุธยา โทเทิล โซลูชั่น จำกัด (มหาชน)

ประเภทของบริการ:
ธุรกิจเช่าซื้อนี้อยู่ในกระบวนการพิจารณาการโอนและ/หรือการรวมธุรกิจตามความเหมาะสมเข้ากับบริษัท
อยุธยา แคปปิตอล ออโต้ ลีส จำกัด (มหาชน)
ซึ่งคาดว่าการดำเนินการดังกล่าวจะแล้วเสร็จประมาณช่วงครึ่งแรกของปี 2555 ทั้งนี้
แม้ว่าบริษัทจะไม่มีลูกค้าใหม่ในช่วงที่บริษัทกำลังมีการเปลี่ยนแปลง แต่ธุรกิจยังมีผลประกอบการดีมาก
และยังคงให้บริการลูกค้าเหมือนเดิมทุกประการ

แหล่งที่มาของเงินทุน: เงินหมุนเวียนของบริษัท

 กรุงศรี ไมโครไฟแนนซ์ (บริษัท ซีเอฟจี เซอร์วิส จำกัด)

ประเภทของธุรกิจ: ให้บริการสินเชื่อโดยใช้ทะเบียนรถเป็นหลักประกัน ในรูปแบบของสัญญาเช่าซื้อ
และสัญญาเงินกู้แบบมีหลักประกันแก่ผู้เป็นเจ้าของรถทุกประเภท
บริษัทเริ่มเข้าสู่ตลาดสินเชื่อรายย่อยในปี2550
โดยเข้าซื้อสินทรัพย์รวมถึงสาขาของบริษัทท้องถิ่นแห่งหนึ่งซึ่งดำเนินธุรกิจด้านนี้มาตั้งแต่ปี 2523
ต่อมาในเดือนกันยายน 2552 กรุงศรีกรุ๊ปได้เข้าซื้อหุ้นใหญ่ (99.99%) ของบริษัท
ปัจจุบันบริษัทมีเครือข่ายสาขากว่า 200 แห่ง
จึงทำให้เป็นบริษัทชั้นนำในธุรกิจสินเชื่อจำนำทะเบียนรถ
โดยเป้าหมายหลักคือกลุ่มลูกค้าในต่างจังหวัด
บริษัทได้พัฒนาธุรกิจให้เติบโตอย่างรวดเร็วด้วยความเชี่ยวชาญในการวิเคราะห์สินเชื่ออย่างมืออาชีพ
และความสัมพันธ์ที่แนบแน่นกับชุมชนท้องถิ่น

ตลาดและการแข่งขัน: บริษัทดำเนินธุรกิจภายใต้ชื่อการค้า “ศรีสวัสดิ์ เงินติดล้อ”
และแข่งขันโดยตรงกับคู่แข่งทั้งในระดับภูมิภาคและระดับท้องถิ่น
ซึ่งส่วนใหญ่ดำเนินธุรกิจแบบครอบครัว
โดยบริษัทมุ่งที่จะครองความเป็นผู้นำในตลาดที่ยังมีการกระจายตัวอยู่มาก
บริษัทสร้างความแตกต่างจากคู่แข่งโดยการเสนอสินเชื่อที่ยุติธรรมและโปร่งใส
สอดคล้องกับหลักมาตรฐานสากล ซึ่งคณะผู้บริหารเชื่อว่าจะสร้างความพึงพอใจในระยะยาวต่อลูกค้า
เป็นที่รู้กันอย่างกว้างขวางว่า “ศรีสวัสดิ์ เงินติดล้อ”
สามารถอนุมัติเงินสินเชื่อให้แก่เจ้าของรถจักรยานยนต์ได้ภายใน 30 นาที ในปี 2554
บริษัทขยายตัวถึงร้อยละ 100 ทำให้เป็นบริษัทในกรุงศรีกรุ๊ปที่เติบโตเร็วที่สุด

ความสำเร็จที่สำคัญ: ในปี 2554 บริษัทขยายตัวจากปีก่อนมากกว่าร้อยละ 40
ทำให้มียอดลูกหนี้คงเหลือสูงกว่า 4 พันล้านบาท และเป็นปีที่บริษัททำกำไรได้มากเป็นประวัติการณ์
บริษัทได้รับรางวัลภาพยนตร์โฆษณายอดเยี่ยม 2 รางวัลจากเทศกาลประกวดงานโฆษณาระดับโลก
Cannes Lions Film
ซึ่งเป็นบริษัทเดียวในเอเชียที่ได้รับรางวัลโฆษณาในสาขาการเงินการธนาคาร ประกันภัย
และการลงทุน จากภาพยนตร์โฆษณาชุด “สปีด”
ทางโทรทัศน์ซึ่งช่วยเสริมสร้างการรับรู้ของลูกค้าเกี่ยวกับแบรนด์ “ศรีสวัสดิ์ เงินติดล้อ” ถึงร้อยละ
300 นอกจากนี้
บริษัทยังประสบความสำเร็จในการขยายเครือข่ายไปทั่วประเทศโดยการเปิดสาขาใหม่กว่า 20
สาขา ครอบคลุม 73 จังหวัด พร้อมกันนี้
บริษัทได้ปรับปรุงคุณภาพสินเชื่อด้วยการลดยอดหนี้จัดชั้นต่ำกว่ามาตรฐานลงร้อยละ 30 นอกจากนั้น
ในปีนี้บริษัทได้ใช้เงินลงทุนขนาดใหญ่ในการปรับปรุงสาขาและเครื่องมือในการบริหารจัดการการขาย
รวมทั้งโครงสร้างพื้นฐานสำหรับการสื่อสารภายใน

ผลิตภัณฑ์ใหม่ๆ ที่สร้างการเปลี่ยนแปลง:
ในปีนี้ได้มีการนำเสนอผลิตภัณฑ์สำคัญหลายอย่างซึ่งช่วยเสริมให้บริษัทเป็นผู้ริเริ่มและผู้นำในธุรกิจสินเชื่อลูกค้าบุคคลแทนที่จะเป็นเพียงผู้ตาม
บริษัทประสบความสำร็จอย่างมากกับแคมเปญใหม่ที่ผ่อนปรนเกณฑ์เกี่ยวกับผู้ค้ำประกันสำหรับสินเชื่อรถจักรยานยนต์ที่ใช้ทะเบียนรถเป็นหลักประกัน
ซึ่งทำให้ผลิตภัณฑ์นี้ขยายตัวถึงร้อยละ 100 นอกจากนี้ ในไตรมาสสุดท้ายของปี 2554
บริษัทเป็นรายแรกในประเทศที่ให้สินเชื่อโดยใช้ทะเบียนรถ 10 ล้อเป็นหลักประกัน
โดยกลุ่มเป้าหมายคือลูกค้าธุรกิจ SME

ระหว่างการดำเนินการ:
เพื่อสร้างความแข็งแกร่งในฐานะผู้นำด้านสินเชื่อรายบุคคลสำหรับลูกค้ารากหญ้า
ล่าสุดบริษัทได้รับอนุมัติจากทางการให้ออกผลิตภัณฑ์สินเชื่อที่ไม่มีหลักประกัน
ก้าวสำคัญนี้จะทำให้บริษัทเข้าใกล้จุดประสงค์ที่จะประกอบธุรกิจสินเชื่อรายย่อย (Microfinance)
มากขึ้น

แหล่งที่มาของเงินทุน: ธนาคารกรุงศรีอยุธยา

 กรุงศรี ซิเคียวริตี้ส์ [บริษัทหลักทรัพย์ กรุงศรี จำกัด (มหาชน) เดิมชื่อ บริษัทหลักทรัพย์
กรุงศรีอยุธยา จำกัด (มหาชน)]

ประเภทของบริการ: นายหน้าซื้อขายหลักทรัพย์ ซึ่งสามารถแบ่งตามประเภทได้ดังนี้

 ธุรกิจนายหน้าซื้อขายหลักทรัพย์:
ให้บริการเป็นนายหน้าหรือตัวแทนซื้อขายหลักทรัพย์ประเภทตราสารทุน (หุ้น) และตราสารอนุพันธ์
(Derivatives) หมายเลขสมาชิก 29 ของตลาดหลักทรัพย์แห่งประเทศไทย
โดยให้บริการแก่นักลงทุนรายย่อย บุคคลทั่วไป และนักลงทุนสถาบันทั้งในประเทศและต่างประเทศ
บริษัทมีทีมงานด้านการตลาด และด้านการวิเคราะห์หลักทรัพย์ที่มีประสบการณ์สูง
เพื่อให้คำแนะนำและคำปรึกษาการลงทุนต่อนักลงทุน

 ธุรกิจวาณิชธนกิจ: ให้บริการงานด้านวาณิชธนกิจ (Investment Banking)
โดยให้คำปรึกษาทางการเงิน (Financial Advisory) และจัดจำหน่ายหลักทรัพย์
(Underwriting Service) ที่เกี่ยวกับการเงินทั้งหมด
รวมถึงการเป็นผู้จัดจำหน่ายและรับประกันการจำหน่ายทั้งหลักทรัพย์ประเภทหนี้และประเภททุน
การปรับโครงสร้างทางการเงิน การปรับโครงสร้างหนี้และฟื้นฟูกิจการ
การควบรวมกิจการและการซื้อขายกิจการ การศึกษาความเป็นไปได้ของโครงงาน (Feasibility
Study) การประมาณการมูลค่าของธุรกิจ
และธุรกรรมที่สอดคล้องกับกฎระเบียบของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์

 ธุรกิจจัดการกองทุนส่วนบุคคล:
บริษัทให้บริการเกี่ยวกับการบริหารจัดการกองทุนส่วนบุคคลของลูกค้า
โดยลูกค้าแต่ละรายจะมีผู้จัดการกองทุนคอยดูแลและรับผิดชอบเกี่ยวกับการวางแผนการลงทุนและการบริหารกองทุน
เพื่อให้บริการตามแต่ละลักษณะและวัตถุประสงค์ของลูกค้า

 ตัวแทนซื้อขายหน่วยลงทุน:
บริษัททำหน้าที่เป็นตัวแทนซื้อขายกองทุนของบริษัทหลักทรัพย์จัดการกองทุนในประเทศไทย
โดยการขายผลิตภัณฑ์ของบริษัทหลักทรัพย์จัดการกองทุนให้กับนักลงทุนที่สนใจ

 ธุรกิจการลงทุน: บริษัทมีนโยบายการลงทุนในตราสารทุนและตราสารหนี้
ทั้งในระยะสั้นและระยะปานกลางถึงระยะยาว

ตลาดและการแข่งขัน: ในปี 2554 ตลาดหลักทรัพย์ไทย (รวมตลาด MAI) มีมูลค่าตลาดทั้งสิ้น 8.5
ล้านล้านบาท เพิ่มขึ้นจากปี 2553 ร้อยละ 1.1 โดยมีมูลค่าการซื้อขายหลักทรัพย์เฉลี่ยรายวันอยู่ที่
29.47 พันล้านบาท (รวม Proprietary Trading) สูงขึ้นเล็กน้อยจากปี 2553 ที่ 29.07
พันล้านบาท ปลายปี 2554 บริษัทมีส่วนแบ่งตลาดอยู่ที่ร้อยละ 2.41 อยู่ในอันดับที่ 21
จากจำนวนบริษัทหลักทรัพย์ทั้งสิ้น 33 ราย เทียบกับปี 2553 ที่มีส่วนแบ่งตลาดร้อยละ 2.12
และอยู่ในอันดับที่ 21 ถึงแม้ว่าในปี 2554
จะไม่ได้มีเหตุการณ์ทางการเมืองที่กดดันตลาดหุ้นไทยเหมือน 2 ปีที่ผ่านมา
แต่ก็ต้องเผชิญกับความท้าทายด้านอื่น เริ่มจากสึนามิในประเทศญี่ปุ่นในช่วงไตรมาสแรกของปี
ต่อด้วยความกังวลเกี่ยวกับวิกฤตหนี้ในยุโรปที่เพิ่มขึ้นเรื่อยๆ รวมถึงการ

ฟื้นตัวของเศรษฐกิจโลกที่กลับชะลอตัวลง อย่างไรก็ดี
บริษัทสามารถรักษารายได้ให้ใกล้เคียงกับปีก่อน แต่กำไรลดลงเล็กน้อยโดยมีรายได้ทั้งสิ้น 499.8
ล้านบาท เพิ่มขึ้นร้อยละ 1.86 จากปีก่อน ในขณะที่กำไรสุทธิอยู่ที่ 58.1 ล้านบาท
ลดลงจากเดิมที่ร้อยละ10.2 จากปีก่อน พัฒนาการสำคัญที่เกิดขึ้นในปี 2554 และกลยุทธ์ในช่วงต่อไป
ได้แก่

1. การลงทุนในระบบเทคโนโลยีสารสนเทศซึ่งจะช่วยเพิ่มประสิทธิภาพ
ตลอดจนเตรียมความพร้อมเพื่อรองรับผลิตภัณฑ์ใหม่ ๆ โดยเฉพาะความพร้อมในการเข้าร่วม ASEAN
linkage ที่ให้โอกาสนักลงทุนไปลงทุนในต่างประเทศ

2. เปลี่ยนชื่อจากบริษัทหลักทรัพย์กรุงศรีอยุธยา จำกัด (มหาชน) (AYS) เป็นบริษัทหลักทรัพย์
กรุงศรี จำกัด (มหาชน) (KSS) เพื่อสร้างเอกภาพและความแข็งแกร่งให้กับแบรนด์
สอดคล้องกับนโยบาย One Krungsri

3. เพิ่มทีมขาย รวมทั้งขยายสาขาขนาดเล็กเพื่อที่บริษัทจะได้เข้าถึงฐานลูกค้าของธนาคารได้

4. จัดตั้งระบบเพื่อการลงทุนที่หวังผลตอบแทนในระยะปานกลาง

นอกเหนือจากความคืบหน้าสำคัญ ๆ ที่ได้กล่าวไปแล้ว เรายังคงหานวัตกรรมใหม่ ๆ
ที่จะช่วยปรับปรุงบริการหรือผลิตภัณฑ์ที่มีอยู่ เช่น คุณภาพการวิจัย
การเพิ่มช่องทางเพื่อเพิ่มรายได้จากค่านายหน้า การออกแบบเว็บไซต์ใหม่
และการปรับปรุงรายละเอียดอื่น ๆ ที่เห็นว่าควรปรับปรุง อย่างไรก็ดี
บริษัทไม่ได้ทอดทิ้งกิจกรรมทางสังคม
โดยบริษัทได้บริจาคเงินจำนวนหนึ่งเพื่อช่วยเหลือผู้ประสบภัยน้ำท่วม

แหล่งที่มาของเงินทุน: ธนาคารกรุงศรีอยุธยา

 กรุงศรี แอสเซท [บริษัทหลักทรัพย์จัดการกองทุน กรุงศรี จำกัด เดิมชื่อ
บริษัทหลักทรัพย์จัดการกองทุน อยุธยา จำกัด]

ประเภทของบริการ: บริษัทหลักทรัพย์จัดการกองทุน กรุงศรี จำกัด (“KSAM”)
เป็นหนึ่งในบริษัทชั้นนำที่ประกอบธุรกิจทางด้านการจัดการกองทุนในไทย
นำเสนอผลิตภัณฑ์และบริการเกี่ยวกับการลงทุนที่หลากหลายและครบวงจร อาทิ ตราสารทุน
ตราสารหนี้ ดัชนีสินค้าโภคภัณฑ์ และอสังหาริมทรัพย์ ให้กับลูกค้ารายย่อย ลูกค้าบุคคล ลูกค้าองค์กร
และนักลงทุนสถาบันโดยลูกค้าสามารถลงทุนในหลักทรัพย์ดังกล่าวผ่านกองทุน 4 ประเภท ได้แก่
กองทุนรวม (Mutual Fund) กองทุนส่วนบุคคล (Private Fund) กองทุนสำรองเลี้ยงชีพ
(Provident Fund) และกองทุนอสังหาริมทรัพย์ (Property Fund)

ภารกิจหลักของบริษัท คือ
การสร้างผลตอบแทนที่มั่นคงและสอดคล้องกับผลตอบแทนที่ลูกค้าคาดว่าจะได้รับบนระดับความเสี่ยงที่ลูกค้ายอมรับได้
ทั้งนี้ การบริหารจัดการการลงทุน ของบริษัทตั้งอยู่บนหลักการ 3 ประการ คือ
ต้องมีกระบวนการบริหารการลงทุนที่รอบคอบระมัดระวังมีระบบปฏิบัติการลงทุนที่มีประสิทธิภาพและประสิทธิผล
และท้ายสุดมีทีมผู้จัดการกองทุนที่เชี่ยวชาญและมีความมุ่งมั่น

นอกจากนี้
เพื่อให้การลงทุนของบริษัทเป็นไปอย่างรอบคอบและถูกต้องตามนโยบายการลงทุนของแต่ละกองทุน
รวมทั้งกฎระเบียบของสำนักงานกำกับหลักทรัพย์และตลาดหลักทรัพย์
บริษัทจึงเป็นหนึ่งในบริษัทจัดการกองทุนเพียงไม่กี่แห่งในประเทศที่ติดตั้งระบบ Charles River
Investment Management System (CRIMs) เพื่อให้ทีมผู้จัดการกองทุนใช้ในการลงทุน

บริษัทตระหนักดีว่าความแข็งแกร่งของบริษัทนั้นขึ้นอยู่กับความเชี่ยวชาญ ความสามารถ
และความมุ่งมั่นของพนักงานในการตอบสนองความต้องการที่หลากหลายของลูกค้า
และสามารถสร้างผลสำเร็จให้แก่บริษัท ดังนั้น
บริษัทจึงมุ่งมั่นที่จะพัฒนาความสามารถของพนักงานโดยการจัดอบรมสัมมนาทั้งภายในและภายนอกบริษัท
นอกจากนี้ บริษัทยังมีระบบการจ่ายค่าตอบแทนที่จูงใจแก่พนักงานที่มีผลงานดีเยี่ยม
เพื่อดึงดูดคนที่มีความสามารถให้มาร่วมงานกับบริษัท
และรักษาพนักงานที่มีผลงานดีให้อยู่กับบริษัทต่อไป ดังนั้น
ผลงานที่ยอดเยี่ยมของทีมผู้จัดการกองทุนของบริษัทในช่วง 3-5 ปีที่ผ่านมา เป็นบทพิสูจน์อย่างดีว่า
บริษัทมีระบบการจ่ายค่าตอบแทนที่อิงกับผลงานของพนักงานอย่างแท้จริง

ผลตอบแทนของกองทุนตราสารทุน

  ---------------------------------------- --------------- -----------------
                                           YTD Return      Outperformance*

  Name                                     %               %

  Krungsri Value Stock                     -0.94           10.34

  Krungsri Dividend Stock                  -1.33           9.96

  KRUNGSRI Dynamic Dividend                -1.00           10.28

  Krungsri Star Equity Dividend            -10.40          0.88

  Set Index                                -7.90           3.38
  ---------------------------------------- --------------- -----------------

ผลตอบแทนของกองทุนหุ้นระยะยาว (LTF):

  ---------------------------------------- --------------- -----------------
                                           YTD Return      Outperformance*

  Name                                     %               %

  Krungsri Dividend Stock Long Term Equity -0.52           10.76
  70/30                                                    

  Krungsri Dividend Stock Long Term Equity -1.73           9.55

  Krungsri SET50 Long Term Equity          -9.23           2.06

  Set Index                                -7.90           3.38
  ---------------------------------------- --------------- -----------------

ผลตอบแทนของกองทุนเพื่อการเลี้ยงชีพ (RMF) :

  ---------------------------------------- --------------- -----------------
                                           YTD Return      Outperformance*

  Name                                     %               %

  Krungsri Dividend Stock RMF              -1.07           10.22

  Krungsri SET100 RMF                      -8.93           2.35

  Set Index                                -7.90           3.38
  ---------------------------------------- --------------- -----------------

Remark: * Fund performance outperformed SET Total Return benchmark

ความสำเร็จที่สำคัญในปี 2554:
ที่ผ่านมาเครือข่ายการจัดจำหน่ายกองทุนที่กว้างขวางและเข้าถึงลูกค้าได้อย่างทั่วถึงเป็นปัจจัยหลักที่สร้างความสำเร็จให้กับบริษัทจัดการกองทุนในประเทศไทย
บริษัทในฐานะบริษัทในกรุงศรีกรุ๊ป มีความได้เปรียบในการจัดจำหน่ายกองทุนผ่านเครือข่าย
สาขาของธนาคารที่มีมากกว่า 580 แห่งทั่วประเทศ ในขณะเดียวกัน
บริษัทพยายามเสริมสร้างความแข็งแกร่งของเครือข่ายการจัดจำหน่ายกองทุนผ่านช่องทางการจำหน่ายของบริษัทเอง
และผ่านตัวแทนขายรายอื่น ๆ ด้วย นอกจากนี้
ลูกค้าสามารถทำการซื้อขายหรือสับเปลี่ยนกองทุนผ่านช่องทางอื่น ๆ เช่น ผ่าน ATM โทรศัพท์
หรือผ่านเว็บไซต์ของบริษัท (@access)

นอกจากนี้ บริษัทได้เปลี่ยนชื่อจากบริษัทหลักทรัพย์จัดการกองทุน อยุธยา จำกัด หรือ AYF
เป็นบริษัทหลักทรัพย์จัดการกองทุน กรุงศรี จำกัด หรือ KSAM เมื่อวันที่ 2 มิถุนายน 2554
ซึ่งเป็นส่วนหนึ่งของการปรับเปลี่ยนแบรนด์ภายในกรุงศรีกรุ๊ป

ด้วยแรงสนับสนุนจากธนาคารและความสามารถในการบริหารจัดการกองทุนของบริษัท
ทำให้สินทรัพย์ภายใต้การจัดการเพิ่มสูงขึ้น โดย ณ วันที่ 30 ธันวาคม 2554 มีสินทรัพย์รวม
103.94 พันล้านบาท เพิ่มขึ้นร้อยละ 16.8 จากปลายปี 2553
ในขณะที่สินทรัพย์ทั้งอุตสาหกรรมปรับเพิ่มขึ้นเพียงร้อยละ 4 เมื่อเทียบกับปลายปี 2553

ถึงแม้ว่าบริษัทจะต้องเผชิญหน้ากับภาวะเศรษฐกิจชะลอตัว และปัญหาน้ำท่วมในประเทศในไตรมาสที่
3 และ 4 แต่รายได้ของบริษัทก็ยังคงเพิ่มขึ้นมากโดยเพิ่มขึ้นเป็น 700 ล้านบาท
ซึ่งส่วนใหญ่มาจากกระแสเงินสดสุทธิจากกองทุนตราสารหนี้แบบปิด และยอดขายกองทุนลดหย่อนภาษี
(LTF และ RMF) ที่เพิ่มขึ้นมาก ทั้งนี้ จากความสามารถของบริษัทในการควบคุมค่าใช้จ่ายที่ดี
กำไรสุทธิของบริษัทจึงเพิ่มขึ้นเป็น 100.24 ล้านบาท

ผลิตภัณฑ์/บริการใหม่: ในปี 2554 บริษัทได้ออกผลิตภัณฑ์ใหม่เพิ่มขึ้นอย่างต่อเนื่อง
โดยร่วมมือกับบริษัทจัดการกองทุนที่มีชื่อเสียงระดับโลกหลายแห่ง
เพื่อเพิ่มทางเลือกในการลงทุนให้หลากหลายขึ้นเหมาะสมกับรูปแบบการลงทุนของลูกค้าในระดับความเสี่ยงที่ลูกค้ารับได้
และได้ผลตอบแทนตามที่ลูกค้าต้องการ ในไตรมาสแรกของปี 2554
บริษัทได้จัดตั้งกองทุนเปิดที่ลงทุนในตลาดหุ้นต่างประเทศจำนวน 2 กองทุน คือ
กองทุนเปิดกรุงศรีเงินหยวนคอมเพล็กซ์รีเทิร์น 18M1 (KFCYCR18M1)
และกองทุนเปิดกรุงศรีเงินหยวนคอมเพล็กซ์รีเทิร์น 1Y1 (KFCYCR1Y1)
เพื่อให้ลูกค้าสามารถกระจายการลงทุนไปสู่ตลาดต่างประเทศและในไตรมาสที่ 3
บริษัทได้จัดตั้งกองทุนเปิดกรุงศรีโกลด์ลิงค์คอมเพล็กซ์ รีเทิร์น 18M1 อีกจำนวน 2 กองทุน

นอกจากนั้น กองทุนตราสารทุน กองทุนหุ้นระยะยาว (LTF) และกองทุนเพื่อการเลี้ยงชีพ (RMF)
ของบริษัทสามารถสร้างผลตอบแทนได้ดีมาก เมื่อเปรียบเทียบกับผลตอบแทนของกองทุนอื่นที่คล้ายกัน
และดัชนีราคา SET ที่จัดทำโดย MorningStar

ด้วยความมุ่งมั่นที่จะมอบบริการที่ดีเยี่ยมให้กับทุกคน บริษัทได้มีการจัดตั้งโครงการ Employee’s
choice ให้กับลูกค้าของกองทุนสำรองเลี้ยงชีพมาตั้งแต่ปี 2552 โดยภายใต้โครงการดังกล่าว
ลูกค้าสามารถบริหารกองทุนสำรองเลี้ยงชีพของตนเองได้โดยการเลือกลงทุนผ่านกองทุนรวมของบริษัทที่มีนโยบายการลงทุนที่หลากหลายและเหมาะสมกับระดับความเสี่ยงและผลตอบแทนที่ลูกค้าต้องการ

นอกจากนั้น
บริษัทยังสนับสนุนการพัฒนาความรู้เกี่ยวกับการลงทุนในกองทุนให้กับลูกค้าและบุคคลทั่วไปที่สนใจผ่านการจัดสัมมนาในหัวข้อเรื่องต่าง
ๆ บริษัทเชื่อว่าหากนักลงทุนไทยมีความรู้ความเข้าใจเกี่ยวกับแนวคิดของความเสี่ยงและผลตอบแทน
จะเป็นประโยชน์ต่ออุตสาหกรรมโดยรวม และส่งผลให้บริษัทเติบโตอย่างยั่งยืนในระยะยาวอีกด้วย

แหล่งที่มาของเงินทุน: เงินหมุนเวียนของบริษัท

 กรุงศรี เซอร์วิส [บริษัท สยามเรียลตี้แอนด์เซอร์วิส จำกัด]

ประเภทของบริการ: บริษัทดำเนินธุรกิจให้บริการด้านบุคลากร
และจัดหารถยนต์ให้เช่าแก่ธนาคารและบริษัทในเครือ
ซึ่งเป็นไปตามที่ธนาคารแห่งประเทศไทยกำหนดขอบเขตไว้ โดยธุรกิจของบริษัทแบ่งออกเป็น 2 กลุ่ม
ดังนี้

1. จัดหาและให้บริการด้านบุคลากร เช่น พนักงานขับรถ แม่บ้าน พนักงานส่งเอกสาร
พนักงานรักษาความปลอดภัย และอื่น ๆ ให้แก่ธนาคารและบริษัทในเครือ

2.
ให้บริการรถยนต์ให้เช่าแก่ธนาคารและบริษัทในเครือภายใต้ขอบเขตที่กำหนดโดยธนาคารแห่งประเทศไทย

ตลาดและการแข่งขัน: บริษัทให้บริการแก่ธนาคาร ซึ่งเป็นผู้ถือหุ้นรายเดียวของบริษัทเท่านั้น
บริษัทจึงไม่มีคู่แข่งในตลาดนี้ และในปีนี้ บริษัทได้ขยายบริการไปยังบริษัทในเครือของธนาคารด้วย

แหล่งที่มาของเงินทุน: ธนาคารกรุงศรีอยุธยา

 บริษัท เมโทร เดซิกนี จำกัด

ประเภทของบริการ: บริษัทได้จดทะเบียนจัดตั้งบริษัทเมื่อวันที่ 4 มีนาคม 2552 ด้วยทุนจดทะเบียน
100,000 บาท
โดยเป็นบริษัทที่จัดตั้งขึ้นตามข้อตกลงร่วมกันระหว่างธนาคารและผู้ร่วมสนับสนุนสินเชื่อให้แก่บริษัท
รถไฟฟ้ากรุงเทพ จำกัด (มหาชน) (BMCL) โดยมีวัตถุประสงค์เพื่อให้บริษัทรับโอนสิทธิต่าง ๆ
ทั้งหมดตามสัญญาสัมปทานระหว่างการรถไฟฟ้าขนส่งมวลชนแห่งประเทศไทย (รฟม.) กับ BMCL
กรณี BMCL ผิดสัญญาสัมปทานกับ รฟม. หรือ BMCL ผิดข้อตกลงสัญญาเงินกู้กับกลุ่มเจ้าหนี้ ทั้งนี้
บริษัทยังไม่ได้ดำเนินธุรกิจใด ๆ

แหล่งที่มาของเงินทุน: ผู้ถือหุ้น

 บริษัทอยู่ระหว่างการชำระบัญชี

1) บริษัท อยุธยา ออโต้ ลีส จำกัด (มหาชน)
บริษัทได้จดทะเบียนเลิกกิจการต่อกระทรวงพาณิชย์เมื่อวันที่ 30 กันยายน 2554
และอยู่ระหว่างขั้นตอนการชำระบัญชี